text:
ནང་དོན་གནད་བསྡུས། དཔྱད་རྩོམ་ཐུང་ངུ་འདིའི་ནང་བོད་ལ་བཙན་པོའི་རྒྱལ་རབས་སྐབས་ནས་མགུར་གླུའི་རྣམ་པའི་རང་མོས་སྙན་ངག་གི་རྩོམ་རིག་བརྩམས་ཆོས་ཡོད་པ་བསྟན་ནས། རང་མོས་སྙན་ངག་གི་ཐོག་མའི་དུས་མཚམས་ཀྱང་སྤུ་དེ་གུང་རྒྱལ་དུས་ནས་འཇོག་དགོས་པ་གསལ་བཤད་བྱས་ཡོད་ལ། འོན་ཀྱང་། བཙན་པོའི་དུས་རབས་ཀྱི་མགུར་གླུའི་རྣམ་པའི་རང་མོས་སྙན་ངག་ལ་དེང་གི་སྙན་ངག་གསར་བ་ཞེས་པའི་ཐ་སྙད་དེ་སྦྱར་ན་འོས་འཚམས་མིན་པས་དུས་རབས་ཉི་ཤུའི་ལོ་རབས་བརྒྱད་ཅུའི་སྐབས་མཁས་དབང་དོན་གྲུབ་རྒྱལ་གྱིས་བརྩམས་གནང་བའི《ལང་ཚོའི་རྦབ་ཆུ》ནས་གཙོས་པའི་རང་མོས་སྙན་ངག་གི་བརྩམས་ཆོས་རྣམས་ལ་ད་གཟོད་སྙན་ངག་གསར་བ་ཞེས་བརྗོད་ན་མིང་དོན་མཚུངས་པ་བརྗོད་ནས། རང་མོས་སྙན་ངག་དང་སྙན་ངག་གསར་བ་ཞེས་པའི་ཐ་སྙད་འདི་གཉིས་ལ་དུས་མཚམས་འཇོག་སྟངས་ཀྱི་ཆ་ནས་ཁྱད་པར་ ངེས་ཅན་ཡོད་པ་གླེང་ཁུལ་བྱས་ཡོད།
བརྡ་ཆད་གཙོ་བོ། གནའ་རབས་མགུར་གླུ རང་མོས་སྙན་ངག སྙན་ངག་གསར་བ། དུས་མཚམས། ཁྱད་པར།
གླེང་གཞི། དེ་ཡང་རང་ཅག་བོད་མི་རིགས་ནི་གནའ་སྔ་མོའི་དུས་ནས་མདོ་དབུས་མཐོ་སྒང་དུ་འཚོ་ཞིང་གནས་པའི་ཁྱད་ལྡན་མི་རིགས་ཤིག་ཡིན་ཞིང་། ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་སྔོན་བྱོན་མེས་པོ་རྣམས་ཀྱིས་རང་རང་གི་བློ་གྲོས་རྩལ་ལ་བརྟེན་ནས་ངོ་མཚར་ལྡན་པའི་ཁྱད་འཕགས་ཤེས་རིག་རི་བོའི་གཏོས་དང་མཉམ་པ་གསར་སྐྲུན་གནང་བས། གཞན་མི་རིགས་ལ་ངོ་གནོང་མི་དགོས་པའི་ལོ་རྒྱུས་ཀྱི་གྲུབ་འབྲས་གཏོད་ཡོད་ལ། ལྷག་པར་དུ་གནའ་རབས་རྩོམ་རིག་ནི་བོད་ཀྱི་རྩོམ་རིག་གི་སྐྱེས་མོས་ཚལ་ན་མཚར་སྡུག་རྣམ་པར་བཀྲ་བའི་མེ་ཏོག་ཆུན་པོ་ཞིག་དང་། སྔོན་བྱོན་མེས་པོ་རྣམས་ཀྱིས་ཤ་ཁྲག་རུས་གསེང་ལས་མཆེད་ཅིང་མི་རིགས་རང་ཉིད་ཀྱི་རྩོལ་བ་དང་རྣམ་དཔྱོད་ཀྱི་ཐུགས་རིག་ལས་བལྟམས་པའི་རིན་བྲལ་གྱི་དགོས་འདོད་ནོར་བུ་ཉག་གཅིག་ཡིན་པས། དེ་དག་གནའ་བོའི་ཤེས་རིག་གི་བང་མཛོད་ནང་བདུད་རྩིའི་ཉིང་ཁུ་འཁྱིལ་བ་བཞིན་གཟི་བྱིན་གྱི་འོད་ཟེར་ཕྱོགས་བཅུར་འཕྲོ་བཞིན་མཆིས། གནའ་རབས་དུས་སྐབས་སུ་གངས་ལྗོངས་འཛིན་མའི་དཀྱིལ་འཁོར་ཡངས་མོར་དར་བའི་སྙན་ངག་ནི་བོད་ཀྱི་ས་སྐྱེས་རྡོ་སྐྱེས་ཀྱི་རྩོམ་རིག་གི་ཐོག་མའི་རྣམ་པ་ཡིན་ཞིང་། དེས་བོད་ཀྱི་སྙན་ངག་འཕེལ་རྒྱས་ཀྱི་ལོ་རྒྱུས་ཁྲོད་མི་རིགས་གཞན་ལ་གཞན་དྲིང་མི་འཇོག་པའི་འབུར་ཐོན་གྱི་ནུས་པ་དང་རིན་ཐང་གཞལ་བར་དཀའ་བའི་གལ་ཆེའི་གནས་བབ་བཟུང་ཡོད་ལ། ཕ་མེས་ཡང་མེས་ཚོའི་བློ་གྲོས་ཀྱི་རྣམ་དཔྱོད་སྤྱན་ལས་བལྟམས་པའི་གནའ་རབས་ཀྱི་ཤེས་རིག་དཔག་བསམ་ལྗོན་དབང་དེར་རྩ་བ་ལྟ་བུའི་རྨང་གཞི་བཏིང་ཡོད། དེའི་ཕྱིར། བོད་ཀྱི་སྙན་ངག་གི་ནང་གསེས་རང་མོས་སྙན་ངག་གི་འཕེལ་རིམ་དང་དེ་ནམ་དར་བའི་དུས་མཚམས་ལ་སྲེག་བཅད་བརྡར་བའི་གསེར་བཞིན་དུ་ངོས་འཛིན་དང་དཔྱད་པ་ཡང་དག་གཏོང་རྒྱུ་ནི་ཧ་ཅང་གལ་འགངས་ཆེ་བར་མཐོང་རྐྱེན། ཕྲན་གྱིས་དེའི་སྐོར་ལ་རང་ཉིད་ཀྱི་ལྟ་ཚུལ་ཅུང་ཟད་གླེང་བར་སྤྲོ་བས། ཤེས་ཡོན་གྱི་ཕ་མཐའ་རི་བོའི་གཏོས་དང་མཉམ་ཞིང་ལྟ་མཐོང་མྱོང་གསུམ་ནམ་མཁའི་མཐའ་ལྟར་ཡངས་པའི་རྒྱ་ཆེའི་སྨྱུག་ཐོག་པ་དང་རིག་པ་སྨྲ་བའི་དྲན་དབང་རྣམས་པས་བཀའ་སློབ་སྦྲང་ཆར་བསིལ་མ་ཐན་པས་གདུང་བའི་ཁོ་བོའི་ཞིང་ས་ གཤིན་པོར་བསྩལ་རྒྱུའི་འདུན་པ་ཆེས་ཆེའོ།།
དང་བོ། བོད་ཀྱི་རང་མོས་སྙན་ངག་གི་དུས་མཚམས་བཤད་པ།
དེ་ཡང་རང་ཅག་བོད་མི་རིགས་ནི་མི་རིགས་གཞན་དང་འདྲ་བར་དེའི་རྩོམ་རིག་ཡོད་དོ་ཅོག་གི་འགོ་ཁུངས་དེ་སྙན་ངག་ཡིན་ལ་རྩོམ་རིག་གི་ཆེས་ཐོག་མའི་རྣམ་པ་དེའང་སྙན་ངག་ཡིན། བོད་ཀྱི་གནའ་བོའི་རྩོམ་རིག་ཁྲོད་ཀྱི་སྙན་ངག་ལ་གདོད་མའི་རང་བཞིན་གྱི་སྙན་ངག་དང་བཙན་པོའི་རྒྱལ་རབས་སྐབས་ཀྱི་མགུར་གླུའི་རྣམ་པའི་སྙན་ངག་གཉིས་སུ་དབྱེ་ན་ཆོག་པར་འདོད་ཅིང་། དེ་གཉིས་ཀ་ནི་ཕལ་ཆེ་བ་ངག་རྩོམ་གྱི་རྣམ་པའི་ཐོག་ནས་བརྩམས་པ་ཞིག་ཡིན་པ་ཤེས་ཐུབ། དབྱིན་ཇིའི་མཁས་པGeorge·Themsonགྱིས།“གདོད་མའི་དུས་མི་རྣམས་ཐུན་མོང་དུ་ངལ་རྩོལ་བྱེད་པའི་སྐབས་སུ་གོམ་སྟབས་དང་ལྡན་པའི་བྱ་བ་ལ་གྲུབ་ཆ་གཉིས་ཏེ། ལུས་ཀྱི་ གྲུབ་ཆ་དང་ངག་གི་གྲུབ་ཆའོ། དེ་ལས་སྔ་མ་འཕེལ་རྒྱས་བྱུང་བ་ལས་བྲོ་གར་དང་ཕྱི་མ་འཕེལ་རྒྱས་བྱུང་བ་ལས་གླུ་གཞས་དང་སྙན་ངག་བྱུང་བ་རེད”ཟེར་བ་བཞིན་གདོད་མའི་མི་རྣམས་ཀྱི་བློ་གྲོས་ནར་མ་སོན་ཅིང་རིག་གནས་ཆུ་ཚད་དམའ་བས། ཁོང་ཚོས་སྤྱི་ཚོགས་ཁྲོད་ཀྱི་ལོ་རྒྱུས་དོན་རྐྱེན་ནམ་ཆབ་སྲིད་དང་དཔལ་འབྱོར། རིག་ གནས། ལོ་རྒྱུས་སོགས་ཀྱི་གནད་དོན་ཕལ་ཆེ་བ་སྙན་ངག་ལམ་ནས་མཚོན་པར་བྱེད་ཅིང་། ཡང་གཅིག་བཤད་ན། གླུ་དང་སྙན་ངགབྲོ་གསུམ་གྱི་འགོ་ཁུངས་གཅིག་ཡིན་པས་སྐབས་དེའི་རྩོམ་རིག་གི་ནང་དོན་ཀྱང་གནད་དོན་དེ་དག་ལས་འཕྲོས་པ་ཡིན། འོན་ཀྱང་མཐར་དེ་གསུམ་པོ་སོ་སོ་རང་ཚུགས་སུ་གྱུར་བ་ཡིན་ཏེ། “རོལ་དབྱངས་ འགྱུར་ཁུག་གི་ཕྱོགས་སུ་འཕེལ་ཅི་ཐུབ་དང་། སྙན་ངག་གམ་གླུ་ཡང་ཚིག་དོན་གྱི་ཕྱོགས་སུ་འཕེལ་ཅི་ཐུབ་བྱས་ པས།སོ་སོའི་བར་གྱི་འབྲེལ་བ་ཇེ་རིང་ནས་ཇེ་རིང་དུ་གྱུར་ཏེ་མཐར་གླུ་གར་རོལ་གསུམ་སོ་སོ་རང་ཚུགས་སུ་གྱུར་ཏོ”①ཞེས་པ་ལས་གསལ་ལོ།།
དེ་ནས་གདོད་མའི་སྙན་ངག་ལ་རིམ་བཞིན་འཕེལ་རྒྱས་བྱུང་ཞིང་བཙན་པོའི་དུས་སྐབས་སུ་བོད་མི་དམངས་རྨོངས་རྟུལ་ལས་གྲོལ་ཏེ་ཤེས་རིག་དུས་སྐབས་ལ་འཇུག་པའི་འགོ་གསར་པ་ཞིག་བརྩམས་པ་ཡིན་ལ། སྐབས་དེར་དར་བའི་ངག་ཐོག་རང་བཞིན་གྱི་མགུར་གླུའི(གནའ་རབས་མགུར་གླུ་ནི་བོད་བཙན་པོའི་དུས་སྐབས་སུ་རྗེ་བློན་རྣམས་ཀྱིས་བླངས་པའི་མགུར་ལ་བྱ་ཞིང་། དེའི་དུས་ཡུན་གྱི་ཁྱབ་ཁོངས་ནི་སྤུ་དེ་གུང་རྒྱལ་ནས་བོད་སིལ་བུར་ཐོར་བའི་བར་ལ་ངོས་བཟུང་བ་ཡིན།⑴)རྣམ་པའི་རང་མོས་སྙན་ངག་དག་གིས་བོད་ཀྱི་སྐབས་དེའི་སྤྱི་ཚོགས་ཁྲོད་ཀྱི་མི་རྣམས་ཀྱི་དགའ་སྐྱོ་ཆགས་སྡང་གི་ཚོར་འདུ་དྲག་པོའི་བསམ་བློ་དང་བརྩེ་དུང་བརྒྱུད་སྒྲོགས་བྱེད་པའི་བསམ་པའི་དགོས་མཁོ་ངེས་གཏན་སྐོང་ཐུབ་ལ། མགུར་གླུའི་རྣམ་པའི་རང་མོས་སྙན་ངག་གི་བརྩམས་ཆོས་དག་གིས་ཕྱོགས་ངེས་ཅན་ཞིག་གི་ཐོག་ནས་སྐབས་དེའི་བོད་ཀྱི་སྤྱི་ཚོགས་ཀྱི་ལོ་རྒྱུས་དང་ཆབ་སྲིད། དཔལ་འབྱོར། དམག་དོན། རིག་གནས། སྐད་ཡིག གོམས་གཤིས་སོགས་ཀྱི་གནས་ཚུལ་འབྲེལ་བ་ཇི་ལྟ་བུ་ཡིན་པ་རགས་ཙམ་ཤེས་རྟོགས་ཐུབ་ནུས།དེ་བཞིན་སྐབས་དེའི་སྤྱི་ཚོགས་ཀྱི་གནས་སྐབས་དང་འགལ་འདུ། མི་དང་མིའི་བར་གྱི་འགལ་འབྲེལ་སོགས་ཚུར་སྣང་བྱེད་ཐུབ་ཀྱི་ཡོད་པས། བོད་ཀྱི་གནའ་རབས་རྩོམ་རིག་ཁྲོད་ཀྱི་མགུར་གླུའི་རྣམ་པའི་རང་མོས་སྙན་ངག་དག་ནི་གནའ་རབས་རྩོམ་རིག་གི་ལོ་རྒྱུས་བང་མཛོད་ནང་རྒྱ་ཕིབས་བཞིན་འོད་ཟེར་འཕྲོ་བའི་ཡིད་བཞིན་ནོར་བུ་ཉག་གཅིག་ཡིན། དེས་བོད་ཀྱི་སྙན་ངག་འཕེལ་རྒྱས་ཀྱི་བཤུལ་ལམ་རིང་མོའི་ཁྲོད་ཚད་གཞལ་དཀའ་བའི་བླ་ན་འཕགས་པའི་གོ་གནས་བཟུང་ཡོད་པ་མ་ཟད་ཤུགས་རྐྱེན་ངེས་ཅན་ལྡན་པས་བོད་ཀྱི་གནའ་རབས་ལོ་རྒྱུས་ལ་ཞིབ་འཇུག་བྱེད་པའི་དཔྱད་གཞིའི་ཡིག་ཆའང་མཁོ་སྤྲོད་བྱེད་ནུས། དེས་ན་བོད་ཀྱི་གནའ་རབས་མགུར་གླུའི་རྣམ་པའི་རང་མོས་སྙན་ངག་དག་ལ་གཅིག་ནས་རྩོམ་རིག་གི་རིན་ཐང་ལྡན་ཡོད་ལ། གཉིས་ནས་ལོ་རྒྱུས་ཀྱི་རིན་ཐང་ཡང་ངེས་ཅན་ལྡན་ཡོད་པས་གཞན་སེམས་ཡིད་ཀྱི་ཉ་མོ་ཁྱེད་ཀྱི་ ལྕགས་ཀྱུས་ཅིག་ཅར་དུ་བཀུག་ཐུབ་རྒྱུ་སྨྲ་མི་དགོས་སོ།།
གཞན་ཡང《སྙན་ངག་མེ་ལོང》བོད་དུ་མ་དར་གོང་ལ་བོད་རང་ལ་སྙན་ངག་གི་རིགས་པའི་གཞུང་ལུགས་ཤིག་མེད་ཀྱང་བོད་ཀྱི་དཔའ་མཛངས་བརྟུལ་ཕོད་ཅན་གྱི་མེས་པོ་གོང་མ་རྣམས་ཀྱིས་བོད་རང་གི་ཞགས་ཚི་ལྡན་པའི་སྙན་ངག་གི་རྩོམ་རིག་བརྩམས་ཆོས་དུ་མ་གཅིག་རྗེས་གཉིས་མཐུད་ངང་བརྩམས་ནུས་པ་ཡིན་ལ། བོད་ཀྱི་གནའ་རབས་རྩོམ་རིག་ཁྲོད་མ་གཞི་རང་མོས་སྙན་ངག་ཞེས་པའི་ཐ་སྙད་དེ་འདྲ་ཞིག་གཏན་ནས་མེད་ཀྱང་ཁོང་ཚོས་རང་སྟོབས་ཀྱིས་རྩོལ་ཤུགས་ལ་བརྟེན་ནས་མགུར་གླུའི་རྣམ་པའི་ཐོག་ནས་བྲིས་གནང་མཛད་པའི་རང་མོས་སྙན་ངག་གི་རྩོམ་རིག་བརྩམས་ཆོས་དེ་འདྲ་དངོས་སུ་བརྩམས་གནང་ཡོད་པ་ང་ཚོས་མིག་མཐོང་ལག་ཟིན་ཐུབ་པས། རང་མོས་སྙན་ངག་གི་དུས་མཚམས་ཀྱང་དེང་གི་ཤེས་ཡོན་ཅན་དུ་མས་ངོས་འཛིན་བྱེད་པའི་ དུས་རབས་ཉི་ཤུའི་ལོ་རབས་བརྒྱད་ཅུ་དེ་ལས་བརྒལ་ནས་དེའི་གོང་གི་བཙན་པོའི་རྒྱལ་རབས་སྐབས་ནས་བོད་ལ་རང་མོས་སྙན་ངག་གི་རྩོམ་རིག་བརྩམས་ཆོས་ཡོད་པ་ངོ་སྤྲོད་དང་གསལ་བཤད་མདོར་བསྡུས་བྱས་ན། དཔེར་ན། བོད་རྒྱལ་དགུ་བ་སྤུ་དེ་གུང་རྒྱལ་གྱི་རིང་ལ་བླངས་པའི་མགུར་ལ། “འ་བ་ཉི་ཉེ་བ་ཉིད། བྱ་རོ་རོ་ན་མདུང་གྀ་རྩེ་རང་ནིག ཡོས་རོ་རོ་ན་ལྟམ་གྱི་གོང་ར་ནིག བརླ་བརྡུངས། སྤུར་བཏབ། འོབ་དེ་མྱེད་སྤུ་དེ་མྱེད།”②ཞེས་པ་ལྟ་བུའི་མགུར་ལ་ཆ་མཚོན་ན་དཔེ་མཚོན་རངབཞིན་གྱི་མགུར་གླུའི་རྣམ་པའི་རང་མོས་སྙན་ངག་གི་རྩོམ་སྟངས་སྤྱད་ཡོད།
སྐྱེ་བོ་མང་བོ་ཞིག་གིས་དེ་ནི་མགུར་གླུའི་རྩོམ་སྟངས་རྣམ་པ་ཡིན་པ་ལས་སྙན་ངག་མ་ཡིན་ཞེས་ཤོད་མཁན་ཡོད་སྲིད་ལ།མགུར་གླུ་དང་སྙན་ངག་ནི་འབྲེལ་བ་ཏིལ་འབྲུ་ཙམ་ཡང་མེད་པར་ཐ་དད་ཡིན་པར་བརློམ་མཁན་མི་ཉུང་བ་ཞིག་ཡོད་སྲིད་མོད། འོན་ཀྱང་། གནའ་རབས་རྩོམ་རིག་དང་དེང་རབས་རྩོམ་རིག ཉེ་རབས་རྩོམ་རིག་གང་ཞིག་ཡིན་རུང་མགུར་གླུ་དང་ལེགས་བཤད་སོགས་ནི་རྩོམ་རིག་གི་རྣམ་པ་ཆེ་གྲས་བཞིའི(འདིར་སྙན་ངག་དང་ལྷུག་རྩོམ། བརྩམས་སྒྲུང་དང་འཁྲབ་གཞུང་ངམ་ཟློས་གར་རྩོམ་རིག་བཅས་ལ་རྩོམ་རིག་གི་རྣམ་པ་ཆེ་གྲས་བཞིར་གོ)ནང་གི་སྙན་ངག་ནང་དུ་བསྡུས་ན་ཆོག་པར་འདོད་དེ། འཇུ་སྐལ་བཟང་མཆོག་གིས། “སྙན་ངག་ཅེས་པ་རྩོམ་ལུས་འདིར་འཇུག་ཚུལ་ལའང་ཁྱབ་ཆེ་ཆུང་མི་འདྲ་བ་གཉིས་ཡོད་དེ། མེ་ལོང་མའི་རང་ལུགས་ལྟར་བརྩམས་པའི་སྙན་ངག་ཁོ་ན་ལ་འཇུག་པ་དང་། མགུར། ལེགས་བཤད་དང་བཅས་པའི་སྙན་ངག་སྤྱི་ལ་འཇུག་པའོ”③ཅེས་མགུར་ནི་སྙན་ངག་གི་ཁོངས་སུ་འདུས་པ་རྟོགས་ནུས་ཤིང་། དུང་དཀར་རིན་པོ་ཆེའི་ ཞལ་སྔ་ནས་ཀྱང་།“སྙན་ངག་ཇི་ལྟར་རྩོམ་ཚུལ་གྱི་རིགས་པའི་གཞུང་ལུགས་བོད་དུ་མ་དར་གོང་དུ་བོད་རང་ ཉིད་ཀྱི་ཁྱད་ཆོས་མཚོན་པའི་སྙན་ངག་ཡོད”ཅེས་གསུངས་ཤིང་དེའི་དཔེར་བརྗོད་དུའང་མགུར་མ་མང་དུ་ དྲངས་པ། དེ་བཞིན“གླུ་དང་། མགུར། མཆིད་ཅེས་འབྱུང་བ་འདི་ནི་བོད་ཀྱི་གནའ་རབས་སྙན་ངག་གི་དཔེ་ མཚོན་ཡག་ཤོས་ཤིག་རེད”④ཅེས་པ། སྙན་ངག་གསར་བའི་ཤིང་རྟའི་སྲོལ་འབྱེད་མཁན་སྐུ་ཞབས་དོན་གྲུབ་རྒྱལ་མཆོག་གིས《མགུར་གླུའི་ལོ་རྒྱུས་དང་ཁྱད་ཆོས》སོགས་སུ་མེ་ལོང་མའི་ལུགས་ལྟར་བརྩམས་པའི་སྙན་ངག་དང་མགུར་གླུ་གཉིས་ནི་དོན་དངོས་ཐོག་བོད་ཀྱི་སྙན་ངག་གི་ནང་གསེས་རྩོམ་སྟངས་མི་འདྲ་བ་རིགས་གཉིས་ཡིན་པ་བསྟན་པ་སོགས་ལས་སྙན་ངག་གི་རྩོམ་རིག་རྣམ་པའི་ཁོངས་སུ་གཏོགས་པ་ཤེས་ཐུབ། དེས་ན་བོད་ཀྱི་བཙན་པོའི་སྐབས་ཀྱི་མགུར་དག་ཀྱང་སྙན་ངག་ཡིན་པ་བརྗོད་མི་དགོས་ལ། གོང་གི་དཔེར་བརྗོད་འདིའི་བརྗོད་བྱའི་ཐད་ནས་བཤད་ནའང་དེ་ནི་ལོ་རྒྱུས་ཀྱི་ཆ་རྐྱེན་ངེས་ཅན་ཞིག་གི་རྒྱབ་ལྗོངས་འོག་བྲིས་གནང་བ་ཞིག་ཡིན་པ་དང་། དེའི་ནང་དོན་ལ་འགྲེལ་བཤད་བྱེད་སྟངས་མི་གཅིག་པ་འགའ་ཞིག་ཡོད་ཀྱང་འདིར་རྒྱལ་རབས་གཡུ་ཡི་ཕྲེང་བའི་འགྲེལ་བཤད་ནང་དོན་ལྟར་བཀོད་ཡོད་དེ། “ཨ་ཁུ་བས་སྙིང་ཉེ་ཁྱེད། བྱ་རེ་རེ་ནི་མདུང་གི་རྩེ་ལ་འཛེར། ཡོས་རེ་རེ་བཞིན་ཟ་ཞིང་། ཁ་མཚར་གཏམ་རེ་གླེང་། དགྲ་བཅོམ། བང་སོ་བཞེངས། ཉེན་མེད་འཁོན་མེད”⑤ཅེས་མགུར་དོན་བཀྲལ་བ་དེ་དོན་ལ་གཞོལ་ཞིང་གནད་ལ་འཁེལ་བར་བསམས་ཤིང་། དེ་ནི་ད་བར་དངོས་སུ་མིག་མཐོང་ལག་ཟིན་བྱུང་བའི་བོད་ཀྱི་ཆེས་ཐོག་མའི་རང་མོས་སྙན་ངག་གི་དཔེ་མཚོན་རང་བཞིན་ཡིན་ཏེ། བརྗོད་བྱའི་བསྟན་དོན་ཆ་ནས་དེ་ལས་བོད་བཙན་པོའི་སྐབས་ཀྱི་ལོ་རྒྱུས་དང་། མི་དང་མིའི་བར་གྱི་འགལ་འབྲེལ་སོགས་ཚུར་སྣང་དང་ལྡོག་འཕྲོ་བྱེད་ཐུབ། དེ་ཡང “བོད་ཀྱི་དུས་རབས་རིམ་བྱུང་གི་རྩོམ་ཡིག་གང་ཞིག དེ་དག་རེ་རེ་ནས་དུས་རབས་ངེས་ཅན་ཞིག་ལ་དབང་བའི་རྐྱེན་གྱིས། རང་རང་ནམ་བྱུང་བའི་དུས་རབས་ཀྱི་ཁྱད་ཆོས་གསར་བར་མངོན་འདུག་པ་སྨོས་མ་འཚལ”⑥ཞེས་གསུངས་པ་བཞིན། གོང་གི་མགུར་གླུའི་རྣམ་པའི་རང་མོས་སྙན་ངག་དེ་ལས་ཀྱང་དུས་རབས་ངེས་ཅན་ཞིག་གི་ཁྱད་ཆོས་མངོན་གསལ་དོད་པོ་མངོན་འདུག་ཏེ། དེ་ལས་བོད་བཙན་པོའི་སྐབས་ཀྱི་རྩོམ་རིག་གི་ཆུ་ཚད་དང་སྐད་ཆའི་སྒྲ་གདངས་ལྕི་ཡངས། དབྱངས་ཉམས་ཀྱི་མཛེས་པ། ཡིད་ཀྱི་འགྱུར་བ་ཇི་ལྟར་མཚོན་པའི་རང་བཞིན། སྐད་ཆའི་སྒྱུ་རྩལ། བརྡ་སྤྲོད་དང་ཚིག་སྦྱོར་གྱི་རྣམ་པ་ཇི་འདྲ་ཞིག་ཡོད་པ་ང་ཚོའི་མིག་གི་དགའ་སྟོན་དུ་བཤམས་ཤིང་། དེ་བཞིན་སྒྱུ་རྩལ་གྱི་ཁྱད་ཆོས་ཐོག་ནས་བཤད་ན་ཡང་གོང་གི་དཔེར་བརྗོད་དེ་ལྟ་བུ་ངག་རྩོམ་གྱི་རྣམ་པའི་ཐོག་ནས་བྱུང་བ་ཞིག་ཡིན་པས་སྐབས་དེའི་སྤྱི་ཚོགས་སུ་ངག་ལ་གྱེར་སླ་ཞིང་རྣ་བར་སྙན་ཞིང་འཇེབས་པའི་རང་བཞིན་ལྡན་ལ། ལུས་ཀྱི་ཆ་ནས་ཚིག་ཁྱིམ་ཆ་ཡ་ཅི་རིགས་སྤེལ་བས་དབྱངས་ཀྱི་འགྱུར་ཁུག་ཕུན་སུམ་ཚོགས་པ་དང་། དེ་བཞིན་མར་དྲི་རྩམ་དྲི་བྲོ་བའི་བོད་རང་རང་གི་རྩོམ་རིག་གི་སྒྱུ་རྩལ་མཚོན་ཐབས་གཙོ་ཆེ་བ། སྐབས་བབ་ཀྱི་བརྗོད་བྱའི་ནང་དོན་གནད་ལ་འཁེལ་ཞིང་ཁ་གསལ་བའི་སྒོ་ནས་སྟོན་ནུས་ལ། དར་ཁྱབ་ཆེ་བའི་བོད་ཀྱི་ཐུན་མོང་མ་ཡིན་པའི་གཏམ་དཔེ་དང་དཔེའི་སྒྱུ་རྩལ་བཀོལ་སྤྱོད་བྱས་ཡོད་དེ། དཔེར་ན་གོང་གི་དཔེར་བརྗོད་ནང་གི་ཚིག་རྐང་གཉིས་པ་དང་གསུམ་པ་གཉིས་དཔེ་བཀོལ་བའི་ཐབས་ལ་བརྟེན་ཡོད་པས་དཔེ་དོན་ཟུང་འབྲེལ་གྱི་སྒོ་ནས་བརྗོད་བྱའི་དོན་འབུར་དུ་ཐོན་པ་དང་། རྗོད་བྱེད་ཚིག་སྦྱོར་བབ་ཆགས་ཤིང་གསོན་ཉམས་ལྡན་ལ་སྐབས་དེའི་སྤྱི་ཚོགས་ཀྱི་བོད་ཀྱི་རྩོམ་རིག་བརྩམས་ཆོས་ཀྱི་ཞགས་ཚི་མངོན་པར་གསལ་པོ་ལྡན་པས་དེ་དག་ནི་བོད་ཀྱི་རང་མོས་སྙན་ངག་གི་ཆེས་ཐོག་མའི་རྣམ་པ་ཡིན་པ་སྨོས་ཅི་དགོས། ལྷག་པར་དུ་རྩོམ་རིག་བརྩམས་ཆོས་གང་འདྲ་ཞིག་ཡིན་རུང་དེར་དཔྱད་བརྗོད་དང་དབྱེ་ཞིབ། མྱོང་རོལ་བྱེད་དུས་བརྩམས་ཆོས་དེ་ངེས་པར་དུ་སྐབས་དེའི་སྤྱི་ཚོགས་ཀྱི་དུས་སྐབས་སུ་བཞག་ནས། སྐབས་དེའི་སྤྱི་ཚོགས་དེའི་ལོ་རྒྱུས་དང་གནས་བབ། རྩོམ་པ་པོ་འཚོ་གནས་བྱེད་སའི་ཁོར་ཡུག དཔལ་འབྱོར་དང་ཆབ་སྲིད། རིག་གནས། དེ་བཞིན་སྐབས་དེའི་རྩོམ་རིག་འཕེལ་རྒྱས་ ཀྱི་ཆུ་ཚད་དང་མིའི་རྩོམ་འབྲིའི་ནུས་པ། བསམ་བློའི་གོ་རྟོག་བཅས་དང་ཟུང་འབྲེལ་བྱས་ནས་དེར་དཔྱད་པ་དང་། དབྱེ་ཞིབ། མྱོང་རོལ་བྱས་ན་ཧ་ཅང་གི་འོས་ཤིང་འཚམས་པ་ཞིག་ཡིན་པས། སྐབས་དེའི་སྤྱི་ཚོགས་དང་ཟུང་འབྲེལ་བྱེད་པ་ལས་སྤྱི་ཚོགས་དེ་དང་བྲལ་ན། གནའ་རབས་བོད་བཙན་པོའི་སྐབས་ཀྱི་རྩོམ་རིག་བརྩམས་ཆོས་སྙན་ངག་ལྟ་བུར་གོ་བ་གཏིང་ཟབ་དང་རྩོམ་པ་པོའི་བསམ་བློ་དང་ལྟ་བ་མཐར་ཕྱིན་པ་ཞིག་རྒྱུས་ལོན་བྱེད་མི་ཐུབ་ལ། དེར་དཔྱད་བརྗོད་ཡང་དག་ཞིག་བྱེད་མི་ནུས་པ་ཡིན་པས། མྱོང་རོལ་བྱེད་པའི་སྐབས་རྩོམ་པ་པོས་བརྗོད་འདོད་པའམ་བསྟན་བྱའི་ནང་དོན་བདེ་བླག་ངང་ཀློག་པ་པོ་གང་དེས་ཤེས་རྟོགས་མི་ནུས་པ་མ་ཟད་། ཐ་ན། རྩོམ་རིག་བརྩམས་ཆོས་གང་དེའི་རོ་བཅུད་ཡལ་བར་ངེས་ཤིང་རྩོམ་རིག་གི་རིན་ཐང་ཡང་བརླག་སྲིད། དེས་ན། ངེས་པར་དུ་རྩོམ་རིག་བརྩམས་ཆོས་གང་དེ་བྱུང་བའི་དུས་སྐབས་ཀྱི་ཁྱད་ཆོས་དང་གནས་བབ་སོགས་དང་ཟུང་འབྲེལ་བྱས་ནས་དེར་དཔྱད་པ་གཏོང་དགོས་རྒྱུ་ནི་ཧ་ཅང་གི་གལ་འགངས་ཆེ་བར་སེམས་པས། བོད་ཀྱི་གནའ་རབས་མགུར་གླུའི་རྣམ་པའི་རང་མོས་སྙན་ངག་གི་བརྩམས་ཆོས་དག་ཀྱང་རང་མོས་སྙན་ངག་ཡིན་མིན་དེང་གི་སྙན་ངག་གི་འཕེལ་རྒྱས་ཀྱི་ཆུ་ཚད་དང་ཁྱད་ཆོས། དེང་དུས་སྙན་ངག་གི་རིགས་ལམ་གྱི་སྟེང་ནས་བརྡར་ཤ་བཅད་དེ་མཐའ་གཅིག་ཏུ་དེ་དག་རང་མོས་སྙན་ངག་མིན་པར་སྨྲས་ན་ཧ་ཅང་གི་དགོད་བྲོ་བའི་གཏམ་དུ་ཟད་འགྲོ་བས་ཁྲོན་པའི་ནང་ནས་ནམ་མཁའི་ཁ་ཞེང་མ་གླེང་བར་སྐར་ཚོགས་དབུས་ཀྱི་ཟླ་བ་དངོས་དེ་མཚོ་ནང་གི་ཟླ་བའི་གཟུགས་བརྙན་ཞིག་ཏུ་འདོད་མི་ཉན་ལ། སྐར་ཚོགས་དབུས་ཀྱི་བསིལ་ཟེར་ཟླ་བ་དེ་ཟླ་བ་དངོས་ལ་བརྩི་རྒྱུ་ནི་ཆེས་གཙོ་ཆེ་ཞིང་། བརྩམས་ཆོས་རང་སྟེང་གི་ཐུན་མོང་མ་ཡིན་པའི་ཁྱད་ཆོས་ལ་གཞིགས་ནས་དཔྱད་པ་གཏོང་རྒྱུ་དགོས་སུ་གཙིགས་ཆེ་བས་རང་ཉིད་ལ་མིག་མེད་པར་གཞན་གྱི་གང་ཡང་མཐོང་གི་མིན་འདུག་ཅེས་མི་སྨྲ་བར་འཚལ། དེ་བཞིན་བོད་བཙན་པོའི་སྐབས་ཀྱི་མགུར་གླུ།“བཙན་པོའི་མཚན་ལ་ནི་ལྷ་ཞེས་པ། གཅེན་སློན་བཙན་དང་གཅུང་སློན་ཀོལ་གཉིས། ཁོང་གཉིས་མཚན་ལ་ནི་ལྷ་ཞེས་པ། སྲིན་བྱ་འུག་པ་དེ་རྒོད་ཀྱིས་བསད། ཚེས་པོང་ནག་སེང་གིས་ཟིང་རྗེ་བསད། རྗེ་བདེན་གྱི་ནི་འབངས་འཁོར་རྣམས་སྐྱིད། སྒ་མཛེས་པ་རྟའི་རྒྱན་ དུ་གྱུར། མི་ཡོད་སྨོན་ནི་རང་ཡང་སྐྱིད། གཡང་དཀར་ལུག་ནི་མཚེ་མ་ལ་སྐྱེས།”⑦ཞེས་པ་ལྟ་བུ་སོགས་ཕྱི་ཚུལ་ནས་བལྟས་ན་སྲོལ་རྒྱུན་སྙན་ངག་གི་རྩོམ་རིག་རྣམ་པའི་ཁོངས་སུ་གནས་ཡོད་ཀྱང་ཚིག་རྐང་རེ་རེའི་ཆ་ཡ་སྙོམས་སྟངས་དང་སྐད་ཆའི་སྒྱུ་རྩལ་ཁྱད་ཆོས་ལ་བལྟས་ན་རང་མོས་སྙན་ངག་གི་ཁོངས་སུ་བཞག་ན་ཆོག་པར་འདོད་དེ། དེའི་ནང་དོན་གྱི་ཆ་ནས་ཡུལ་འཕྱིང་བ་སྟག་རྩེར་ལོག་ཐུབ་པས་ཡིད་སེམས་དགའ་བདེས་མྱོས་པའི་སེམས་ཁམས་ཀྱི་འགྱུར་བ་དང་ཉམས་སྣང་རྟོགས་ཐུབ། དེའི་ནང་ནས་“སྲིན་བྱ་འུག་པ་དེ་རྒོད་ཀྱིས་བསད། ཞེས་པ་དང་སྒ་མཛེས་པ་རྟའི་རྒྱན་དུ་གྱུར། གཡང་དཀར་ལུག་ནི་མཚེ་མ་ལ་སྐྱེས།”སོགས་པ་དཔེ་ཡི་རྣམ་པའི་ཐོག་ནས་གསོན་ཉམས་ལྡན་པའི་ངང་བརྗོད་དོན་ཁ་གསལ་སྟོན་ནུས་ལ་དེའི་རྩོམ་ལུགས་ཀྱང་སྲོལ་རྒྱུན་གྱི་སྙན་ངག་ལས་ཆེས་ཆེར་བརྒལ་ཏེ་སྐྱེ་བོའི་ནང་སེམས་ཡིད་ཀྱི་འགྱུར་བ་དང་ཚོར་འདུ་མཚོ་ཡི་རླབས་རྒྱུན་དེ་རང་མོས་ངང་མགུར་གྱི་རྣམ་པའི་ཐོག་ནས་མཚོན་ཡོད་པས། ཚིག་རྐང་ལ་ཚད་བཀག་རང་བཞིན་མེད་ལ་ཡིག་འབྲུའི་གྲངས་ཉུང་དང་ཚིག་གི་ཆ་ཡ་སྡེབ་སྟངས་སོགས་ལ་ཚོད་འཛིན་མེད་པར་རང་མོས་ངང་གང་བདེར་སྦྱར་ཆོག་པ་ཞིག་ཡིན་པས་དེ་དག་ནི་རང་མོས་སྙན་ངག་གི་ཐོག་མའི་རྣམ་པ་ལོས་ཡིན། རང་མོས་སྙན་ངག་དེ་དག་གི་སྟེང་ནས་བོད་ཀྱི་སྤྱི་ཚོགས་ཀྱི་འཚོ་བ་ཚུར་སྣང་བྱེད་ལ། སྐྱེ་བོའི་དགའ་སྐྱོ་ཆགས་སྡང་གི་བསམ་པའི་བརྩེ་དུང་དང་ཚོར་འདུ་དྲག་པོ་མགུར་གྱི་རྣམ་པའི་ཐོག་ནས་མཚོན་པར་བྱེད་ཀྱི་ཡོད་པས། དེས་ཕྱོགས་ངེས་ཅན་ཞིག་གི་སྟེང་ནས་བོད་ཀྱི་སྤྱི་ཚོགས་ལ་ཞབས་འདེགས་སྒྲུབ་བཞིན་ཡོད་པ་ནི་ང་ཚོས་ཤེས་གསལ་རེད་ལ་ཕྱིས་ཀྱི་རྩོམ་རིག་འཕེལ་རྒྱས་ཀྱི་ལམ་བུའི་ཐོག་རྩོམ་མཁན་ལ་བསམ་བློའི་རྒྱགས་ཕྱེ་གྱ་ནོམ་པ་མཁོ་འདོན་བྱས་ཡོད་ཅིང་། སྐྱེས་པའི་མི་ལ་གཏམ་དང་བྱས་པའི་ལས་ལ་རྗེས་བཞག་ཡོད་དོ། །
ཡང་གཅིག་བཤད་ན། འགྲོ་བ་མིའི་རིགས་ཀྱི་རྩོམ་རིག་ཡོད་དོ་ཅོག་གི་འབྱུང་ཁུངས་ནི་ངལ་རྩོལ་ལ་གཏུགས་དགོས་ལ། ངལ་རྩོལ་གྱིས་རྩོམ་རིག་གསར་སྐྲུན་བྱས་པས་བོད་ཀྱི་རང་མོས་སྙན་ངག་དེ་དག་ཀྱང་གདོད་མའི་སྙན་ངག་གི་རྨང་གཞིའི་སྟེང་རིམ་བཞིན་ངལ་རྩོལ་གྱི་བརྒྱུད་རིམ་ཁྲོད་བྱུང་བ་ཞིག་ཡིན་པས་བཙན་པོའི་རྒྱལ་རབས་དུས་ཀྱི་རང་མོས་སྙན་ངག་གི་བརྩམས་ཆོས་མི་ཉུང་བ་ཞིག་ང་ཚོས་མིག་མཐོང་ལག་ཟིན་བྱུང་བ་དེ་དག་ནི་ཐོལ་བྱུང་གི་སྣང་ཚུལ་ཞིག་མ་ཡིན་པར་སྐབས་དེར་དར་ཞིང་འཕེལ་བའི་སྤྱི་ཚོགས་ཀྱི་རྒྱུ་དང་རྟེན་འབྲེལ་དུ་མ་ཚོགས་པ་ལ་བརྟེན་ནས་བྱུང་བ་ཡིན་ལ། རིན་ཐང་ངེས་ཅན་ལྡན་པས་སྤྱི་ཚོགས་དེའི་མི་རྣམས་ཀྱི་ རིག་གནས་དང་བསམ་པའི་དགོས་མཁོ་ངེས་གཏན་སྐོང་ནུས་ཀྱི་ཡོད།ལྷག་པར་དུ་དུས་སྐབས་སོ་སོའི་སྙན་ངག་གི་གོ་དོན་དང་ཁྱད་ཆོས་སོགས་ཅུང་མི་འདྲ་བར་སྣང་ཞིང་། “འདེགས་འཇོག་གསལ་བའི་ངལ་རྩོལ་གྱི་གླུ་འདི་སྙན་ངག་གི་འབྱུང་གཞི་དང་སྙན་ངག་གི་ཆེས་ཐོག་མའི་རྣམ་པའོ”⑧ཞེས་པ་ལྟར། བོད་ཀྱི་བཙན་པོའི་སྐབས་ཀྱི་མགུར་གླུའི་རྣམ་པའི་རང་མོས་སྙན་ངག་གི་བརྩམས་ཆོས་དག་ཀྱང་ངག་རྩོམ་གྱི་རྣམ་པའི་ཐོག་ནས་བརྩམས་པ་ཡིན་གཤིས་སྐབས་དེའི་སྤྱི་ཚོགས་སུ་ངག་ལ་གྱེར་སླ་ཞིང་དབྱངས་ཀྱི་འདེགས་འཇོག་གསལ་བའི་རང་བཞིན་ལྡན་ཡོད་ངེས། འཇུ་སྐལ་བཟང་གིས “ཚིགས་སུ་བཅད་པའི་རྩོམ་རིག་ལ་སྙན་ངག་གོ” ཞེས་གསུངས་པ་དང་། བདུད་ལྷ་རྒྱལ་གྱིས་“སྙན་ངག་བྱུང་བའི་ཐོག་མའི་དུས་རིམ་དུ་སྙན་ངག་ཡིན་ན་ཚིགས་སུ་བཅད་པ་ཞིག་ཡིན”ཞེས་གསུངས་གནང་འདུག་ལ།ཁོང་གིས་གསལ་བཤད་གནང་བར།འདིར་བཤད་པའི་ཚིགས་བཅད་ནི་ཚིགས་སུ་བཅད་པ་ཙམ་ལས། ཚེག་ཁྱིམ་མཉམ་པའི་ཚིགས་བཅད་ནན་མོ་དེ་མིན་པར་གསུངས་པ་སོགས་ལས་ར་སྤྲོད་ནུས། གནའ་རབས་མགུར་གླུའི་རྣམ་པའི་རང་མོས་སྙན་ངག་གི་བརྩམས་ཆོས་དེ་དག་ནི་བོད་ཀྱི་ཕ་མེས་ཡང་མེས་ཚོས་ལོ་ཟླའི་བཞུར་རྒྱུན་གྱི་ཁྲོད་ཟུངས་ཁྲག་དང་རྔུལ་ཆུའི་ཐིགས་པ་ཕྲེང་བར་བརྒྱུས་པའི་ནོར་བུའི་དོ་ཤལ་ཉག་གཅིག་ཡིན་ཞིང་། མ་གཞི་སྐབས་དེ་དུས་《སྙན་ངག་མེ་ལོང》ལྟ་བུའི་སྙན་ངག་གི་རིགས་པའི་གཞུང་ལུགས་ཤིག་དར་མེད་ལ་ཚིག་སྦྱོར་བལྟོས་བཅས་ཀྱིས་སྙན་འཇེབས་རང་བཞིན་མེད་མོད། ཆ་རྐྱེན་ངེས་ཅན་འཛོམས་མེད་པའི་དུས་སྐབས་དེའི་སྤྱི་ཚོགས་ཐོག་ནས་བཤད་ན་ཆེས་ཡིད་རངས་དགོས་པ་ཞིག་རེད། དེ་བཞིན་ལེགས་བཤད་དང་གཏམ་དཔེའི་ཚུལ་ལའང་རང་མོས་སྙན་ངག་གི་རྩོམ་རིག་རྣམ་པ་བཀོལ་སྤྱོད་བྱས་ཡོད་པ་དཔེར་ན། “ཐང་ཤིང་གཅིག་འགྲེང་ནི། ནགས་མཐའ་མྱེད་ལ་ཟུག་ལ། ཆུ་མྱིག་རྔོ་ཅུང་ནི། རྒྱ་མཚོ་འི་རྩི་འོ།”⑨ཞེས་གསོན་ཉམས་ལྡན་ལ་གནད་ལ་འཁེལ་བའི་དཔེ་མཚོན་གྱི་ཐོག་ནས་སྤྱི་བྲག་དང་མང་ཉུང་རྩོད་སྒྲུབ་ཀྱི་འབྲེལ་བ་བརྗོད་ཡོད་པས་དེར་ངེས་གཏན་གྱི་མཚན་ཉིད་རིག་པའི་གནས་ལུགས〈哲理〉དང་ལྡན། དེ་བཞིན“གཟུས་ནྀ་ལྷ་བོན་ཏོ། སློན་བཙན་སློན་བཀོལ་གཟུས་ནྀ་ལྷ་བོན་ཏོ། སྲིན་བྱ་རྒོད་ཀྱིས་བཏག་སྟེ། ཚེས་པོང་ནག་སེང་གིས་བཏགས་སོ། རྗེ་བདེན་གྱྀས་ནྀ་བཀོལ་ཏོ། སྒ་བདེན་གྱིས་ནྀ་བསྟད་དོ། མྱྀ་སྨོན་རུམ་དུ་སྤུང་ངོ་། མཚེ་གཟུགས་རུམ་དུ་འཁྲུངས་སོ།”⑩སོགས་གོང་གི་དཔེར་བརྗོད་དག་ལས་ང་ཚོས་བོད་ཀྱི་སྐབས་དེའི་རང་མོས་སྙན་ངག་ལ་ཁྱད་ཆོས་མངོན་གསལ་དོད་པོ་ཞིག་ཡོད་པ་ཤེས་ཐུབ་སྟེ། སྒྱུ་རྩལ་དང་ལོ་རྒྱུས་མཉམ་འདྲེས་ཀྱི་རྣམ་པ་གཙོ་ཆེ་བའམ། ལོ་རྒྱུས་དང་རྩོམ་རིག་ཟུང་འབྲེལ་གྱི〈文史结合〉རྣམ་པའི་ཐོག་ནས་བརྗོད་དོན་སྟོན་གྱི་ཡོད་པས་དེར་གཅིག་ནས་བོད་ཀྱི་གནའ་རབས་ལོ་རྒྱུས་ལ་ཞིབ་འཇུག་བྱེད་པར་མཁོ་བའི་རིག་གཞུང་གི་ལོ་རྒྱུས་རིན་ཐང་ཆེན་པོ་ལྡན་ལ།ཆབས་ཅིག་དེར་རྩོམ་རིག་གི་རིན་ཐང་ཡང་ངེས་ཅན་ཡོད་པ་ཡིན།
གནའ་རབས་མགུར་གླུའི་རྣམ་པའི་རང་མོས་སྙན་ངག་གི་རྩོམ་རིག་བརྩམས་ཆོས་དག་ཚིག་ཉུང་ཞིང་མངོན་བརྗོད་བཀོལ་བ་ཉུང་བ། སྒྲ་མདངས་ཀྱི་ཉམས་འགྱུར་མངོན་པར་གསལ་ཞིང་བརྗོད་བྱའི་དོན་ཆེས་ གཅིག་སྡུད་ཀྱི་རང་བཞིན་ལྡན་པ། གཙོ་ཆེ་བ་རང་བཞིན་བརྗོད་པའི་རྒྱན་བཀོལ་བ་མང་ལ་དཔེ་རྒྱན་དང་གཟུགས་རྒྱན་བཀོད་པའང་མི་ཉུང་བ་ཞིག་ཡོད་ཅིང་། དེ་དག་སྐད་ཆའི་རྩོལ་བ་ལ་ཞུགས་པའི་སྐབས་སྐད་ཆ་ ལ་དབུགས་ཀྱི་རྒྱུ་འགྲོས་དང་འགྲོགས་པའི་གཅོད་མཚམས་ངེས་ཅན་ཞིག་ལྡན་ཡོད་ལ་བརྗོད་བྱ་བོད་ཀྱི་འཚོ་བ་དངོས་དང་རྗོད་བྱེད་བོད་སྐད་རང་གཤིས་ལ་ཡོད་པའི་ཁྱད་ཆོས་བརྗོད་པའི་རྒྱན་ཚིག་ཤ་སྟག་ཏུ་སྣང་། དེ་བཞིན། “མགུར་ཁ་ཤས་ལ་མདོ་སྨད་ཀྱི་དམངས་གླུའི་ཁྱད་ཆོས་ལྡན་ཡོད་ལ། མགུར་གང་ཡིན་ཡང་སྐབས་སུ་ བབ་པའི་བརྗོད་འདོད་ཀྱི་དོན་དེ་ཐོལ་བྱུང་དུ་བླངས་པ་ཡིན་པ་དེའང་ཁྱད་ཆོས་ཤིག་རེད”⑾ཅེས་པ་དང་། སྐུ་ཞབས་དོན་གྲུབ་རྒྱལ་མཆོག་གིས་ཀྱང་། “ཚེག་བར་དོ་མི་མཉམ་པའི་ལུས་དེ་རྣམས་ཀྱང་སྡེབ་སྦྱོར་ལེགས་པོ་ཞིག་བྱུང་མི་འདུག་མོད། འོན་ཀྱང་ཚིག་སྔ་ཕྱི་འབྲེལ་ཆག་པ་དང་། བརྗོད་བྱའི་དོན་ཡང་ཧ་ཅང་གསལ་པོ་རེད”⑿ཅེས་པ། དེ་བཞིན་མགུར་གླུ་དག་གི་དབྱངས་དང་ཚིག་གི་འབྲེལ་བ་དམ་ཞིང་ངག་སྒོ་ཡངས་པོར་འབྱེད་ཐུབ་པ། རང་གི་བརྗོད་པར་འདོད་པའི་དོན་རྣམས་ཚིག་གི་རྣམ་པའི་ཐོག་ནས་གང་འདོད་དུ་བཀོལ་ཐུབ་ཅིང་དེ་དག་དབྱངས་ཀྱི་འགྲོས་དང་ཡང་མཐུན་པར་བྱེད་ཐུབ་པ་ཡིན།


c: text/html

text:
ཁྱུང་ཡུལ་སྙུ་གུ་ལྡིང་འགྱུར་གྱི་སྒྱུ་རྩལ་པ་མ་ནུ་བོན་ཉིད་རྣམ་དག་གི་མི་ཚེའི་ལོ་རྒྱུས།
མ་ནུ་རྣམ་དག་གི་ལོ་རྒྱུས་ངོ་སྤྲོད་འདི་རང་དང་ཐ་དམ་གཅིག་པའི་གཡུང་དྲུང་སྤུན་གྲོགས་ལྷག་བསམ་ཅན་འགའ་དང་། ཉེ་ཆར་རང་གི་མཆེད་གྲོགས རྩོམ་སྒྲིག་ཚོགས་མི་རྔ་རང་རིག་ཁོང་གིས་སྤྱིར་ད་ཡོད་བོན་གྱི་རིག་གཞུང་གི་སྒྱུ་རྩལ་མི་སྣ་དང་། ཤུལ་འཛིན་མི་སྣ་བཅས་ཀུན་གྱིས་ཤེས་རྟོགས་དང་འབྲེལ་འདྲིས་ཡོང་ཆེད་དང་། ཁོང་གིས་ལྷག་པར་དུ་ཕྲན་ལ་ཁྱོད་ཀྱི་ད་ཡོད་ཨ་མྱེའི་སྐོར་ནས་མི་སྣ་ངོ་སྤྲོད་ཆེད་འདི་ལྟར་བྲིས་ན་དགེ་མཚན་ཆེ་ཚུལ་གྱི་བློ་གྲོས་ཟབ་མོས་ཕྲན་ལ་སྐུལ་མ་བཏབ་པ་དང་། ལྷག་པར་དུ་མི་ཡི་ལོ་རྒྱུས་མི་ཡིས་མ་བྲིས་ན། བྱ་རྡོ་ཐོག་ནས་འཕུར་ཚར་རྗེས་ཤུལ་གང་ཡང་མེད་པ་བཞིན། མི་ཐོག་རྒན་པ་རྫོགས་ཚར་རྗེས་དེའི་ལོ་རྒྱུས་དང་རྗེས་ཤུལ་གྱི་རྗེས་བཞག་སོགས་གང་ཡང་གླེང་རྒྱུ་མེད་པ་དང་།གལ་སྲིད་མི་དེ་བྱས་རྗེས་ཅན་ཡིན་ཡང་བྱས་རྗེས་དང་རྗེས་བཞག་དེ་དག་མི་རབས་རྗེས་མའི་ལག་ཏུ་ཡོད་ནའང་ལོང་བའི་ལག་ཏུ་རྫས་ཁྲ་བོ་གཏད་པ་བཞིན་བྱུང་ཁུངས་དང་རྒྱུ་མཚན་ཤོད་མི་ཐུབ་པ་བཤད་རྒྱུ་མེད་པ། ངོ་མི་ཤེས་པ་སོགས་ང་ཚོའི་མི་རབས་ལ་མཚོན་ན་མི་ཐོག་རྒན་པས་དེའི་ཐོག་འགན་མ་ཁུར་བའི་སྐྱོན་མང་པོ་ཞིག་མཐོང་ཐོས་བྱུང་པ་སོགས་ཀྱིས་བསྐུལ་ཏེ་ཚིག་ཉུང་དོན་འདུས་སུ་འདི་ལྟར་བྲིས་ཁུལ་ཡིན།
དེ་ལ་དང་པོ་ཁྱུང་ཡུལ་མ་ནུ་ཚང་གི་ལོ་རྒྱུས་ཉུང་ཙམ་དང་། གཉིས་པ་ད་ཡོད་ཨ་མྱེ་རྣམ་དག་གི་ལོ་རྒྱུས། གསུམ་པ་བཀའ་དང་བཀའ་རྟེན་བྲི་བཞེངས་བྱས་པ་ཡིད་ཡུལ་དུ་དྲན་ཚོད་རགས་ཟིན་ཙམ་ཐོ་འགོད། བཞི་པ་སྒོམ་སྒྲུབ་ཉམས་ལེན་ཇི་ལྟར་བྱེད་ཚུལ་དང་། ཁོང་གིས་སློབ་ཚོགས་གྲངས་ཇི་ལྟར་བསྐྱངས་ཚུལ་བཅས་ས་བཅད་བཞི་ཡི་སྒོ་ནས་རགས་ཙམ་བྲི་བར་འདོད་དོ།
དང་པོ་མ་ནུ་ཚང་ནི་ཁྱུང་ཡུལ་དུ་གཞིས་ཆགས་ནས་མི་རབས་ལྔ་ཙམ་ལས་སོང་མེད། མི་ཐོག་དང་པོ་མ་ནུ་སྟག་ལ་གཡུང་དྲུང་གི་མི་ཐོགས། གཉིས་པ་དེའི་བུ་མ་ནུ་ཡེ་ཤེས་བསྟན་འཛིན་དང་། བོན་བསྟན། ཚེ་རིང་ཨ་མཆོག ཚ་བོ་སྐལ་གཡུང་སོགས་ཀྱི་མི་ཐོགས། གསུམ་པ་མ་ནུ་ལྷ་སྐྱབས་དང་། ཤེས་སྒྲོག ཚེ་དབང་མཐར་ཕྱིན། དགའ་རིས། དཔལ་འབར། རྣམ་དག་བཅས་ཀྱི་མི་ཐོགས། བཞི་པ་མ་ནུ་ནོར་བུ་དང་། རིན་ཆེན། དགའ་འགྲུབ། མ་ནུ་འཆི་མེད་ཚེ་དབང་བཅས་ཀྱི་མི་ཐོགས་བཅས་མི་ཐོག་བཞི། མི་ཐོགས་ལྔ་པ་ད་ལྟ་ནི་མ་ནུ་ཚང་གི་ལོ་ཆུང་གི་དུས་ཚོད་དམ་མི་ཐོགས་ཡིན་པ་བཅས།
གཉིས་པ་ད་ཡོད་མ་ནུ་རྣམ་དག་གམ་བོན་ཉིད་རྣམ་དག་ནི་ཁྱུང་པོ་སྟེང་ཆེན་རྫོང་ཁྲི་རྡོ་གྲོང་བརྡལ་ཟམ་ཞིག་ཚུན་མཁར་ཀླུ་གྲོང་ཞེས་མཁར་ཉག་དང་ཀླུ་ཐུང་མང་ཚེ་ཁ་བཅས་གྲོང་ཚོ་གསུམ་གྱི་ནང་ནས་མཁར་ཉག་སྒང་མ་ནུ་མན་ཆུང་ཚང་དུ་། ཡབ་མ་ནུ་བོན་བསྟན་དང་།མ་དབུར་ཏིས་བཟའ་ཁྲ་ཅོ་གཉིས་ལ་བུ་ཆེ་བ་མ་ནུ་དགའ་རིས་དང་། འབྲིང་བ་མ་ནུ་དཔལ་འབར་རམ་སྦ་སྦ། ཆུང་བ་མ་ནུ་རྣམ་དག་གམ་བོན་ཉིད་རྣམ་དག་གསུམ་ཡོད་པའི་ནང་ནས་ཆུང་བ་ཡིན། སྤྱི་ལོ་ ༡༩༣༤ ལོར་སྐྱེས། ཁོང་གི་མི་ཚེ་སྔ་མ་དང་འབྲེལ་བའི་གཏམ་རྒྱུད་དང་། སྐྱེས་དུས་རྟགས་ཡ་མཚན་ཅན་བྱུང་བ་སོགས་བཤད་རྒྱུ་ཡོད་ཀྱང་ད་ལན་དེ་དག་མི་བཤད་ནས་དོན་དངོས་དེ་བཤད་རྒྱུ་ཡིན། ཁོང་གི་བྲིས་གཙོ་བོ་བསླབ་མཁན་ནི་ཁོང་གི་ཕ་མ་ནུ་བོན་བསྟན་ཡིན། བོན་བསྟན་ནི་མ་ནུ་ཡེ་ཤེས་བསྟན་འཛིན་དང་། མ་ནུ་ཚེ་རིང་ཨ་མཆོག་གཉིས་ཀྱི་སྤུན་མཆེད་ཡིན། ད་ཡོད་ཨ་མྱེ་རྣམ་དག་གིས་ལོ་བདུན་གྱི་སྐབས་སུ་བྲི་འདོན་གཉིས་མཉམ་དུ་འགོ་བཙུགས་པ་རེད། ལོ་བཅུ་གསུམ་བཅུ་བཞིའི་སྐབས་སུ་འབྲུ་ལྗིབ་གཟབ་གསུམ་ལ་མཁས་པར་སོན་པས་ཕྲུ་གུ་ལག་པ་ཆུང་ཆུང་བྲིས་ལེགས་པ་འདིའི་ལག་ཆུང་འདི་ཟེར་ནས་མི་མང་པོས་ཧ་ལས་ལས་བྱེད་སྐད་འདུག ལོ་བཅུ་བདུན་དང་བཅོ་བརྒྱད་ཀྱི་སྐབས་སུ་ཧོར་ཁྱུང་གི་ཡུལ་ཁག་ཏུ་གསུང་རབ་འབྲི་བཞེངས་ཆེད་དུ་བླ་དཔོན་དང་ཕྱུག་བདག་དད་ལྡན་རྣམས་ཀྱིས་རེ་དོན་ལྟར་གསུང་རབ་བཞེངས་སུ་སོང་བར་བཤད། སྐབས་དེ་དུས་ཁྱུང་ཡུལ་དུ་མཁས་བཙུན་སྙན་གྲགས་ལྡན་པ་སྨོན་རྒྱལ་ནམ་མཁའ་གྲགས་པ་དང་། རྟོགས་ཤར་གྲུབ་པ་བརྙེས་པ་གྲུབ་ཆེན་བཟོད་པ་རྒྱལ་མཚན། རི་ཁྲོད་དགོན་དུ་མེ་སྟོན་ཚུལ་ཁྲིམས་རྒྱལ་མཚན། ཀ་ལེགས་དགོན་དུ་ཀ་ལེགས་ཉི་མ་བསྟན་རྒྱལ། མཁར་སྤུང་དགོན་ནམ་སྤུ་གཞུང་དུ་མཛོ་བྱ་བྲལ་ལམ་འགྲུ་སྒོམ་ཚུལ་ཁྲིམས་རྒྱལ་མཚན། ཀླུ་ཕུག་དགོན་དུ་མཁའ་དམར་སྤྲུལ་སྐུ་རིན་པོ་ཆེ་སོགས་མཁས་གྲུབ་གཉིས་ལྡན་གྱི་བླ་མ་རྣམས་ཀྱིས་བཞེད་དགོངས་ལྟར་ཁོང་སྤུན་མཆེད་གསུམ་གྱིས་གསུང་རབ་པོ་ཏི་ཉུང་མཐར་ཁ་ཡར་རེའམ་ཆ་རེ་མ་བཞེངས་པ་གཅིག་ཀྱང་མེད་ཅེས་ལབ་སྲོལ་གདའ།
ད་ནི་མ་ནུ་རྣམ་དག་གིས་མི་ཚེ་ལ་བཀའ་དང་བཀའ་རྟེན་བྲིས་བཞེངས་བྱས་པ་ཡིད་ཡུལ་དུ་དྲན་ཚོད་རགས་རགས་ཙམ་ཐོ་འགོད་པ་ལ། ཁྱུང་ཡུལ་སྨོན་རྒྱལ་བླ་བྲང་ནོར་འཁྱིལ་གླིང་དུ་སྨོན་རྒྱལ་ནམ་མཁའ་གྲགས་པ་རིན་པོ་ཆེའི་བཀའ་དགོངས་ལྟར་སྨོན་རྒྱལ་དགོན་དུ་སྤུན་མཆེད་ཆེ་བ་དགའ་རིས་དང་ལྷན་དུ་སོང་ཏེ་ཀུན་རིག་སྦྱིན་སྲེག་དང་། ད་དུང་གསར་བོན་མང་པོ་སོགས་པོ་ཏི་མ་ཉུང་བ་བྲིས་ནས་ལོ་བཞི་ལ་བསྡད་པ་ཡིན།
དེའི་རྗེས་ང་ཚོ་ཀ་ལེགས་དགོན་དུ་སོང་ཏེ་ཡི་གེ་འགའ་ཙམ་བཞེངས་ལེ་ཡིན་དེ་གསལ་པོ་དྲན་རྒྱུ་མི་འདུག། དེའི་ཁྲོད་ནས་ད་ལྟ་དྲན་གསལ་ལ་ཕུར་པ་སྟོང་གསལ་མཁའ་འགྱིང་ཟེར་བའི་པོད་ཅིག་བྲིས་ལེ་ཡིན། སྐབས་དེའི་དུས་དབུ་བླ་དེ་ཀ་ལེགས་ཉི་མ་རིན་པོ་ཆེ་རེད། གཡུང་དྲུང་དཔལ་རི་ལ་ཤ་ཉེ་དགའ་རིས་འདས་པ་དེ་ལོ་མང་པོ་ལ་བསྡད་ནས་དཔེ་ཆ་པོ་ཏི་མང་པོ་བྲིས་རེད། སྐབས་དེ་དུས་གཡུང་དྲུང་དཔལ་རི་ལ་གསེར་དབུ་བརྒྱབ་རབས་མེད།ངས་ ནི་དེ་དུས་བཟོད་པ་རིན་པོ་ཆེར་མཇལ་བ་ཙམ་ལས་གཡུང་དྲུང་དཔལ་རི་དགོན་དུ་དཔེ་ཆ་པོད་གཅིག་གཉིས་ལས་མང་པོ་བྲིས་མྱོང་མེད། ཆོས་དད་རང་མོས་མགོ་བཙུགས་ཙམ་ནས་གྲུབ་ཐོབ་ཉི་མ་ཚུལ་ཁྲིམས་རིན་པོ་ཆེ་ལ་མ་ནི་དཔལ་འབར་དང་མ་ནུ་རྣམ་དག་གཉིས་ཀྱིས་བྱམས་མའི་སྒྲུབ་སྐོར་བྲིས། ཀླུ་ཕུག་དགོན་དུ་དབལ་གསས་དང་། ལྷ་རྒོད། ཁྲོ་བོའི་སྒྲུབ་སྐོར་བྲིས། སོག་སྡེ་སྤྲུལ་སྐུ་བསྟན་པའི་ཉི་མ་ལ་གྲུབ་དབང་བླ་སྒྲུབ་དང་། མདོ་རྣམ་རྒྱལ་བྲིས།
ངས་མཐོང་ཐོས་སུ་རག་ཤི་རྟོགས་ལྡན་ལ་བྱམས་མའི་གཟུངས་སྒྲུབ་སོགས་ཞལ་འདོན་པོད་གཅིག་བྲིས་གོ་མྱོང་ལ། ཕྱིས་སུ་དཔར་སྐྲུན་བྱས་འདུག་པས་ཟུར་ཙམ་མཇལ་རྒྱུ་བྱུང་། ཁྱུང་ཡུལ་མེ་སྟོན་རི་ཁྲོད་གནམ་ཚང་དུ་ཁོང་དང་ཤེས་དགའ་རྣམ་གཉིས་རྩ་རླུང་མཁའ་འགྲོ་གསང་མཛོད་སྦྱང་ནས་ཡར་འབྱོར་མཚམས་འཕོ་བ་འཇའ་ཟུག་མ་དང་། ཤུག་ཏོག་བཅུད་ལེན་དང་། ཨ་རུ་བཅུད་ལེན་བྱེད་ཐབས་གཙོས་པའི་ཁྲིད་རིམ་འགའ་ཤོག་བུ་ཁམ་ཁམ་ཐོག་ཏུ་འགའ་བྲིས་སོང་། གཏམ་སྟོད་མཁའ་གསལ་ཚང་ལ་ཞི་ཁྲོ་དགོངས་འདུས་པོད་གཅིག
> ལྷ་ལྡན་ཉི་མའི་གྲོང་དུ་ནོར་བུ་དབང་འདུས་ཚང་དང་རིག་ཚ་ཚེ་དབང་འབུམ་གྲགས་ཚང་། དབང་འདུས་ཚང་། མན་ཚ་ཚེ་རིང་བཟང་པོ་ཚང་དང་། ཁྱུང་པོ་ག་ཤེལ་རྣམ་ཚང་། ཁྱུང་པོ་རིས་སར་ཉིན་ཐ་སེང་གེ་ཚང་། འབྲོང་ཧ་ཚེ་དབང་བཀྲ་ཤིས་ཚང་། སྒང་རུ་རྒྱལ་རྩ་ཚང་། གྱེར་དབྲ་ཚང་བཅས་དུད་ཚང་དགུ་ལ་གཡུང་དྲུང་བོན་གྱི་བཀའ་རྟེན་ཆ་ཚང་གི་གསེར་དབུ་དང་སོག་སྡེ་དུ་གྲ་པ་ཞིག་དང་། སྦྲ་ཆེ་འཇོབ་རྒན་ཚང་། ཁྱུང་སེར་སེང་ཚང་། བན་རུ་འཕྲུལ་ལྡན་ཚང་། བན་རུ་འཆི་མེད་ཚེ་དབང་བཅས་དུད་ཚང་ལྔ་ལ་རྒྱལ་བའི་བཀའ་འགྱུར་གྱི་གསེར་དབུ་དང་། ཧོར་དྲུག་ཅུ་རྨ་རི་ཚང་དང་། སྒང་རུ་དབྲ་ཁྱུང་ཚང་། ཉིན་ཐའི་འབྲོང་ཧ་བཀྲ་ཤིས་ཚེ་དབང་ཚང་། ཝག་ལྷུ་སེང་གེ་ཚང་། བོན་དར་ཚང་། ཡར་སྒྲོན་ཚང་བཅས་དུད་ཚང་དྲུག་ལ་གཡུང་དྲུང་བོན་གྱི་རྟེན་འགྱུར་ཆེན་མོའི་གསེར་དབུ་བརྒྱབ།
> དཔོན་ཚང་རྒྱུ་ལྡི་ཚང་དང་། རིས་ཚ་ཚེ་དབང་འབུམ་གྲགས་ཚང་། རྨ་རི་དར་ཕྱུག་ཚང་བཅས་གསེར་གྱི་གསེར་འོད་དང་། གླིང་ཚང་དང་། མན་བཟའ་ནོར་འཛོམ་ཚང་། དབྲ་ཁྱུང་ཚང་། སྦྲ་ཆེན་བཙན་ཕྱུག་ཚང་། ཨར་བཟའ་ལྷ་དཔལ་བཅས་བསྡོམ་པའི་གསེར་འོད་པོད་བརྒྱད་བཞེངས།
གཞན་ཡང་དབྲ་ཁྱུང་ཚང་ལ་ཁྲོ་མདོ་གཅིག སྦྲ་ཆེན་བ་མཚེར་ནག་རུ་ཚང་ལ་ཁྲོ་སྒྲུབ་གཅིག།ཁོང་གི་ཁྱིམ་དུ་ཁྲོ་བོ་དང་སྟག་ལ་པོད་གཅིག འབྲོང་རྔ་ཚང་ལ་ཀློང་རྒྱས་པོད་གཅིག དཔོན་སང་ཚང་དང་། སྦྲ་ཆེན་རྗེས་ཚང་གཉིས་ལ་མདོ་རྣམ་རྒྱལ་པོད་གཉིས།བན་སར་བཀྲ་ཤིས་དཔལ་ལྡན་ལ་ཕུར་པ་པོད་གཅིག ད་དུང་ཁྲོ་བོ་སྨུག་ནག་འཁྱིལ་པ་དང་། ཕུར་པའི་ཟིན་རིས་ཤེས་རབ་བློ་ལྡན་ཅན། སོག་གྲུ་ཁུག་ཞུ་ཚང་ལ་ཚེ་སྒྲུབ་དང་ཁྱུང་དམར་པོད་གཅིག རྣམ་འཇོམས་སྒྲུབ་སྐོར་གཅིག འདི་དག་ཡིད་ཡུལ་དུ་དྲན་ཚོད་ཙམ་གྱི་ཐོ་ཡིན།
བཞི་པ་སྒོམ་སྒྲུབ་ཉམས་ལེན་གྱི་སྐོར་ནས་བླ་མ་གང་དང་གང་གི་མདུན་ནས་གང་ཞུས་ཡུལ་དུས་ཀྱིས་རྐྱེན་པས་གསལ་པོར་མ་བྱུང་ཡང་། ཁོ་བོ་ཆུང་ངུའི་སྐབས་སུ་མཐོང་ཐོས་ལ་གང་གནང་སྲོལ་ཡོད་པ་ལྟར་བྲིས་ན། ཞོགས་པ་ཆུ་ཚོད་ལྔ་ཙམ་ལ་ཡར་ལངས་ནས།ཨེ་མ་ཧོ། སྐྱེ་མེད་བོན་སྐུ་སོགས་དང་། ཡབ་སྲས་སྔོན་འགྲོའི་ངག་འདོན་ཆ་ཚང་དང་། དེའི་སྣེར་འཕོ་བ་དང་བཅས་པ་སྤར་རྗེས་ཐུན་མཉམ་བཞག་སྐར་མ་ཉི་ཤུ་ལས་མི་ཉུང་བ་དེ་འདྲ་གནང་གི་འདུག །དེ་རྗེས་ཡི་གེ་མཐོང་ཙམ་ནམ་གསལ་རྗེས་བླ་མ་བརྒྱུད་པའི་གསོལ་འདེབས་གསར་རྙིང་ཅན་མང་པོ་དང་། བྱམས་མའི་སྙིང་ཏིག །ཉ་སྟོང་སོགས་ལ་སྐྱེ་སྒོ་གཅོད་པ་དམིགས་གསལ་འདོན། སྟག་ལ་སྤུ་གྲི་དམར་པོ་མ་རྒྱུད་སྐོང་བཤགས། ཡབ་སྲས་རྣམ་གསུམ་གྱི་སྨོན་ལམ་ཐུགས་རྗེས་མྱུར་གཟིགས་བཅས་ཧ་ཅང་ལས་ཀ་ཛ་དྲགས་སྐབས་སུ་ཁེལ་སོང་ན་མ་གཏོགས་ཆད་མེད་གནང་གི་རེད། དེའི་ཁར་སྤྱི་ལོ་ ༡༩༩༡ ཡས་མས་ཤིག་ནས་ཁྱུང་ཡུལ་རི་ཁྲོད་རྣམ་ཚང་དུ་གྲུབ་བརྙེས་བླ་མ་མེ་སྟོན་གནམ་ལྷའམ་ལྷུན་གྲུབ་རྒྱལ་མཚན་དམ་པ་ཁོང་གི་མདུན་དུ་ཁོང་གི་གྲོགས་པོ་ཁ་སྟོད་ཤེས་དགའ་དང་མཉམ་དུ་རྩ་རླུང་མཁའ་འགྲོ་གསང་མཛོད་སྦྱང་ལ་དགུན་ཚེར་ཕེབས་སོང་། དེ་ནས་བཟུང་གོང་གི་ཡབ་སྲས་སྔོན་འགྲོ་ཚར་མཚམས་རྩ་རླུང་མཁའ་འགྲོ་གསང་མཛོད་ཀྱི་གསོལ་འདེབས་དང་རླུང་རོ་དགུ་ཕྲུག འཇམ་རླུང་གི་རླུང་ཁུག་བདུན་ཡན་མན་ཞིག་ཉིན་ལྟར་དང་། ཕྱི་དྲོར་དྲེའུ་ནག་གཟེར་བུ་དང་། འགྲོ་ཞོར་འདུག་ཞོར་ལ་སྙིང་པོ་རྣམ་གསུམ་འདོན། དེའི་སྔ་གཞུགས་གོང་འོག་གང་ཡིན་ཁོ་བོས་གསལ་པོར་མ་དྲན་ཡང་རག་ཤི་རྟོགས་ལྡན་སལེ་དྲུང་མུའི་མདུན་དུ་ལོ་ངོ་གཉིས་གསུམ་ཙམ་ཞིག་ལ་སྔོན་འགྲོ་བཀའ་ལུང་རྒྱ་མཚོ་འབུམ་དགུའི་བསགས་སྦྱང་དང་། དངོས་གཞི་སེམས་དོན་ཉམས་ལེན་གདར་ཤ་བཅད་པ་དང་། རྟོགས་ལྡན་རིན་པོ་ཆེ་ལ་ཞལ་འདོན་སོགས་ཡི་གེ་འགའ་བྲིས་པ་དང་། སྐབས་དེའི་དུས་དངོས་གཞི་སེམས་དོན་ཉམས་ལེན་ལ་བླ་མ་ཁོང་གི་བཀའ་དྲིན་གྱིས་ཕན་ཐོགས་ཆེན་པོ་བྱུང་བ་ཁོ་བོ་ཆུང་ཆུང་སྐབས་སུ་གོ་མྱོང་། དེ་བཞིན་དབང་ལུང་ཁྲིད་འགའ་ཐོབ།ད་དུང་རྟོགས་ལྡན་རིན་པོ་ཆེའི་རྣམ་ཐར་ངོ་མཚར་ཆེ་བ་འགའ་གོ་མྱོང་།
དེ་ནས་ ༢༠༠༢ ལོར་རང་ལ་གཙིགས་ཆེར་འཛིན་པའི་གྲོགས་པོ་ལྔ་ལམ་དུ་གཤེགས་ཟིན་པ་བཀྲ་ཤིས་ལྷ་སྐྱབས་བྲིས་པ་ཁོང་དང་། གཤེར་པ་སྲིབ་ཐ་ནས་སྤྲེལ་ཕྲུག སོག་རུ་ནས་རྒད་པོ་ཧོར་འགྲུབ། རང་གི་ཚ་བོ་གཡུང་དྲུང་ཚུལ་ཁྲིམས། གུས་གཡུང་དྲུང་མཐར་ཕྱིན་དང་ལྷན་དུ་ཨ་མྱེ་རྣམ་དག་མུན་མཚམས་ཞེ་དགུ་ཞིག་བསྡད་པ་རེད། དེ་ནས་ ༢༠༡༣ ཡས་མས་ཞིག་ལ་གར་ཚ་བླ་མ་གཡུང་དྲུང་རྒྱལ་མཚན་གྱི་མདུན་དུ་ཞེ་དགུ་ཞིག་ལ་དབལ་གསས་སྒྲུབ་པ་དང་། སེམས་དོན་ཉམས་ལེན་ཁྲིད་ལུང་ཞུས་པ་བཅས་སོ།
ཞོར་བྱུང་ཁོང་གིས་བྲིས་སམ་ཐུ་རུ་ཆུ་ཁྲིད་ཀྱི་སློབ་མ་བསྐྱང་ཚུལ་སྐོར་ལ།ཉིན་ཐའི་སྲིབ་གཏའ་ནས་རྐོང་ཐུང་ནོར་བུ། ད་ལྟ་ཁྱུང་པོའི་བྲིས་རམས་པ་ཆུང་རྒྱུད་ཚེ་དབང་མཐར་ཕྱིན། ཨ་མྱེ་ཁོང་གི་བུ་འདི་ལོར་ཚེ་ལས་འདས་པ་བུ་ཁྱི་ངན་ནམ་སྐལ་བཟང་དབང་རྒྱལ།སྐལ་བཟང་རྒྱལ་མཚན། རྗེས་དགེ། ཁ་སྟོད་གྲྭ་དག་ཞིང་གཡུང་དྲུང་ཡེ་ཤེས། སེང་གེ་གྲྭ་བློ་གྲོས་རྒྱལ་མཚན་དང་ཚུལ་ཁྲིམས་བསམ་གཏན། སྒང་རུ་སྨན་པ་ཚང་གྲྭ་གཡུང་དྲུང་གཙུག་ཕུད། རིག་ཚ་གཡུང་དྲུང་ཚེ་དབང་། མན་ཚ་ཁྱུང་སྟག། ངའི་སྤུན་མཆེད་ཚེ་དབང་ལྷུན་གྲུབ།ཕྲན་མ་ནུ་གཡུང་དྲུང་མཐར་ཕྱིན་བཅས་ཁོ་བོ་དང་རང་གི་མཆེད་པོ་བློ་གྲོས་རྒྱལ་མཚན། རང་གི་ཚ་བོ་རིས་ཚ་གཡུང་དྲུང་ཚེ་དབང་བཅས་ཀྱིས་མཐོང་ཚོད་ཙམ་མ་གཏོགས་གཞན་གོང་ཞུས་བཞིན་ཡུལ་དུས་ཀྱིས་རྐྱེན་པས་གསལ་ཁ་མ་བྱུང་ལ་མ་བྱུང་ལ་འདི་ངའི་ཨ་མྱེ་ད་ལོ་ཕོ་ལོ ༨༢ ཡན་གྱི་ལོ་རྒྱུས་ཐུང་ངུ་ཞིག་བྱས་ཁུལ་ལགས་ཀྱང་། ད་དུང་འདིའི་ནང་གསལ་ཁ་མ་བྱུང་བ་དང་ནོར་བ་ཡོད་ངེས་པས་མཁྱེན་རྟོགས་ལྡན་མཁན་རྣམ་པས་བཀའ་སློབ་ལམ་སྟོན་དང་ཡོ་བསྲང་གནང་རོགས་ཞུ་ཞུ།།
སྨྲས་པ།
ཕ་དང་ཨ་མྱེས་གདུང་མ་འདྲུད་ཤུལ་དུ།།
བུ་དང་ཚ་བོས་དབྱིག་ལྕེ་སྒག་སྒག་ཅིག །
བྱེད་མཁན་དཀོན་པའི་དུས་རབས་འདི་ན་རུ།།
དྲིན་ཅན་ཨ་མྱེའི་བཀའ་དྲིན་དྲན་བཞིན་བྲིས།།
རིགས་རུས་བླ་དཔོན་གྲགས་རབས་མེད་ན་ཡང་།།
བློ་ཕུགས་བོན་དང་བདེན་པར་གཏད་མཁན་གྱི།།
དྲིན་ཅན་ཨ་མྱེའི་ལོ་རྒྱུས་ཐུང་ངུ་འདི།།
སྒྲོ་བཏགས་མ་ཡིན་ཡིན་ཚུལ་བརྗོད་ཁུལ་ལོ།།
རིག་ཁུག་གིས་ཕྱི་ལོ་ ༢༠༡༧ ཟླ་བ་ ༡༢ ཚེས་ ༢༢ ཉིན།
རྒྱལ་གཤེན་བོན་སྒྲ་ད྄་བ་ལས་དྲངས།

robotstxt: allowed

filter: keep


text:
མི་དམངས་དྲ་བའི་འཕྲིན། ཟླ་5ཚེས་16ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཀྲུང་གོར“རྒྱུད་གཅིག་ལམ་གཅིག”གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ལ་ཕེབས་པའི་འབར་མའི་རྒྱལ་དོན་སྲིད་སྐྱོང་ལས་རོགས་ཨང་ཧྲན་སུའུ་ཅི་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་ཀྲུང་འབར་དབར་གྱི“པའོ་པོ”ཡི་བརྩེ་དུང་ཟབ་ཅིང་རྒྱུན་རིང་ལ་ཐུན་མོང་གི་འཐབ་ཇུས་ཁེ་ཕན་ཡང་ཕྱོགས་གང་སར་ཁྱབ་ཡོད། ཙུང་ཐུང་ཝུའུ་ཐིང་ཅུའེ་ཡིས་ཟླ་བ་གོང་མར་ཀྲུང་གོར་གྲུབ་འབྲས་ཐོབ་པའི་ངང་འཚམས་འདྲི་གནང་ཞིང་། དེའི་རིང་ཕྱོགས་གཉིས་པོར་དུས་སྐབས་གསར་པའི་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་མཉམ་ལས་གཏིང་ཟབ་གཏོང་རྒྱུའི་ཐད་གཅིག་མཐུན་གྱི་ངོས་འཛིན་གལ་ཆེན་བྱུང་ཡོད། ཀྲུང་གོ་ཕྱོགས་ཀྱིས་འབར་མ་ཕྱོགས་དང་མཉམ་དུ་སྔ་འཛིན་ཕྱི་གཏོད་དང་། དུས་བསྟུན་མདུན་སྐྱོད། སྲོལ་རྒྱུན་མཛའ་གྲོགས་དར་སྤེལ། གཉིས་ཕན་མཉམ་ལས་ཟབ་གཏོང་བཅས་བྱས་ནས་ཀྲུང་འབར་དབར་གྱི་འབྲེལ་བ་རྒྱུན་ཆད་མེད་པར་མདུན་ཕྱོགས་སུ་འཕེལ་རྒྱས་འགྲོ་རྒྱུར་སྐུལ་འདེད་གཏོང་འདོད་ཡོད་ཅེས་གསུངས་པ་རེད།
ཞི་ཅིན་ཕིང་གིས་ཕྱོགས་གཉིས་པོས་མཐོ་རིམ་འགྲོ་འོང་རྒྱུན་འཁྱོངས་དང་འཐབ་ཇུས་ཐད་ཕན་ཚུན་མཐུན་སྦྱོར་བྱེད་ཤུགས་ཆེ་རུ་གཏོང་དགོས། དངོས་སྒྲུབ་མཉམ་ལས་ཟབ་ཏུ་བཏང་སྟེ་གཙོ་གནད་མཉམ་ལས་རྣམ་གྲངས་ལག་ལེན་བདེ་བླག་ངང་བསྟར་རྒྱུར་སྐུལ་འདེད་དང་དཔལ་འབྱོར་བར་ཁྱམས་དང་། རྨང་གཞིའི་སྒྲིག་བཀོད། དཔལ་འབྱོར་མཉམ་ལས་ཁུལ་འཛུགས་སྐྲུན་སོགས་ཐད་ཀྱི་མཉམ་ལས་ལ་སྐུལ་འདེད་གཏོང་དགོས། དམངས་ཁྲོད་ཀྱི་སྤེལ་རེས་བྱེད་རྒྱ་ཆེ་རུ་གཏོང་བ་དང་། དམངས་འཚོ་དང་མི་ཆོས་སོགས་ཐད་བྱུང་བའི་ཕྱོགས་གཉིས་པོའི་མཉམ་ལས་ཀྱི་གཅིག་མཐུན་ངོས་འཛིན་དོན་འཁྱོལ་ཡག་པོ་བྱེད་པ། ཡུལ་སྐོར་དང་། རིག་གནས། སྨྱན་སྦྱོར་བཅས་ཀྱི་སྤེལ་རེས་མཉམ་ལས་མུ་མཐུད་ཟབ་ཏུ་གཏོང་བ་བཅས་བྱས་ནས་ཀྲུང་འབར་གྱི་མཛའ་གྲོགས་འབྲེལ་བར་དམངས་ཀྱི་མོས་པ་ཐོབ་ཤུགས་ཆེ་རུ་གཏོང་དགོས། ཀྲུང་གོ་ཕྱོགས་ཀྱིས་འབར་མའི་རྒྱལ་ནང་གི་ཞི་བདེ་འཕེལ་རིམ་ལ་མུ་མཐུད་དགོས་ངེས་ཀྱི་གཞོགས་འདེགས་བྱེད་འདོད་ཡོད་ལ་ཕྱོགས་གཉིས་པོས་ཐུན་མོང་ཐོག་འབད་བརྩོན་བྱས་ནས་ཀྲུང་འབར་གྱི་མཐའ་མཚམས་བདེ་འཇགས་བརྟན་ལྷིང་སྲུང་སྐྱོང་ཡང་བྱེད་དགོས་ཞེས་ནན་བཤད་ཀྱང་གནང་བ་རེད།
ཨང་ཧྲན་སུའུ་ཅི་ཡིས“རྒྱུད་གཅིག་ལམ་གཅིག”རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ཕུན་སུམ་ཚོགས་པོའི་ངང་ལེགས་གྲུབ་བྱུང་བ་དང་གཡུར་ཟའི་འབྲས་བུ་ཐོབ་པར་བཀྲ་ཤིས་བདེ་ལེགས་ཞུ་རྒྱུ་ཡིན། “རྒྱུད་གཅིག་ལམ་གཅིག”གི་གྲོས་འགོ་དེ་ལས་ས་ཁུལ་དེ་ག་དང་འཛམ་གླིང་ལ་ཞི་བདེ་དང་། མཐུན་འགྲིག དར་རྒྱས་བཅས་ཡོང་རྒྱུ་རེད། འབར་མ་ཕྱོགས་ཀྱིས་འབར་ཀྲུང་དབར་གྱི་འབྲེལ་བ་ཟབ་ཏུ་གཏོང་རྒྱུར་མཐོང་ཆེན་པོ་བྱེད་ཀྱི་ཡོད་ལ་འབད་བརྩོན་ཡང་བྱེད་ཀྱི་ཡོད། ཀྲུང་གོ་ཕྱོགས་ནས་རྒྱབ་སྐྱོར་དང་རོགས་རམ་གནང་བར་ཐུགས་རྗེ་ཆེ་ཞུ་རྒྱུ་ཡིན། རྒྱལ་ཁབ་གཉིས་པོའི་སྲིད་གཞུང་དང་སྲིད་ཏང་དབར་གྱི་སྤེལ་རེས་ཟབ་ཏུ་གཏོང་བ་དང་། མི་དམངས་དབར་ཕན་ཚུན་བསམ་ཤེས་དང་ཕན་ཚུན་ཡིད་ཆེས་བྱེད་ཤུགས་ཆེ་རུ་གཏོང་བ། “པའོ་པོ”ཡི་བརྩེ་དུང་ཟབ་ཏུ་གཏོང་བ། དཔལ་འབྱོར་ཚོང་དོན་དང་། ཞིང་ལས། རྨང་གཞིའི་སྒྲིག་བཀོད་ལ་ཤུགས་སྣོན་རྒྱག་པ་སོགས་ཀྱི་ཐད་མཉམ་ལས་བྱེད་འདོད་ཡོད་ལ། འབར་མ་ཕྱོགས་ཀྱིས་ཀྲུང་གོ་ཕྱོགས་དང་མཉམ་དུ་འབད་བརྩོན་ལྷོད་མེད་བྱས་ནས་མཐའ་མཚམས་ས་ཁུལ་གྱི་ཞི་བདེ་བརྟན་ལྷིང་སྲུང་སྐྱོང་བྱེད་འདོད་ཡོད་ཅེས་གསུངས་པ་རེད།


text:
བཀའ་ཤག་གི་ངོས་ནས་བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་རྒྱུན་འཁྱོངས་ཐོག བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཁོ་ན་ལས་རང་བཙན་རྩོད་སྒྲུབ་བྱེད་ཀྱི་མེད་པ་ད་རེས་ཀྱི་གོ་སྐབས་འདི་བརྒྱུད་བསྐྱར་དུ་ནན་བརྗོད་བྱེད་རྒྱུ་ཡིན་ཞེས་གསུངས་སོང་།
ཟླ་འདིའི་ཚེས་༦ ཉིན་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ། བོད་ཀྱི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་མཆོག་ཕྱི་ལུགས་ལྟར་དགུང་གྲངས་༨༢ ལ་ཕེབས་པའི་སྐུའི་འཁྲུངས་སྐར་དུས་ཆེན་གཞུང་འབྲེལ་སྲུང་བརྩི་གཟབ་རྒྱས་ཞུས་ཡོད་པ་རེད།
ཉིན་དེའི་ཞོགས་པ་སྔ་པོ་དྷ་ས་ལྷ་རྒྱལ་རིར་སྐུ་ཁམས་དང་མཐུན་པའི་སྐུ་རླུང་དར་འཛུགས་དང་། དར་ཆེན་ན་བཟའ་སྒྲོན་འབུལ་དང་ཆབས་ཅིག་ཁྲོ་བོ་ཁམས་གསུམ་དབང་འདུས་དང་། བསྟན་སྲུང་དམར་ནག་གཉིས་ཀྱི་སྤྱན་སྔར་རྣམ་གྲྭ་དགེ་འདུན་པ་བཞི་གྲས་རྒྱགས་བརྔན་ལྷ་བསང་དང་། གནས་གྲྭ་དགེ་འདུན་བཞི་གྲས་དཀར་ཕྱོགས་སྐྱོང་བའི་ལྷ་སྲུང་མཐུ་བོ་ཆེ་རྣམས་ཀྱི་དབུ་འཕང་དགུང་དུ་འདེགས་པའི་བསང་མཆོད་ཟབ་རྒྱས་ཕུལ་བ་དང་། བོད་མིའི་སྒྲིག་འཛུགས་ཀྱི་ལས་བྱེད་ཆེ་ཕྲ། དྷ་ས་ཁུལ་གནས་སྡོད་སེར་སྐྱ་མི་མང་ཡོངས་ནས་བོད་ལུགས་ན་བཟའ་གཟབ་འཕྱོར་དང་བཅས་མཉམ་ཞུགས་བྱས།
སྔ་དྲོ་ཆུ་ཚོད་༡༠ ཐོག་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་གཞུང་འབྲེལ་མཛད་སྒོ་དངོས་སུ་ཚུགས་པ་དང་། མཛད་སྒོའི་སྐུ་མགྲོན་གཙོ་བོ་རྒྱ་གར་ཧི་མཱ་ཅལ་མངའ་སྡེའི་བཟོ་ལས་བློན་ཆེན་སྐུ་ཞབས་ཀི་ཤན་ཀ་པུར་(Kishan Kapoor) དང་། དམིགས་བསལ་སྐུ་མགྲོན་རྒྱ་གར་དབུས་གཞུང་གི་གྲོས་ཚོགས་འོག་མའི་འཐུས་མི་སྐུ་ཞབས་ནི་ནོང་ཨེ་རིང་(Shri Ninong Ering) བཅས་ཕེབས་ཡོད་པ་རེད།
དཔེ་དེབ་དབུ་འབྱེད་ཁག་གྲུབ་རྗེས་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨ་ཅརྱ་ཡེ་ཤེས་ཕུན་ཚོགས་ཀྱིས་བོད་མི་མང་སྤྱི་འཐུས་ཀྱི་གསུང་བཤད་སྒྲོགས་སྦྱང་པ་དང་། དེ་རྗེས་སྲིད་ཚབ་དཔལ་འབྱོར་བཀའ་བློན་ཀརྨ་ཡེ་ཤེས་ཀྱིས་བཀའ་ཤག་གི་གསུང་བཤད་སྒྲོགས་སྦྱང་གནང་། དམིགས་བསལ་སྐུ་མགྲོན་སྐུ་ཞབས་ (Ninong Ering) དང་། སྐུ་མགྲོན་གཙོ་བོ་སྐུ་ཞབས་ཀི་ཤན་ཀ་པུར་ (Kishan Kapoor) གཉིས་ཀྱིས་བཙན་བྱོལ་བོད་མིའི་གནས་བབས་དང་། ༧གོང་ས་མཆོག་གི་མཛད་འཕྲིན་སྐོར་ལ་གསུང་བཤད་གནང་། བོད་ཀྱི་ཟློ་གར་ཚོགས་པ་དང་། ཚོགས་པ་སྐྱིད་སྡུག སློབ་གྲྭ་ཁག་བཅས་ནས་གཞན་སྣ་འཁྲབ་སྟོན་བྱས་པ་དང་མཛད་སྒོ་གྲོལ་ཡོད་པ་རེད།
༸སྐུའི་འཁྲུངས་སྐར་ཉིན་བོད་མི་མང་སྤྱི་འཐུས་ལྷན་ཚོགས་ཀྱི་གཏམ་བཤད་ནང་འཁོད་དོན། “དེ་རིང་འཛམ་གླིང་ཡུལ་གྲུ་གང་སར་གནས་པའི་བོད་མི་ཡོངས་ཀྱི་དགའ་དད་སྤྲོ་གསུམ་ངང་༸སྐུ་ཡི་འཁྲུངས་སྐར་སྲུང་བརྩི་ཞུ་བའི་ལམ་ནས་མགོན་པོ་གང་གི་ཀུན་ཁྱབ་མཛད་འཕྲིན་རྣམས་ཀྱི་བཀའ་དྲིན་རྗེས་སུ་དྲན་ཞིང་། བླང་དོར་ལམ་སྟོན་མཛད་པ་གང་ཐུབ་ཅི་ཐུབ་ཀྱིས་ཉམས་ལེན་ཞུ་རྒྱུའི་དམ་བཅའ་བསྐྱར་ནན་ཞུ་རྒྱུ་བཅས་ནི་༸སྐུ་ཡི་འཁྲུངས་སྐར་སྲུང་བརྩི་ཞུ་བའི་དགོས་དོན་སྙིང་པོ་ཆགས་ཡོད་”ཅེས་དང་། ༸རྒྱལ་མཆོག་ལྔ་པ་ཆེན་པོ་མཆོག་ནས་བཟུང་བོད་ལྗོངས་ལུགས་ཟུང་གི་མངའ་དབང་བདག་གིར་བཞེས་པའི་སྐོར་དང་། ཕྱི་ལོ་ ༡༩༥༩ ལོར་བོད་ས་ཡོངས་རྫོགས་རྒྱ་ནག་དམར་པོའི་སྲིད་གཞུང་གིས་བཙན་བཟུང་བྱས་པར་བརྟེན་རྒྱ་གར་འཕགས་པའི་ཡུལ་དུ་བོད་མི་འབུམ་ཕྲག་ལ་ཉེ་བ་བཅས་བཙན་བྱོལ་དུ་མ་ཕེབས་ཐབས་མེད་དུ་གྱུར་”ཞེས་༧གོང་ས་མཆོག་གིས་བཙན་སྒྲིག་འཛུགས་གསར་གནང་བའི་བརྒྱུད་རིམ་འཁོད་ཡོད་པ་རེད།
“དེ་བཞིན་ཐུགས་བསྐྱེད་མཛད་འཁུར་གསུམ་གྱིས་འཛམ་གླིང་འགྲོ་བ་སྤྱི་དང་། འཛམ་གླིང་གོ་ལའི་ཁོར་ཡུག་གི་གནས་བབ། བྱམས་བརྩེའི་འཛམ་གླིང་ཞིག་ཡོང་ཐབས་སོགས་ཀྱི་ཆེད་མཛད་འཕྲིན་བསྐྱངས་དང་སྐྱོང་བཞིན་པར་བརྟེན་འཇིག་རྟེན་ཞི་བདེའི་དེད་དཔོན་ཆེན་པོར་ཕྱོགས་ཡོངས་ནས་མངོན་པར་བཀུར་ཞིང་ཆེས་སྙན་པར་གྲགས་པའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་ཀྱིས་མཚོན་པའི་འཛམ་གླིང་ནང་གཞུང་སྒེར་སྒྲིག་འཛུགས་མང་དག་ཅིག་ནས་མགོན་པོ་གང་ཉིད་མཆོག་གི་མཛད་རྗེས་ལ་ཆེས་སྙན་གྲགས་ཅན་གྱི་གཟེངས་རྟགས་གྲངས་ ༡༥༠ ལྷག་འབུལ་བཞེས་བསྐྱངས་གནང་མཛད་ཡོད་”ཅེས་དང་། ཕྱི་ལོ་ ༢༠༡༧ ཟླ་ ༡ པོའི་ནང་རྡོ་རྗེ་གདན་དུ་༸གོང་ས་མཆོག་གིས་དུས་དབང་གནང་སྐབས། དགུང་ལོ་བརྒྱ་ལྷག་བཞུགས་རྒྱུའི་བཀའ་བཞེས་བཟང་པོ་སླར་ཡང་ཕེབས་པར་རང་ཅག་རྣམས་ལ་བཀའ་དྲིན་བླ་ལྷག་ཏུ་ཆེ་སྐོར་དང་། “ཉེ་ཆར་ཨ་རི་མེ་ཎི་སོ་ཌའི་མཱ་ཡཱོ་སྨན་ཁང་དུ་སྐུ་གཟུགས་བརྟག་དཔྱད་མཛད་སྐབས་ཀྱང་ལྒང་པའི་སྙུང་གཞི་ཕྲ་མོ་ཙམ་ཡང་མེད་པར་སྐུ་གཟུགས་བདེ་ཐང་གི་བཀའ་གསལ་རྗེན་པ་ཕེབས་པས་གཞིས་བྱེས་བོད་མི་རྣམས་བློ་བདེ་བག་ཕེབས་ངང་གནས་ཐུབ་པ་དང་། རང་ཅག་གངས་ཅན་པ་ཡོངས་ནས་ཀྱང་རྣམ་དཀར་བསོད་ནམས་ཀྱི་ལས་ལ་འབད་འབུངས་དང་། ལྷག་པར་དུ་མགོན་པོ་གང་ཉིད་མཆོག་ནས་ནན་གྱིས་གདམས་པའི་བཀའ་སློབ་དེ་དག་བོད་མི་སེར་སྐྱ་ཚང་མས་སེམས་ལ་བཅངས་ཏེ་དངོས་ཡོད་ཉིན་རེའི་འཚོ་བའི་ནང་ལག་ལེན་ཁེལ་ཐབས་གནང་དགོས་རྒྱུ་ཤིན་ཏུ་ནས་གལ་ཆེ་”ཞེས་འཁོད་ཡོད་པ་རེད།
རྒྱ་ནག་གིས་བོད་ནང་དམ་དྲག་བྱས་སྐོར་དང་འབྲེལ་འཁོད་དོན། “དེང་གི་ཆར་ཡང་རྒྱ་གཞུང་གིས་བོད་ཐོག་འཛིན་པའི་སྲིད་བྱུས་ལ་འགྱུར་བ་འགྲོ་རྒྱུའི་རྟགས་མཚན་མ་མངོན་ཁར། ད་དུང་བོད་ཀྱི་ས་ཕྱོགས་གང་སར་འགྲོ་འོང་སོགས་ལ་དམ་དྲག་ཆེ་རུ་འགྲོ་བཞིན་པ་དང་། མི་སེར་སྤེལ་ཡུལ་གྱི་སྲིད་བྱུས་བཟུང་ཏེ། གནད་དོན་ཆུང་ཙག་ལའང་ས་གནས་ཉེན་རྟོག་པས་བོད་མིར་རྡུང་རྡེག་ཚོད་མེད་བཏང་བ་མ་ཟད། མཐོང་ཆུང་དང་བརྙས་བཅོས་བྱས་པ་གྲངས་ཀྱིས་མི་ལངས་པ་ཡོད། འདི་རིགས་ནི་རྒྱ་ནག་གི་མི་རིགས་འདྲ་མཉམ་གྱི་སྲིད་བྱུས་དང་། ཁྲིམས་ལུགས་གཅིག་གྱུར་གྱི་ལག་བསྟར་ཇི་བཞིན་མེད་པ་དབྱེ་འབྱེད་ཀྱི་རྣམ་པ་གསལ་པོ་ཐོན་བཞིན་ཡོད། རྒྱ་གཞུང་གིས་གདུག་རྩུབ་ཅན་གྱི་སྲིད་བྱུས་འོག་གང་ཅིའི་རང་དབང་བདེ་སྐྱིད་མེད་”ཅེས་བོད་ནང་གི་རྒྱ་རྒོལ་ལས་འགུལ་རིམ་སྤེལ་སྐོར་དང་། རྒྱལ་སྤྱིའི་ཐོག་གི་བོད་དོན་རྒྱབ་སྐྱོར་གནང་བའི་བརྒྱུད་རིམ་དང་ཐུགས་རྗེ་ཆེ་སྐོར་འཁོད་ཡོད་པ་རེད།
རྒྱ་ནག་གི་སྐོར་དང་འབྲེལ་ནས་འཁོད་དོན། “རིང་མིན་ཚོགས་ལ་ཉེ་བའི་རྒྱ་ནག་དམར་ཤོག་ཚོགས་ཆེན་ཐེངས་ ༡༩ པའི་ཐོག་རྒྱ་ནག་གཞུང་གི་ཆབ་སྲིད་ཀྱི་གནས་བབ་སྤྱི་དང་། ལྷག་པར་བོད་དང་འབྲེལ་བའི་ཆབ་སྲིད་ཀྱིས་གནད་དོན་རྣམས་ལ་བསྐྱར་ཞིབ་དང་། རྗེས་འབྲས་ཇི་འབྱུང་ལ་རྒྱལ་སྤྱིའི་ཁྱོན་ནས་དོ་སྣང་དང་བཟང་ཕྱོགས་ཀྱི་འགྱུར་བ་འགྲོ་རྒྱུའི་རེ་བ་འཆང་བཞིན་ཡོད་”ཅེས་དང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འདོན་གནང་མཛད་པའི་གཉིས་ཕན་དབུ་མའི་ལམ་གྱི་སྲིད་བྱུས་ནི་བོད་རྒྱའི་གནད་དོན་ཞི་བའི་ཐོག་སེལ་ཐབས་ཀྱི་སྲིད་བྱུས་དོན་དངོས་དང་མཐུན་པ་ཞིག་ཡིན། དེའི་ཐབས་ལམ་གྱིས་བོད་མིའི་གཞི་རྩའི་དགོས་མཁོ་སྒྲུབ་ཐུབ་པ་དང་ཆབས་ཅིག་རྒྱ་ནག་གི་མཐུན་སྒྲིལ་དང་། བརྟན་ལྷིང་ལ་གནོད་གཞི་མེད་པ་རྒྱ་ནག་ལའང་ཕན་ཐོགས་ཡོད་པ་ཞིག་བསྐྲུན་ཐུབ་ཀྱི་ཡོད་ན། ༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་རྒྱ་ནག་གཞུང་གི་དབར་གྲོས་མོལ་ཡོང་ཐབས་སུ་རྒྱ་ནག་གཞུང་གི་འགོ་ཁྲིད་རྣམས་ཀྱིས་མཁྲེགས་འཛིན་གྱི་རྣམ་པ་དོར་ཏེ་གོ་སྐབས་དམ་འཛིན་གྱིས་གྲོས་མོལ་བསྐྱར་དུ་ཡོང་ཐབས་སུ་འབད་བརྩོན་སྔར་ལྷག་གནང་དགོས་ཀྱི་འབོད་སྐུལ་བསྐྱར་ནན་བྱ་རྒྱུ་ཡིན་”ཞེས་དང་། ད་སྔ་བར་རྒྱ་གར་གཞུང་གིས་བོད་མི་མང་ལ་རྒྱབ་སྐྱོར་གནང་བར་ཐུགས་རྗེ་ཆེ་སྐོར་སོགས་འཁོད་ཡོད་པ་རེད།
སྐུའི་འཁྲུངས་སྐར་དུས་ཆེན་གྱི་བཀའ་ཤག་གི་གཏམ་བཤད་ནང་འཁོད་དོན། “སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནི་འཛམ་གླིང་གི་འགོ་འཁྲིད་གཞན་སུ་ཞིག་དང་མི་འདྲ་བ་མ་ཟད་བསྡུར་ཐབས་ཀྱང་མེད་པའི་དབུ་འཁྲིད་ཁྱད་དུ་འཕགས་པ་ཞིག་ཡིན། དེ་ཡང་འཕགས་མཆོག་སྤྱན་རས་གཟིགས་མིའི་རྣམ་པར་བྱོན་པ་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ནི་བོད་མི་རིགས་དང་ཚེ་རབས་ནས་ཚེ་རབས་ལས་དང་སྨོན་ལམ་གྱི་འབྲེལ་བ་དམ་ཟབ་ཡོད་པ་དང་། ཁྱད་པར་བོད་མི་རིགས་ཆགས་འཇིག་དང་ཛ་དྲག་གི་གནས་སུ་གྱར་བའི་སྐབས་སུ་༸རྒྱལ་དབང་སྐུ་གོང་མའི་ཡང་སྲིད་འཁྲུལ་བྲལ་དུ་བོད་ཤར་ཕྱོགས་ཨ་མདོའི་སྟག་འཚེར་གྲོང་གསེབ་ཀྱི་ཁྱིམ་ཚང་དཀྱུས་མ་ཞིག་ཏུ་བོད་ཤིང་ཕག་ཟླ་བ་ ༥ ཚེས་ ༥ ཕྱི་ལོ་ ༡༩༣༥ ཟླ་ ༧ ཚེས་ ༦ ཉིན་ངོ་མཚར་བའི་ལྟས་དུ་མ་དང་བཅས་ཏེ་སྐུ་འཁྲུངས་ཤིང༌། མི་རིང་བར་བོད་ཀྱི་རྒྱལ་ས་ལྷ་སར་གདན་འདྲེན་ཞུས་ཏེ་ཕྱི་ལོ་ ༡༩༤༠ བོད་ལྕགས་འབྲུག་ལོར་མི་འཇིགས་གདོང་ལྔས་བཏེགས་པའི་གསེར་གྱི་ཁྲི་འཕང་མཐོན་པོར་མངའ་གསོལ་བ་དང་། དགུང་ལོ་བཅུ་དྲུག་ཐོག་གངས་ལྗོངས་ལྷ་སྡེ་མི་སྡེ་ཡོངས་ཀྱིས་ཇི་ལྟར་གསོལ་བ་བཏབ་པ་བཞིན་བོད་ཀྱི་རྒྱལ་སྲིད་ཆོས་སྲིད་ཀྱི་ཐུགས་འགན་བཞེས་ཏེ། ཐབས་མཁས་འཕྲུལ་མཛངས་ཀྱི་སྒོ་ནས་ལོ་ངོ་བཅུ་ཙམ་རིང་གུ་ཤངས་བསྟུན་མཁས་ཀྱིས་འབད་བརྩོན་རིམ་པ་གནང་ཡང་རྒྱ་ནག་གཞུང་གིས་དྲག་གནོན་ཇེ་ཆེར་བཏང་བར་བརྟེན། མཐར་ཕྱི་ལོ་ ༡༩༥༩ ལོར་རྒྱ་གར་དུ་བཙན་བྱོལ་ལ་ཕེབས་དགོས་བྱུང་”ཞེས་བཙན་བྱོལ་ནང་མཛད་འཕྲིན་ཁག་དང་བོད་མི་གནས་སྡོད་བྱེད་ས་གང་སར་འཁྲུངས་སྐར་སྲུང་བརྩི་ཞུ་བཞིན་ཡོད་པའི་སྐོར་འཁོད་ཡོད་པ་རེད།
བོད་ནང་ཆོས་དད་རང་དབང་མེད་སྐོར་དང་འབྲེལ་ནས་འཁོད་དོན། “གཞིས་བཞུགས་བོད་མི་རྣམས་ལ་ང་ཚོ་རང་དབང་ལུང་པ་ལྟར་སྲུང་བརྩི་ཞུ་བའི་གོ་སྐབས་བྲལ་བར་བརྟེན་མགོན་པོ་མཆོག་གི་གསེར་ཞལ་རང་ཉིད་ཀྱི་ཡིད་ལ་བསྒོམས་ནས་སྐུ་ཚེ་༸ཞབས་པད་བསྐལ་བརྒྱར་བརྟན་པ་དང་གསེར་ཞལ་མགྱོགས་ནས་མྱུར་དུ་མཇལ་བའི་སྨོན་ལམ་བཏབ་པ་སོགས་རྣམ་པ་མི་འདྲ་བའི་ཐོག་ནས་སྲུང་བརྩི་ཞུ་བཞིན་ཡོད། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་གཞིས་བྱེས་བོད་མིའི་བདེན་དོན་འཐབ་རྩོད་ཙམ་མིན་པར་འཛམ་གླིང་ཞི་བདེ་དང་འཛམ་གླིང་གི་སྐྱེ་འགྲོ་ཀུན་ལ་བདེ་སྐྱིད་བསྐྲུན་ཐབས་སུ། འགྲོ་བ་མིའི་རྒྱུད་ཀྱི་བཟང་སྤྱོད་གོང་འཕེལ་གཏོང་རྒྱུ་སྐུ་ཚེའི་ཐུགས་བསྐྱེད་དམ་བཅའ་ཇི་ལྟར་མཛད་བཞེས་གནང་བ་ལྟར་མཛད་འཕྲིན་རྒྱ་ཆེ་སྐྱོང་བཞིན་པ་མཐོང་ཆོས་སུ་ཡོད། དེ་ཡང་དེང་རབས་ཀྱི་ཤེས་བྱ་གཅིག་པུས་འགྲོ་བ་ཡོངས་ལ་བདེ་སྐྱིད་རྣལ་མ་ཞིག་བསྐྲུན་མི་ཐུབ་པར་བརྟེན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ཆུང་ས་མི་སྒེར་ཞིག་ནས་ཆེ་ས་སྐྱེ་འགྲོ་ཡོངས་ལ་བདེ་སྐྱིད་བསྐྲུན་སླད། འགྲོ་བ་མིའི་ཡ་རབས་སྤྱོད་བཟང་གོང་མཐོར་གཏོང་ཆེད་ཆོས་ལུགས་ལ་མ་བརྟེན་པའི་ཐོག་ནས་བྱམས་པ་དང་། སྙིང་རྗེ། བཟོད་སྲན། གཞན་ཕན་སོགས་ཕྲུ་གུ་ལོ་ན་ཆུང་དུས་ནས་རང་རྒྱུད་ལ་འཇགས་དགོས་པ་གལ་ཆེར་གཟིགས་ཏེ། གཞི་རིམ་དང་མཐོ་རིམ་སློབ་གྲྭ་ཁག་གི་བསླབ་གཞིའི་ནང་བཟང་སྤྱོད་དེ་དག་འཇུག་ཐབས་ཆེད། རྒྱ་གར་དང་ཕྱི་རྒྱལ་ཡུལ་ཁག་གི་མཐོ་རིམ་དང་གཞི་རིམ་སློབ་གྲྭའི་འགོ་འཁྲིད་དང་ཤེས་ཡོན་འགན་འཛིན་སོགས་མང་པོ་མཇལ་འཕྲད་ཀྱིས་བཀའ་སློབ་ལམ་སྟོན་བསྩལ་དང་སྩོལ་མུས་ལ་ཕྱོགས་ཡོངས་ནས་ངོས་བཞེས་དང་ཚད་མཐོའི་རྒྱབ་སྐྱོར་ཞུས་དང་ཞུ་བཞིན་ཡོད་པ་མ་ཟད། མགོན་པོ་མཆོག་ནས་ཐུགས་རེ་ལམ་སྟོན་ཇི་ལྟར་མཛད་པ་ལྟར་ནུབ་ཕྱོགས་ཀྱི་ཤེས་ཡོན་སྡེ་ཚན་ཁག་ཅིག་ནས་དངོས་སུ་ལག་བསྟར་ཡང་བྱེད་བཞིན་ཡོད་པ་ནི་བསྔགས་འོས་སུ་གྱུར་བ་ཞིག་ཡིན་”ཞེས་དང་།སངས་རྒྱས་ཆོས་ལུགས་རྒྱུད་འཛིན་དང་ཁྱབ་སྤེལ་གནང་བའི་མཛད་འཕྲིན་ཁག་དང་། “༸གོང་ས་མཆོག་གི་མཛད་རྗེས་དེ་དག་ལ་འཛམ་གླིང་ཕྱོགས་ཀུན་ནས་ཡི་རངས་ཏེ་སྙན་གྲགས་ཆེ་བའི་ནོ་སྦེལ་ཞི་བདེའི་གཟེངས་རྟགས་ཀྱིས་མཚོན་གཟེངས་བསྟོད་གྲངས་ ༡༥༠ བརྒལ་བ་འབུལ་བཞེས་བྱུང་ཡོད་པ་དང་། གླིང་ཆེན་དྲུག་གི་རྒྱལ་ཁབ་ ༧༠ ཙམ་ལ་༸ཞབས་ཀྱི་པད་མོ་རྣམ་པར་བཀོད་དེ་ཐུགས་བསྐྱེད་དམ་བཅའ་གསུམ་གྱི་ཐོག་མཛད་འཕྲིན་བསྐྱངས་དང་སྐྱོང་བཞིན་པ་བཅས་མཚན་སྙན་མཛད་འཕྲིན་ཡར་ངོའི་ཟླ་ལྟར་རྒྱས་བཞིན་པ་ལ་རྒྱ་ནག་གཞུང་གིས་དངོས་ཤུགས་བརྒྱུད་གསུམ་ནས་འགོག་རྐྱེན་བཟོ་ཐབས་ཀྱི་ལས་འགུལ་ཇི་འདྲ་ཞིག་བརྩམས་ཀྱང་དོན་འབྲས་སོན་རྒྱུའི་ཚབ་ཏུ་རྒྱ་ནག་གཞུང་དང་དེའི་རྒྱུགས་ཁྱི་ཚོ་རང་ཉིད་ངོ་གནོང་དགོས་པ་ཆགས་བཞིན་པ་ནི་ས་རིས་ཐང་གསལ་དུ་གྱུར་ཡོད་”ཅེས་༧གོང་ས་མཆོག་གི་རྒྱལ་སྤྱིའི་ནང་གི་མཛད་འཕྲིན་ཁག་འཁོད་ཡོད་པ་རེད།
གཏམ་བཤད་ནང་མུ་མཐུད་འཁོད་དོན། “རྒྱ་ནག་ལ་མཚོན་ན་འདི་ལོ་ཕྱི་ཟླ་ ༡༡ ནང་ཏང་གི་ཚོགས་ཆེན་ཐེངས་ ༡༩ པ་དེ་ཚོགས་པའི་རྗེས་སྲིད་འཛིན་ཞི་ཅིན་ཕིང་དབང་ཆ་ཆ་ཚང་ཡོད་པའི་རྒྱ་ནག་གི་སྲིད་འཛིན་ལས་ཡུན་གཉིས་པ་དེ་ཆགས་རྒྱུ་ཡིན་པ་དང་རྒྱ་ནག་གི་མི་རབས་དྲུག་པའི་འགོ་འཁྲིད་གཏན་འཁེལ་ཡོང་རྒྱུ་ཡིན་ན་ཡང་། གཞི་རྩའི་འགྲོ་བ་མིའི་ཐོབ་ཐང་དང་རང་དབང་མེད་ཁར་མུ་མཐུད་དམ་དྲག་ངང་གནས་བཞིན་ཡོད་”རྒྱ་མི་རང་ཡིན་པ་ནོ་སྦེལ་ཞི་བདེའི་གཟེངས་རྟགས་བཞེས་མཁན་ལིའུ་ཞའོ་པའོ་དང་། དེ་བཞིན་ནང་དམ་དྲག་ཧ་ཅང་བྱས་ཏེ། བོད་མི་མང་པོ་བཙོན་འཇུག་བྱས་ཡོད་ནའང་། བོད་མི་ཚོས་ངོ་རྒོལ་རྒྱུན་ཆད་མེད་པར་སྤེལ་བཞིན་ཡོད་སྐོར་འཁོད་ཡོད་པ་རེད།
“རྒྱ་གཞུང་གིས་༸གོང་ས་༸སྐྱབས་མགོན་ཆེན་པོ་མཆོག་ནི་བོད་ཀྱི་གནད་དོན་འགྲིག་འཇགས་ཡོང་ཆེད་ཀྱི་ཐབས་ལམ་ཡིན་པ་ལས་འགོག་རྐྱེན་མིན་པ་གསལ་པོ་ངོ་འཕྲོད་པའི་ཐོག་ནས་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་ལྷན་དུ་གྲོས་མོལ་འཕྲལ་དུ་འགོ་འཛུགས་བྱེད་དགོས་པ་ནན་བརྗོད་བྱེད་རྒྱུ་དང་ཆབས་ཅིག བཀའ་ཤག་གི་ངོས་ནས་བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་རྒྱུན་འཁྱོངས་ཐོག བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཁོ་ན་ལས་རང་བཙན་རྩོད་སྒྲུབ་བྱེད་ཀྱི་མེད་པ་ད་རེས་ཀྱི་གོ་སྐབས་འདི་བརྒྱུད་བསྐྱར་དུ་ནན་བརྗོད་བྱེད་རྒྱུ་ཡིན་”ཞེས་དང་། རྒྱལ་སྤྱིའི་ཐོག་ནས་དབུ་མའི་ལམ་གྱི་སྲིད་ཇུས་ལ་རྒྱབ་སྐྱོར་ཡོད་སྐོར་དང་མ་འོངས་མུ་མཐུད་ནུས་ཤུགས་འདོན་གྱི་ཡིན་སྐོར་འཁོད་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
རྒྱ་རིགས་མང་གཙོ་དོན་གཉེར་བ་དང་དབུ་མའི་ལམ་ལས་འགུལ་བའི་མཇལ་འཕྲད།
གསུམ་བཅུ་དུས་དྲན་ཐེངས ༥༣ པར་བོད་མི་རྣམས་ལ་གདུང་སེམས་མཉམ་བསྐྱེད་ཆེད་རྡ་སར་ཕེབས་པའི་རྒྱ་རིགས་མང་གཙོ་དོན་གཉེར་བ། མང་གཙོའི་ཀྲུང་གོ་ཞེས་པའི་སྤྱི་ཁྱབ་རྩོམ་སྒྲིག་པ་སྐུ་ཞབས་ཚེ་ཁྲུའུ་དང་། དེའི་ཨིན་ཡིག་རྩོམ་སྒྲིག་པ་འཇེ་ལུས། གཞན་ཡང་བོ་ཞུན་boxunདྲ་བའི་རྩོམ་སྒྲིག་པ། གནམ་བདེ་སྒོ་མོ་ཆེའི་དུས་བབ་ཞེས་པའི་སྤྱི་ཁྱབ་རྩོམ་སྒྲིག་པ་ཀྲང་བཅས་དེ་རིང་ཕྱི་ཚེས ༡༢ ཉིན་དབུ་མའི་ལམ་མི་མང་ལས་འགུལ་ཁང་གི་རྒྱུན་ལས་ཁག་ཅིག་ལ་ཐུག་འཕྲད་ཀྱིས། དབུ་མའི་ལམ་དང་འབྲེལ་བའི་མ་འོངས་བོད་རྒྱ་གཉིས་ཀྱི་མང་གཙོ་དང་རང་དབང་སྐོར་བཀའ་མོལ་གནང་བ་རེད།
སྐབས་དེར་རྒྱ་རིགས་མང་གཙོ་དོན་གཉེར་བ་ཚོས་དྲི་བ་རྒྱུན་རིང་གནང་ཞིང་དྲི་བ་དང་དྲིས་ལན་རེ་རེའི་བར་ནས་ཁོང་ཚོའི་དོགས་པ་སྣ་ཚོགས་སེལ་ཡོད། དོགས་པ་སྣ་ཚོགས་སེལ་བ་དང་རྒྱ་བོད་མི་མང་གི་རང་དབང་སྒྲུབ་ཕྱོགས་ཀྱིས་ཁོང་ཚོའི་བཀའ་མོལ་གནང་སྟངས་ནི་ཧ་ཅང་གཟབ་ནན་ཆེ་བ་ཞིག་རེད། བཀའ་མོལ་འཕྲོས་ནས་ཉེ་ཆར་ཀྲུའུ་ཝེ་ཆོན་གྱིས་བཏོན་པའི་རྩོམ་ཡིག་དེའི་སྐོར་ལའང་བསམ་ཚུལ་བཤད་པ་དང། རྩོམ་ཡིག་དེའི་ཐད་རྒྱ་རིགས་མང་གཙོ་དོན་གཉེར་བ་ཚོས་བཤད་རྒྱུར། “བསམ་ཚུལ་དེ་ནི་ཤོག་བུའི་ལམ་དང་རྩོམ་ཡིག་གི་ལམ་ནས་ད་ཐེངས་གསར་བ་ཙམ་མ་གཏོགས། བསམ་ཚུལ་དེ་ནི་ཆེས་རྙིང་པ་ཞིག་རེད། ང་ཚོ་ཨ་རིར་ཡོད། ཨ་རི་བས་ང་ཚོར་རྒྱ་སྐད་བཤད་མི་ཆོག སོ་སོའི་ཡུལ་གོམས་གཤིས་ལུགས་སོགས་ཨ་རི་བ་དང་གཅིག་པ་བྱེད་དགོས་ལབ་ན་དེས་སུས་ཁས་ལེན་གནང་ཐུབ་ཀྱི་རེད་དམ། དེ་ནི་དངོས་ཡོད་ཀྱི་གཞི་རྩ་མེད་པའི་བསམ་ཚུལ་ཞིག་རེད། ང་ཚོས་སྔོན་ནས་བཤད་བཞིན་པ་ལྟར་དེ་ནི་ཀྲུང་གོ་འཐོར་བཤིག་འགྲོ་གཞི་ངོ་མ་དེ་རེད། རྩེད་མཚར་ཞིག་ཞུས་ན། དེས་རྣམ་དཔྱོད་དང་ཤེས་རབ་ལྡན་པའི་བོད་ཀྱི་དབུ་མའི་ལམ་ལ་ལན་ཐེབས་ཀྱི་མ་རེད་”ཅེས་གསུངས་པ་དང་།
དེ་བཞིན་དབུ་མའི་ལམ་གྱི་མི་མང་ལས་འགུལ་ཁང་གི་རྒྱུན་ལས་རྣམས་ཀྱིས། “༧གོང་ས་མཆོག་ལས་གཞན་བོད་དོན་ཐད་ནུས་ཤུགས་མེད་པ་དང་། ༧གོང་ས་མཆོག་གི་སྐུ་ཚེ་ཚོད་རྩིས་རྒྱག་པའི་རྒྱ་ནག་གི་བྱེད་ཕྱོགས་ནི་རྦད་དེ་དངོས་ཡོད་མ་མཐོང་བ་ཞིག་ཡིན་པ་དང་། བོད་མི་ཚོས་༧གོང་ས་མཆོག་གི་གསུངས་ལ་བརྟག་ཅིང་དཔྱད་དེ་རྒྱུ་མཚན་གྱི་རྗེས་སུ་འབྲངས་བ་ཡིན་སྟབས། ༧གོང་ས་མཆོག་གི་དབུ་ཁྲིད་དང་བོད་མིའི་རང་གི་མི་རིགས་ཀྱི་འདུ་ཤེས་གཉིས་ལ་རྒྱ་ནག་གིས་དུས་གཏན་དུ་ནོར་འཁྲུལ་ཅན་གྱི་སྲིད་བྱུས་བཟུང་ནས། མ་འོངས་པར་རྒྱ་བོད་མི་མང་བར་ལ་ཞེ་འཁོན་ཡོང་གཞི་མ་བསྐྲུན་ན་ལེགས་ཚུལ་”སོགས་གསུངས་ནས་བཀའ་མོལ་ཞིབ་ལྷུག་གནང་འདུག
གཞན་བཙན་བྱོལ་བོད་མིའི་གཞིས་ཆགས་ཁག་ཏུ་དབུ་མའི་ལམ་གྱི་གོ་རྟོགས་སྤེལ་སྐབས་མི་མང་བརྒྱ་ཆ་དགུ་བཅུ་གོ་གྲངས་ཀྱིས་དབུ་མའི་ལམ་ལ་ཡིད་ཆེས་ངེས་རྙེད་ཀྱི་འགེངས་ཤོག་ཡིག་སྣོད་ཕོན་ཆེ་ཡོད་པ་ཁོང་ཚོས་མཁྱེན་རྟོགས་བྱུང་རྗེས། ” བོད་མི་མང་རང་ངོས་ནས་དབུ་མའི་ལམ་ལ་འདི་འདྲའི་ངེས་པ་བརྟན་པོ་རྙེད་པ་དངོས་སུ་མཐོང་བ་ཐེངས་དང་པོ་ཡིན་”ཞེས་གསུངས་ཏེ་ཧ་ཅང་མོས་པ་ཆེན་པོ་གནང།
མཐར་རྒྱ་བོད་མི་མང་གི་རང་དབང་ནི་ཁོང་ཚོ་ཐུན་མོང་གི་སྒྲུབ་བྱ་ཡིན་པ་དང་། མ་འོངས་པར་འབྲེལ་བ་དམ་ཟབ་ཀྱིས་གཅིག་གིས་གཅིག་ལ་རོགས་འདེགས་བྱེད་པ། བློ་འདོན་བྱེད་པ། བརྒྱུད་ལམ་བྱེད་པ་བཅས། ཁོང་ཚོ་མ་འོངས་པར་དབུ་མའི་ལམ་མི་མང་ལས་འགུལ་བ་དག་གི་བརྒྱུད་ལམ་ཞིག་ཆགས་ངེས་ཀྱི་ཁས་ལེན་ཡང་གནང་འདུག་པ་མ་ཟད། ད་དུང་ལས་འགུལ་ཁང་གི་ཚོགས་འདུ་སོགས་སུ་བཅར་འདོད་ཡོད་རིགས་གསུངས་བཞིན་མཛའ་བརྩེའི་ངང་བཀའ་མོལ་མཇུག་གྲུབ་འདུག


text:
གསལ་སྒྲགས།: སློབ་ཡོན་གསལ་བསྒྲགས།
[facetwp facet="keyword_filter"]
[facetwp facet="content_types"]
[facetwp facet="categories"]
[facetwp facet="tags"]
[facetwp sort="true"]
-
གསལ་སྒྲགས།ཕྱི་ལོ་ ༢༠༡༧ ཟླ་ ༨ ཚེས་ ༡༨ རེས་གཟའ་པ་སངས། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ཕྱི་ལོ་ ༢༠༡༨ ལོའི་ Horizon སློབ་ཡོན་ཐོག་རྒྱ་གར་གཙོས་ཕྱི་རྒྱལ་ཡུལ་གྲུ་ཁག་ ༡༧ ནང་ United World College (UWC)… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༧ ཚེས་ ༡༤ རེས་གཟའ་པ་སངས། བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ཨ་རི་བོད་ཀྱི་ཐེབས་རྩ་དང་ཟུང་འབྲེལ་ཐོག་གསར་གཏོད་གནང་བའི་ ༼ སྲིད་སྐྱོང་ཆེད་ལས་སློབ་ཡོན་༽ ཆེད་ཉེ་བའི་གཙུག་ལག་རབ་འབྱམས་པའི་ས་མིག་ ༨ དང་གཙུག་ལག་རབ་འབྱམས་པའི་ས་མིག་ ༡༢ བཅས་གསལ་བསྒྲགས་ཞུ་རྒྱུ། སློབ་ཡོན་ལས་འཆར་འདིའི་དམིགས་ཡུལ་གཙོ་བོ་རྒྱ་བལ་འབྲུག་གསུམ་ནང་གི་བོད་རིགས་སློབ་མ་རྩེ་ཕུད་རྣམས་རང་ཉིད་ཀྱི་འདོད་མོས་ཆེ་བའི་ཆེད་ལས་མཐོ་སློབ་ལེགས་གྲས་ཁག་ནང་སློབ་སྦྱོང་བྱ་རྒྱུར་རོགས་སྐྱོར་ཆེད་ཡིན། སློབ་ཡོན་འདི་ཤེས་རིག་ལས་ཁུངས་བརྒྱུད་ཨ་རི་བོད་ཀྱི་ཐེབས་རྩ་ནས་གནང་རྒྱུ། སློབ་ཚན་ཆ་བགོས། སྡེ་ཚན་དང་པོ། … རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༦ ཚེས་ ༡༥ རེས་གཟའ་ཕུར་བུ། ༄༅། །ཨིན་ཡུལ་པེས་ཊ་ལོ་ཛི་ Pestalozzi International Village Trust, East Sussex, (UK) རྒྱལ་སྤྱིའི་ཐེབས་རྩའི་སློབ་ཡོན་གསལ་བསྒྲགས་ཞུ་རྒྱུར། ཕྱི་ལོ་ ༢༠༡༧ ལོར་བོད་པའི་སློབ་གྲྭ་གང་རུང་ཞིག་ནས་འཛིན་རིམ་བཅུ་པ་ཐོན་པའི་བོད་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༦ ཚེས་ ༡ རེས་གཟའ་ཕུར་བུ། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་འཛིན་རིམ་བཅུ་གཉིས་ཚན་རིག་སློབ་ཚན་ཐོན་པ་སློབ་ཕྲུག་གྲངས་ ༢༠ ལ་ལོ་གཅིག་གི་རིང་སློབ་མཚམས་བཞག་སྟེ། ཕྱི་ལོ་ ༢༠༡༨ ལོའི་རྒྱ་གར་རྒྱལ་ཡོངས་ཀྱི་སྨན་པ་ (MBBS) དང་ Engineering གཉིས་ཀྱི་འཚུད་རྒྱུགས་གྲ་སྒྲིག་ཆེད་དུ་སློབ་ཡོན་གསལ་བསྒྲགས། རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༦ ཚེས་ ༡ རེས་གཟའ་ཕུར་བུ། སློབ་བསྡུ་གསལ་བསྒྲགས་ཕར་འགྱངས། ལོ་བཞི་ཅན་གྱི་ལག་ཁྱེར་སློབ་ཚན་ B.Sc. B.Ed. Integrated Course སློབ་བསྡུ་གསལ་བསྒྲགས། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་དང་ཝ་རཱ་ཎཱ་སི་དབུས་བོད་ཀྱི་གཙུག་ལག་སློབ་གཉེར་ཁང་གཉིས་ཟུང་སྦྲེལ་ཐོག་ཕྱི་ལོ་ ༢༠༡༧ ཕྱི་ཟླ་ ༧… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༤ ཚེས་ ༢༥་རེས་གཟའ་མིག་དམར། ལོ་བཞི་ཅན་གྱི་ལག་ཁྱེར་སློབ་ཚན་ B.Sc. B.Ed. Integrated Course སློབ་བསྡུ་གསལ་བསྒྲགས། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་དང་ཝ་རཱ་ཎཱ་སི་དབུས་བོད་ཀྱི་གཙུག་ལག་སློབ་གཉེར་ཁང་གཉིས་ཟུང་སྦྲེལ་ཐོག་ཕྱི་ལོ་ ༢༠༡༧ ཕྱི་ཟླ་ ༧ ནང་བྷུན་ཏར་དགེ་འོས་མཐོ་སློབ་ཁང་དུ་འཛིན་རིམ་བཅུ་གཉིས་ཀྱི་ཚན་རིག་སྡེ་ཚན་ཁོངས་ནས་སློབ་ཐོན་སློབ་མ་གྲངས་ ༢༠ ལ་ལོ་བཞི་དུས་ཡུན་ཅན་གྱི་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༤ ཚེས་ ༧ རེས་གཟའ་པ་སངས། ༄༅། །སློབ་ཡོན་འདིའི་དམིགས་ཡུལ་གཙོ་བོ་ནི་བོད་མིའི་སྒྲིག་འཛུགས་སྲ་བརྟན་དང་རང་རིགས་ན་གཞོན་གང་མང་གཞུང་འཛིན་སྲིད་བྱུས་ཐོག་སློབ་སྦྱོང་གོང་མཐོར་གཏོང་ཐབས་དང་། དེ་ལ་བརྟེན་ནས་བོད་མིའི་སྤྱི་ཚོགས་ནང་འགོ་ཁྲིད་དང་མི་ཆའི་ནུས་ཤུགས་གོང་འཕེལ་གཏོང་རྒྱུ་བཅས་ལ་དམིགས་ཏེ་དམིགས་བསལ་སློབ་ཡོན་གྲངས་ ༡༠ ཡི་གསལ་བསྒྲགས་སུ། ༡། པུ་ནེ་ཨེམ་ཨའི་ཊི་མཐོ་སློབ་ནང་གཙུག་ལག་རབ་འབྱམས་པའི་སློབ་ཡོན། ཀ མཐོ་སློབ་དྲ་རྒྱ། www.mitsog.org ཁ། དུས་ཡུན། ལོ་གཅིག… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༤ ཚེས་ ༣ རེས་གཟའ་ཟླ་བ། ༄༅། །ཤེས་རིག་ལས་ཁུངས་ཀྱི་སློབ་ཡོན་འདི་ཐོབ་ཐང་ཞིག་མིན་པར་རོགས་སྐྱོར་ཚུལ་དུ་སྦྱར་བ་ཞིག་པར་སོང་། དེ་དོན་སློབ་ཕྲུག་སྙན་འབུལ་བ་ཡོངས་ནས་དགོངས་བཞེས་དགོས་པ་ཞིག་ལ་སོ་སོའི་ནང་མི་དཔལ་འབྱོར་གནས་བབས་འགྲིག་ངེས་ཡོད་རིགས་རྣམས་ནས་སློབ་ཡོན་ཞུ་མ་དགོས་པ་གཙོ་འདོན་གནང་ཐབས་དགོས་པའི་འབོད་སྐུལ་ཞུ་རྒྱུ་ཡིན། ཨང་། སློབ་ཚན། ས་མིག་གྲངས། འབྲེལ་ཡོད་མཐོ་སློབ་ཏུ་ཚུད་པར་ཉུང་མཐའི་བརྒྱ་ཆ་དགོས་པ། སློབ་ཡོན་ཐོབ་པར་ཉུང་མཐའ་བརྒྱ་ཆ་དགོས་པ། དང་པོ། ཉེ་བའི་གཙུག་ལག་རབ་འབྱམས་པའི་སློབ་ཚན་ཆེད་ཟུར་བཅད་ས་མིག (RESERVED SEATS IN… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༤ ཚེས་ ༣ རེས་གཟའ་ཟླ་བ། ༄༅། །ཕྱི་ལོ་ ༢༠༡༧ ལོའི་དགའ་ལྡན་ཕོ་བྲང་ཡིག་ཚང་གི་ཏཱ་ལའི་བླ་མའི་དགེ་རྩའི་སློབ་ཡོན་གྲངས་ ༡༠༥ ཡོད་པ་ནས་སློབ་ཕྲུག་གྲངས་ ༡༠༠ ལ་ཉེ་བའི་གཙུག་ལག་རབ་འབྱམས་པའམ་ལོ་གསུམ་ཡན་གྱི་ཌིབ་ལོ་མའི་སློབ་ཚན་ (Diploma course) དང་། སློབ་ཕྲུག་གྲངས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༣ ཚེས་ ༢༠ རེས་གཟའ་ཟླ་བ། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ཨུ་རུ་སུ་གཙུག་ལག་རབ་འབྱམས་པའི་སློབ་ཡོན་གསལ་བསྒྲགས་ཞུ་རྒྱུར། བོད་མིའི་སྒྲིག་འཛུགས་ཀྱི་སྲི་ཞུ་ལས་བྱེད་པ་གཉིས་ལ་ཨུ་རུ་སུ་ཁལ་མིག་མངའ་སྡེ་དང་། ཐུ་བ་མངའ་སྡེའི་མཐོ་རིམ་སློབ་གྲྭ་གཉིས་ནང་ཨུ་རུ་སུའི་སྐད་ཡིག་གཙོས་པའི་གཙུག་ལག་ལག་རབ་འབྱམས་པའི་སློབ་ཡོན་འབུལ་རྒྱུ་དང་། འདེམས་སྒྲུག་ཟིན་པའི་སློབ་མ་རྣམས་ལ་ཟུར་ཁྲིད་སློབ་སྦྱོང་དང་། བཞུགས་གནས་སོགས་རིན་མེད་འཐོབ་རྒྱུ། དེའི་སྟེང་ཨུ་རུ་སུ་དོན་གཅོད་ཏེ་ལོ་རིན་པོ་ཆེ་མཆོག་ནས་དམིགས་བསལ་འགན་འཁུར་གྱིས་སྤྱིར་བཏང་འགྲོ་གྲོན་ལ་ཕན་པའི་ཟླ་རེའི་འཚོ་སྣོན་དང་ལམ་གྲོན་ཕྱོགས་གཅིག་གི་མཐུན་འགྱུར་རྒྱབ་སྐྱོར་གནང་རྒྱུ། སློབ་ཚན། • གཙུག་ལག་སློབ་གཉེར་ཁང་སོ་སོའི་སློབ་ཚན་གཏན་འབེབས་ཇི་ཡོད་དང་། ཨ་རུ་སུ་སྐད་ཡིག་རྨང་གཞིའི་ཚུལ་དུ་ངེས་པར་དུ་བླང་དགོས། • ཁལ་མིག་མཐོ་རིམ་སློབ་གྲྭའི་དྲྭ་ཚིགས་ཁ་བྱང་།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༢ ཚེས་ ༢༣ རེས་གཟའ་ཕུར་བུ། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ ༢༠༡༧ རོ་ཊོ་རི་ཞི་བདེའི་གཙུག་ལག་རབ་འབྱམས་པའི་སློབ་ཡོན་གསལ་བསྒྲགས་ཞུ་རྒྱུར། ཨ་རིར་རྟེན་གཞི་བྱས་པའི་རོ་ཊི་རི་རྒྱལ་སྤྱིའི་ལས་ཁུངས་ཁྱབ་ཁོངས་རོ་ཊི་རི་སློབ་ཡོན་ཞུ་ཡུལ་གྲགས་ཅན་མཐོ་སློབ་དྲུག་ཡོད་པ་ནི། ཨ་རིར་མཐོ་སློབ་གཅིག་དང་། ཉི་འོང་། ཨིན་ཡུལ། ཨོ་སོ་ཀྲོ་ལི་ཡ། སི་ཝི་ཌེན། ཐ་ཡེ་ལེནཌ་བཅས་སུ་ཡོད། འཚང་སྙན་འབུལ་མཁན་སློབ་ཕྲུག་ཚོས་སོ་སོའི་འདོད་མོས་ལྟར་མཐོ་སློབ་གཅིག་འདེམས་སྒྲུག་གིས་དེའི་ཁོངས་སུ་སློབ་ཚན་གང་རུང་གཅིག་གི་ཐོག་དགོས་མཁོ་ཡིག་ཆ་ཁག་ཤེས་རིག་དྲུང་ཆེའི་མཚན་ཐོག་ ༢༠༡༧… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༢ ཚེས་ ༦ རེས་གཟའ་ཟླ་བ། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་བོད་རིགས་འཛིན་གྲྭ་ ༡༠ པའམ་བཅུ་གཅིག་སློབ་ཕྲུག་མང་མཐར་ལྔ་བར་ཕྱི་རྒྱལ་སློབ་གྲྭ་ཁག་ ༡༦ ཁོངས་སུ་སློབ་ཡོན་གསལ་བསྒྲགས་ཞུ་རྒྱུར། སློབ་ཕྲུག་འདེམས་ཕྱོགས་ནི་སློབ་ཡོན་གནང་མཁན་རྒྱལ་སྤྱིའི་སློབ་ཡོན་ཚོགས་ཆུང་དང་ཤེས་རིག་ལས་ཁུངས་ཐུན་མོང་ནས་ ༢༠༡༧ ཟླ་ ༤ ཟླ་མཇུག་ཏུ་རྡ་རམ་ས་ལར་གནང་གཏན་འཁེལ་ཡོད། དགོས་ངེས་ཆ་རྐྱེན་ཁག་གཤམ་གསལ། ༡༽… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༢ ཚེས་ ༤ རེས་གཟའ་པ་སངས། ༄༅། །སྐུ་ཞབས་ Prof. Deepak Mukhi, Programme Director, The Oxford Programme for Undergraduate Studies,… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༡ ཚེས་ ༦ རེས་གཟའ་པ་སངས། ༄༅། །འདི་གར་ཤེས་རིག་ལས་ཁུངས་ནས་བཏང་གནས་ནང་འཁོད་དོན། ཨ་རི་ཕྱི་སྲིད་ལས་ཁུངས་ཀྱི་ནང་གསེས་ཤེས་ཡོན་དང་རིག་གཞུང་སྡེ་ཚན་གྱི་རོགས་སྐྱོར་འོག་ཆ་རྐྱེན་ཚང་བའི་བོད་རིགས་སློབ་ཕྲུག་ ༧ (རྒྱ་གར་ནས་ ༦ དང་བལ་ཡུལ་ནས་ ༡) ལ་ཕྱི་ལོ་ ༢༠༡༨ ལོར་ཨ་རིའི་ནང་མཐོ་སློབ་ཆེ་ཁག་ཏུ་གཙུག་ལག་རབ་འབྱམས་པའི་ལག་ཁྱེར་སློབ་ཡོན་གནང་རྒྱུའི་གསལ་བསྒྲགས་ཤིག་ https://goo.gl/QHktJc དྲ་ངོས་སུ་སྤེལ་བ་ལྟར།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༦ ཟླ་ ༧ ཚེས་ ༨ རེས་གཟའ་པ་སངས། ༄༅། །རྒྱ་གར་ནུབ་་ཕྱོགས་རཱཇས྄ཐཱན་ (Rajasthan) མངའ་སྡེ་ཨུ་ཌེ་པུར་ (Udaipur) ནང་དུ་ཡོད་པའི་སཱར་པཌམ་པཏ་སིང་གྷཱནིཡ་མཐོ་སློབ་ཁང་ (Sir Padampat Singhania University, SPSU) ནས་བཙན་བྱོལ་བོད་མིའི་སློབ་ཕྲུག་འཛིན་རིམ་བཅུ་གཉིས་ཐོན་མཁན་སློབ་མ་ ༢… རྒྱས་པ་འདིར་གཟིགས་རོགས་གནང་།


text:
Friday, October 31, 2008
Latest News
བོད་གཞུང་མང་ཛ་དྲག་ལས་འགུལ་ཚོགས་ཆུང་ནས་བོད་ཀྱི་ཛ་དྲག་གནས་སྟངས་ལ་གཞིགས་པའི་སྒྲུབ་ཕྱོགས་ཀྱི་ལས་འགུལ་ཁག་སྤེལ་ཕྱོགས་སྐོར་གྱི་གསལ་བསྒྲགས། ཕྱི་ལོ་ ༢༠༠༨ ཟླ་ ༡༠ ཚེས་ ༣༡ རེས་གཟའ་པ་སངས། ༄༅།།ད་ལོ་གསུམ་བཅུའི་དུས་དྲན་ནས་བཟུང་གཞིས་ལུས་བོད་མི་རྣམས་ཀྱིས་གཞི་རྒྱ་ཆེ་ལ་དོན་སྙིང་ལྡན་པའི་ཞི་རྒོལ་རྔམ་སྟོན་རིམ་གནང་ཐོག་རྒྱ་གཞུང་གིས་མི་སྤྱོད་ལས་འདས་པའི་དྲག་གནོན་གསོད་བརྡུང་སོགས་བྱས་པ་ལ་གདུང་སེམས་མཉམ་བསྐྱེད་དང༌།དེ་དག་གི་དཀལ་ངལ་སེལ་ཐབས་ལ་དམིགས་ནས་རང་དབང་ལུང་པར་གནས་འཁོད་བོད་རིགས་ཡོངས་རྫོགས་ཀྱི་ལས་འགུལ་མཉམ་སྤེལ་བྱ་ཆེད་བོད་གཞུང་མང་ཛ་དྲག་ལས་འགུལ་ཚོགས་ཆུང་གསར་འཛུགས་ཀྱིས་ད་བར་ལས་འགུལ་རབ་དང་རིམ་པ་སྤེལ་བཞིན་པའི་ཁོངས་བོད་མི་སྤྱི་སྒེར་སོ་སོའི་འཆར་ཅན་འཚོ་བའི་ཁྲོད་རྒྱུན་དུ་སྤེལ་རྒྱུའི་སྒྲུབ་ཕྱོགས་ཀྱི་ལས་འགུལ་སྤེལ་ཕྱོགས་སྐོར་དཔལ་ལྡན་བཀའ་ཤག་ནས་༢༠༠༨།༤།༢༣དང༌།དཔལ་ལྡན་སྤྱི་འཐུས་རྒྱུན་ལས་ནས་༢༠༠༨།༤།༢༤སོ་སོར་ལམ་སྟོན་གནང་བ་ཁག་ཅིག་ཟུར་འདོན་ཞུས་ཡོད་པ་ལྟར།དེ་ལུགས་རང་རང་གནས་སྡོད་ས་ཁུལ་གྱི་བོད་མི་སྐྱ་སེར་སྤྱི་དང༌།བྱེ་བྲག་ཕྲུ་གུའི་ཕ་མ།དགེ་ལས་སློབ་ཕྲུགམཐོ་སློབ་ཁག་བཅས་ལ་བརྒྱུད་བསྒྲགས་ཀྱིས་ལས་འགུལ་སྤེལ་ཐབས་གནང་སྐྱོང་ཡོང་བ་དང༌།ལས་འགུལ་ཇི་སྤེལ་གྱི་སྒྲུབ་ཐོ་རྣམས་ཟླ་གསུམ་མམ་ཟླ་དྲུག་རེའི་མཚམས་སོགས་དུས་ཚོད་འོས་མཚམས་ནང་སོ་སོའི་ས་གནས་ཛ་ཚོགས་བརྒྱུད་དབུས་ལ་འབུལ་དགོས་རྒྱུ་བཅས་དགོངས་མངའ་འཚལ། བོད་གཞུང་མང་ཛ་དྲག་ལས་འགུལ་ཚོགས་ཆུང་ནས་༢༠༠༨ཟླ་༡༠ཚེས་༢༨ལ། ཁྱིམ་ཚང༌། ༡ ཟླ་རེའི་ནང་ཁྱིམ་ཚང་སོ་སོའི་ནང་མི་ཚང་འཛོམས་ཐེངས་གཉིས་རེ་གནང་སྟེ་ནང་མི་རྒན་གཞོན་དབར་བོད་ཀྱི་རྒྱལ་རབས་སྤྱི་དང༌།ཕྱི་ལོ་༡༩༤༩ལོ་ནས་བོད་ནང་དུས་ཀྱི་འགྱུར་བ་ཕྱིན་སྟངས།ལྷག་པར་འདི་ལོ་གསུམ་བཅུའི་དུས་དྲན་ནས་བཟུང་ཞི་བའི་སྒེར་ལངས་ཆེན་མོ་ཇི་ལྟར་བྱུང་ཚུལ་བཅས་ཀྱི་ལོ་རྒྱུས་ཐོག་གོ་བསྡུར་དང༌།བསམ་ཚུལ་བརྗེ་ལེན་གྱིས་ན་གཞོན་རྣམས་ལ་མི་རིགས་ཀྱི་ལ་རྒྱ་དང༌།ཤ་ཞེན་རྒྱ་གང་ཆེ་སྤེལ་རྒྱུ། ༢་ ཟླ་རེའི་ནང་བོད་མིའི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་བཀའ་སློབ་འོད་སྡེར་(CD DVD)ཁག་ནང་ཡོད་པ་མ་མཐའ་ཐེངས་གཉིས་རེ་གསན་གཟིགས་ཀྱིས་གསུང་གི་བདུད་རྩི་ཁག་ལ་ཉམས་ལེན་གང་ཐུབ་ཀྱིས་འབད་བརྩོན་གནང་གལ། ༣་ བཙན་བྱོལ་བོད་གཞུང་གི་སྲིད་བྱུས་དང་ལས་རིམ་ཁག་བཙན་བྱོལ་བོད་གཞུང་གི་ཤེས་བྱ་དུས་དེབ་དང༌།བོད་མིའི་རང་དབང་གསར་ཤོགགལ་ཆེའི་དྲིལ་བསྒྲགས་ཡིག་ཆ།དྲ་རྒྱ་བཅས་ལ་ཐུགས་སྣང་གིས་བདུན་རེར་ཁྱིམ་ཚང་སོ་སོའི་ནང་ལྗགས་ཀློག་གིས་གཞན་གྱི་ཟེར་རྗེས་སུ་མ་འབྲང་བར་རང་གཞུང་གི་མཛད་བྱུས་གོ་རྟོགས་གོང་འཕེལ་བྱ་རྒྱུ། ༤་ མ་འོངས་བོད་མི་རིགས་ཀྱི་སོན་རྩ་རྣམས་སྐྱིད་སྡུག་གཉིས་ཐེག་མི་རིགས་ཀྱི་ལ་རྒྱ་དང༌།ཤ་ཞེན་ལྡན་ལ་ཕྱི་ནང་ཤེས་ཡོན་ཅན་གྱིས་ཕྱུག་པའི་མི་རིགས་ཀྱི་དོན་སྙིང་སླར་གསོ་ཙམ་མ་ཟད།འཛིན་སྐྱོང་སྤེལ་གསུམ་ཐུབ་ཆེད་ཁྱིམ་ཚང་རེ་རེ་ནས་གལ་ཆེའི་ཤེས་ཡོན་གྱི་ཁོར་ཡུག་བསྐྲུན་དགོས་པ་དང༌།ཕ་མ་རྣམས་ནས་ཀྱང་ཆང་དང་ཐ་མག་མྱོས་རྫས་སོགས་ཀྱི་ངན་གོམས་ཡོད་རིགས་དེ་དག་གཏན་དུའམ།ཡང་ན་དུས་ཡུན་ངེས་ཅན་བར་སྤང་ཐབས།ཡང་ན་ཉུང་འཕྲི་བྱས་པའི་དཔེ་སྟོན་གྱིས་ན་གཞོན་རྣམས་ལ་གོམས་གཤིས་ངན་པ་མ་འཇགས་པའི་ཐུགས་འགན་བཞེས་དགོས་རྒྱུ། ༥་ ཕྱི་རྒྱལ་ཁག་ཏུ་གནས་སྡོད་བོད་མིའི་ཁྱིམ་ཚང་སོ་སོའི་ནང་བོད་ཕྲུག་གཞོན་སྐྱེས་རྣམས་དང་བཀའ་མོལ་གནང་སྐབས་རང་སྐད་ཁོ་ན་བེད་སྤྱོད་གཏོང་ཐབས་གནང་དགོས་རྒྱུ། སློབ་ཕྲུག ༡་ བོད་ཀྱི་ཛ་དྲག་གི་གནས་སྟངས་ལ་བསམ་ཞིབ་ཀྱིས་སོ་སོའི་འགྲོ་གྲོན་རྒྱས་སྤྲོས་ཅན་རྣམས་བག་མེད་ངན་གོམས་སོང་བ་ཁག་བསྲི་ཚགས་གང་ཐུབ་བྱས་ཏེ་བོད་མི་རིགས་དང་སོ་སོའི་མ་འོངས་མདུན་ལམ་ཆེད་ཟུར་བཅད་གསོག་འཇོག་བྱ་རྒྱུ། ༢་ སློབ་ཁྲིད་ཁག་སྔར་ལས་ལྷག་པའི་ཧུར་བརྩོན་ཆེ་བསྐྱེད་ཀྱིས་ཉིན་རེའི་རང་སྦྱོང་ཆེད་དུས་ཚོད་སྤར་ཆ་སོགས་ཀྱི་དམ་བཅའ་དང་ལེན་གྱིས་རང་ནུས་གང་ཐུབ་ཡ་རབས་བཟང་སྤྱོད་དང༌།ཤེས་ཡོན་ཡར་རྒྱས་ཐོག་འབུང་རྒྱུ། ༣་ འདི་ལོའི་ཕྱི་ཟླ་༣པ་ནས་བོད་ནང་གི་བོད་མི་ཚོས་རྒྱལ་གཅེས་སྙིང་སྟོབས་ལྡན་པའི་ཞི་བའི་གྱེན་ལངས་ཀྱི་ལས་འགུལ་ཐོག་མྱོང་ཚོར་དང༌།དཔྱད་རྩོམ་སྐད་ཡིག་འདྲ་མིན་ནང་འབྲི་རྒྱུ། ༤་ ཆང་དང་ཐ་མག་མྱོས་རྫས་སོགས་ཀྱི་ངན་གོམས་ཡོད་རིགས་བོད་མི་རིགས་ཀྱི་ཆེད་དུ་སྤང་ཐབས་གནང་རྒྱུ། ༥་ དམིགས་བསལ་བོད་ཀྱི་རྩ་དོན་ཆེད་བོད་ཀྱི་སྐད་ཡིག་རིག་གནས་དང༌།རྒྱལ་སྤྱིའི་ཆབ་སྲིད་དང་འབྲེལ་བའི་རིགས་གཅིག་རྐང་འཛིན་གྱི་སློབ་ཚན་ཐོག་འཛུལ་ཞུགས་དགོས་རྒྱུ། བོད་མི་གནས་སྡོད་ས་ཁུལ་ཁག་ཏུ་མཉམ་རུབ་ཀྱིས་བསྒྲུབ་དགོས་པ། ༡་ དགོན་སྡེ་ཁག་དང༌།སློབ་གྲྭ་ཁག་ཏུ་ྋགོང་ས་མཆོག་གི་བཀའ་སློབ་དང༌།བོད་དོན་དྲིལ་བསྒྲགས་ཀྱི་བརྙན་འཕྲིན་བལྟ་ཉན་གོ་སྒྲིག ༢་ བར་ལམ་གྱེན་ལངས་སྐབས་འདས་གྲོངས་སོང་བའི་བོད་མི་མིང་ཤེས་པའམ།མི་ཤེས་པ་ཅི་རིགས་ཀྱི་ཆེད་དུ་དམིགས་ཏེ་བོད་མིའི་གཞིས་སྒར་ཁག་གི་གཞུང་ལམ་ཉམས་གསོ་དང༌།དྲན་རྟེན་སྐུ་གསུང་ཐུགས་རྟེན་ནམ།རྡོ་འབུམ་ལྟ་བུའི་འཛུགས་སྐྲུན། ༣་ བོད་མིའི་སྡོད་སྒར་ཁག་ཏུ་ཁོར་ཡུག་སྲུང་སྐྱོབ་སླད་ངལ་རྩོལ་གྱི་ཞལ་འདེབས་བརྒྱབས་ཏེ་ཆུ་འགྲོ་བཟོ་རྒྱུ་དང༌།གད་སྙིགས་གཙང་སེལ་ལྟ་བུའི་ལས་གཞི། ༤་ བོད་མིའི་སྡོད་སྒར་ཁག་གི་ནང་བོད་དུ་རྐྱེན་འདས་སོང་བའི་དཔའ་བོ་དཔའ་མོ་རྣམས་ཀྱི་མིང་ཐོག་འབྲས་ལྡན་དང་འབྲས་མེད་ཀྱི་སྐྱེ་ཤིང་འདེབས་འཛུགས་དང་གསོ་སྐྱོང༌། ༥་ འདས་གྲོངས་སོང་བ་རྣམས་ཀྱི་དྲན་རྟེན་དང་མཆོད་འབུལ་ཆེད་སྣང་གསལ་མར་མེ་ཆད་མེད་འབུལ་རྒྱུའི་གོ་སྒྲིག་དང༌།དེའི་ཆེད་ས་གནས་སྤྱི་ཐོག་ནས་དམིགས་བཀར་འབུལ་ཡུལ་བསྐྲུན་རྒྱུ། ༦་ འཚེ་མེད་ཞི་བའི་ལྟ་གྲུབ་ཀྱི་དོན་སྙིང་དང་ལག་བསྟར་སྐོར་ལ་དམིགས་བསལ་སློབ་སྦྱོང་གནང་རྒྱུ། ༧་ ཉ་སྟོང་བརྒྱད་གསུམ་སོགས་ལ་དམར་ཟས་སྤང་ཐབས་བྱ་རྒྱུ་བཅས་ཀྱི་འབོད་སྐུལ་གནང་འདུག
Subscribe to: Post Comments (Atom)


text:
Voice of Tibet Video about H.H. Jigdal Dagchen Sakya's 49th Day Puja
༄༅།།བདག་ཅག་རྣམས་ཀྱི་བཀའ་དྲིན་གསུམ་ལྡན་གྱི་དྲིན་ཅན་རྩ་བའི་བླ་མ་དམ་པ་མཚན་བརྗོད་པར་དཀའ་ཡང་དོན་གྱིས་སླད་དུ་མཚན་ནས་སྨོས་ན་༧དཔལ་ས་སྐྱ་པ་ཕུན་ཚོགས་ཕོ་བྲང་གི་སྐྱབས་མགོན་གོང་མ་བདག་ཆེན་འཇིགས་བྲལ་རྡོ་རྗེ་འཆང་ཆེན་པོ་མཆོག་གདུལ་བྱ་རྟག་འཛིན་ཅན་རྣམས་ཀྱི་ངོར་རེ་ཞིག་གཟུགས་སྐུའི་བཀོད་པ་ཆོས་དབྱིངས་སུ་ཐིམ་ཚུལ་བསྟན་རྗེས་ཉིན་བདུན་གི་རིང་ཐུགས་དམ་ངོ་མཚར་ཅན་ཞིག་ལ་བཞུགས་ཤིང་།ཐུགས་དམ་གྲོལ་མཚམས་ནས་གཙོ་བོ་༧དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་༧གོང་མ་ཁྲི་ཆེན་རྡོ་རྗེ་འཆང་ཆེན་པོ་མཆོག་གི་བཀའ་དགོངས་ལམ་སྟོན་བཞིན།འདི་ག་ཨ་རིའི་སི་ཡ་ཀྲལ་མངའ་སྡེའི་ཁོངས་སུ་ཆགས་པའི་དཔལ་ས་སྐྱ་དགོན་པར་འཁོན་གདུང་རིན་པོ་ཆེ་རྣམ་པས་གཙོར་མཛད་པའི་བླ་གྲྭ་མི་ཉུང་བ་ཞིག་གིས་སྐུ་ཚིགས་དང་པོར་བླ་མཆོད་།སྐུ་ཚིགས་གཉིས་པར་ཀྱེ་རྡོར་བསྒྲུབ་མཆོད།སྐུ་ཚིགས་གསུམ་པར་བླ་མཆོད།སྐུ་ཚིགས་བཞི་པར་ཕུར་པའི་བསྒྲུབ་མཆོད།སྐུ་ཚིགས་ལྔ་པར་བླ་མཆོད།སྐུ་ཚིགས་དྲུག་པར་ཀུན་རིག་བསྒྲུབ་མཆོད།སྐུ་ཚིགས་བདུན་པར་མཁའ་སྤྱོད་བསྒྲུབ་མཆོད་བཅས་མདོར་ན་བདུན་ཕྲག་བདུན་གྱི་རིང་རྒྱུད་སྡེ་བཞིའི་དཀྱིལ་འཁོར་མི་འདྲ་བར་བརྟེན་པའི་བསྒྲུབ་མཆོད་ཚོགས་ཞིང་།དེ་རིང་ནི་ཉིན་ཞག་བཞེ་དགུ་པ་ཡིན་ཞིང་འདིར་བཞུགས་ཡོད་པའི་འཁོན་གདུང་ཨ་བྷི་ཀིརྟ་བཛྲ་རིན་པོ་ཆེ་མཆོག་དང་༧འཁོན་གདུང་ཨ་སང་ག་བཛྲ་རིན་པོ་ཆེ་མཆོག་༧འཁོན་གདུང་ཨ་བྷ་ཡ་བཛྲ་རིན་པོ་ཆེན་མཆོག་གིས་དབུས་པས་དྲི་མེད་འཁོན་གདུང་རྣམ་པ་དང་།ཕྱོགས་མཐའ་ཁག་ནས་ཆེད་མངགས་དགོངས་རྫོགས་མཆོད་འབུལ་ཆེད་ངོ་བཅར་གནང་ཡོད་པའི་བླ་མ་སྤྲུལ་པའི་སྐུ་རྣམ་པ་དང་དགེ་འདུན་འདུས་མང་ཡོངས་ནས་ལྷན་ཅིག་ཏུ་ཚོགས་མཆོད་རྒྱས་པ་ཞིག་བསྟར་འབུལ་དང་སྦྲེལ།དགོངས་རྫོགས་མཆོད་འབུལ་ཟབ་རྒྱས་ངང་ཚོགས་པའི་བརྙན་པར་འདི་དག་རྒྱ་ཆེའི་དད་ལྡན་རྣམས་ཀྱི་སྤྱན་ལམ་དུ་ཕུལ་བ་ལགས།


text:
༢༠༡༦ ཟླ་༣ ཚེས་༢༣ ཉིན་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་ྋགོང་ས་ྋསྐྱབས་མགོན་ྋསྐུ་ཕྲེང་ལྔ་པ་ཆེན་པོས་ལྕགས་པོ་རི་སྨན་པའི་གྲྭ་ཚང་ཕྱག་བཏབ་ནས་ལོ་ངོ་༣༢༠ འཁོར་བ་དང་། ྋགོང་ས་ྋསྐྱབས་མགོན་ ྋསྐུ་ཕྲེང་བཅུ་གསུམ་པ་ཆེན་པོས་ཕྱག་བཏབ་པའི་ལྷ་ས་སྨན་རྩིས་ཁང་དབུ་བརྙེས་ནས་མི་ལོ་བརྒྱ་འཁོར་བ། ྋགོང་ས་ྋསྐྱབས་མགོན་ ྋསྐུ་ཕྲེང་བཅུ་བཞི་པ་ཆེན་པོས་བཙན་བྱོལ་དུ་སྨན་རྩིས་ཁང་བསྐྱར་འཛུགས་མཛད་ནས་མི་ལོ་ང་ལྔ་འཁོར་བའི་དུས་ཚིགས་གསུམ་འཛོམས་ཀྱི་དུས་དྲན་གཟབ་རྒྱས་ཤིག་སྲུང་བརྩི་ཞུས་གནང་ཡོད། དེར་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་ནས་མང་ཚོགས་ལ་བཀའ་སློབ་གང་ཕེབས་པ་དེ་ཉིད་ཡིན།
འདིར་ནོན་ནས་ྋགོང་ས་མཆོག་གི་བཀའ་སློབ་དེ་གསན།
མཐའ་མའི་འདོན་ཐེངས་།: 01.04.2016 ཉིན། 12:16 PM<< སྔ་མ།


text:
བོད་རང་སྐྱོང་ལྗོངས་གནམ་གཤིས་ལྟེ་གནས་ཀྱིས་ཉེ་ཆར་ཁྱབ་བསྒྲགས་བྱས་པའི《2016ལོའི་བོད་ལྗོངས་ཀྱི་དབྱར་ཁའི་གནམ་གཤིས་སྤྱི་བསྒྲགས》ལས་མངོན་པ་ལྟར་ན། བོད་ལྗོངས་ཀྱི་གནམ་གཤིས་དྲོ་ཞིང་གཤེར་བར་འགྱུར་བཞིན་ཡོད།
གནམ་གཤིས་སྤྱི་བསྒྲགས་ལྟར་ན། ད་ལོའི་དབྱར་ཁར་བོད་ལྗོངས་ཀྱི་ས་ཁུལ་མང་ཤོས་ཀྱི་དྲོད་ཚད་ཇེ་མཐོར་སོང་བ་དང་ཆར་ཆུ་རྒྱུན་ལྡན་ནམ་ཅུང་མང་པོ་ཡིན་ལ།ཉི་འོད་ཕོག་ཡུན་ཅུང་ཉུང་། ས་ཚིགས་ཁ་ཤས་ཀྱི་ཟླ་རེའི་ཆར་ཆུ་བབས་ཚད་ཀྱིས་ལོ་རྒྱུས་དུས་མཉམ་གྱི་ཆེས་མཐོའི་ཟིན་ཐོ་བསྐྲུན། ཡར་ཀླུང་གཙང་པོའི་འབབ་རྒྱུད་དང་ཤར་ལྷོ་རྒྱུད་ས་ཁུལ་གྱི་རྫོང་དང་ཞང་ཁ་ཤས་སུ་སེར་བ་དང་ཆུ་ལོགཞོད་སྐྱོན། ཐོག་སོགས་ཀྱི་གནོད་འཚེ་མང་པོ་བྱུང་། གནམ་གཤིས་སྤྱི་བསྒྲགས་ལས་མངོན་པ་ལྟར་ན། 1981ལོ་ནས2016ལོའི་བར། བོད་ལྗོངས་ཀྱི་དབྱར་ཁའི་ཆ་སྙོམས་དྲོད་ཚད་ཡར་འཕར་བའི་རྣམ་པ་བྱུང་སྟེ།ཆ་སྙོམས་ཀྱིས་ལོ10རེར་དྲོད་ཚད0.28འཕར་ཞིང་།ཆར་ཆུ་འབབ་ཚད་ཇེ་མང་དུ་སོང་སྟེ། ཆ་སྙོམས་ཀྱིས་ལོ10རེར་ཧའོ་སྨི8.3འཕར་བ་དང་། ཉི་འོད་ཕོག་ཡུན་ཇེ་ཉུང་དུ་སོང་སྟེ། ཆ་སྙོམས་ཀྱིས་ལོ10རེར་དུས་ཚོད13.1ཇེ་ཉུང་དུ་སོང་ཡོད།
བོད་རང་སྐྱོང་ལྗོངས་གནམ་གཤིས་ལྟེ་གནས་ཀྱིས་བསྟན་དོན། གྲངས་ཀ་དེ་དག་ནི་གནམ་གཤིས་དྲོ་ཞིང་གཤེར་བར་འགྱུར་བའི་རྒྱུ་རྐྱེན་གཙོ་བོ་ཡིན་པ་སྟེ། སའི་གོ་ལ་ཧྲིལ་པོའི་གནམ་གཤིས་ཇེ་དྲོར་འགྲོ་བའི་རྐྱེན་རེད། སྔོན་ཆད“མཐོ་གྲང་ཡིན་པའི་མཚོ་བོད་མཐོ་སྒང”དེ་སའི་གོ་ལ་ཧྲིལ་པོའི་གནམ་གཤིས་ཇེ་དྲོ་རུ་གྱུར་པ་དང་བསྟུན་ནས་དེའི་ཤུགས་རྐྱེན་ཟབ་མོ་ཐེབས་པའི་ས་ཁུལ་གཙོ་བོར་གྱུར་ཡོད། སྔོན་ཆད་ལྷ་སར་མཚན་མོར་ཆར་བ་བབས་ཏེ་ཉིན་དཀར་གནམ་ངོ་དྭངས་མོ་ཡིན་མོད། ད་ལྟ་ཉིན་འགའ་རེར་བསྟུད་མར་ཆར་བ་འབབ་པའི་གནས་ཚུལ་མངོན། སྔོན་ཆད་དབྱར་ཁར་མི་རྣམས་ཀྱིས་གྱོན་ཆས་མཐུག་པོ་གྱོན་ཡོད་ལ། ད་ལྟ་ཚིལ་ལེན་གྱོན་བཞིན་འདུག
ཆེད་མཁས་པས་བསྟན་དོན། འཕྲེད་ཐིག་མཐོ་བ་དང་མཚོ་ངོས་ལས་མཐོ་བའི་ས་ཁུལ་ལ་སའི་གོ་ལ་ཧྲིལ་པོའི་གནམ་གཤིས་ཇེ་དྲོར་འགྲོ་བའི་ཤུགས་རྐྱེན་ཐེབས་སླ་བ་དང་། དུས་ཡུན་ཐུང་ངུའི་ནང་བལྟས་ན། བོད་ལྗོངས་ཀྱི་གནམ་གཤིས་ནི་མི་རྣམས་འཚོ་སྡོད་བྱེད་པར་སྔར་ལས་འཕྲོད་པར་གྱུར་པས། ཞིང་ཕྱུགས་ལས་ཐོན་སྐྱེད་ལ་ཡང་ཕན་ཐོགས་ཆེ་མོད། འོན་ཀྱང་འཁྱགས་རོམ་དང་འཁྱགས་ས་ཞུ་བ་སོགས་ཀྱི་འབྲས་བུ་ངན་པའང་མང་པོ་བྱུང་འདུག


text:
གཡག་རྒན་འཕོང་སྦུག་བྱེད་དུས། ཐང་བརྒྱབ་དབང་བོ་ཤོར་འདུག
དེ་རིང་། རྡོར་པ། ཀུན་ནེ་ངེད་གསུམ་གྱིས་ལུ་གུ་འཚོས་ནས་ཚུར་ཁྱིམ་དུ་ཡོང་པའི་ལམ་ཁ་ནས། ཨ་ཁུ་ནོར་བཀྲ་ཚང་ལ་གཡག་རྒན་སྣ་མ་ཆེན་པོ་ཞིག་ཡོད་པ་དེ་བཟུང་སྟེ། ངེད་གསུམ་པོས་འཕོང་སྦུག་ནས་ཞོན། དེ་དུས་ཡང་ཨ་བུ་ཚེ་དཔལ་བརྒྱུག་ཡོང་ནས་སྣ་མ་གོང་དུ་བུད། ཨ་བུ་ཚེ་དཔལ་སྔོན་མ་ཡིན། དེའི་འཕྲོ་ང་། དེའི་འཕྲོ་རྡོར་པ། རྗེས་མ་ཀུན་ནེ། ངེད་བཞི་གཡག་རྒན་སྣ་མ་ཞོན་ནས་ལྷས་མཚམས་སུ་ཐོན་དུས། དེ་ན་མཛོ་མོ་ཆ་ཅིག་གིས་ས་ཐོག་ཕོས་ཡོད་པའི་ཆུར་ཁུ་འཐུང་བཞིན་ཡོད། ངེད་ཚོ་དེར་ཐོན་ན། ཆུར་ཁུ་འཐུང་བཞིན་པའི་མཛོ་མོ་ཞིག་རྒྱུགས་ཡོང་ནས། ངེད་ཚོས་ཞོན་ཡོད་པའི་སྣ་མ་ལ་རྡུང་རྩིས་བྱས། གཡག་རྒན་ སྐྲག་ནས་གཟུར་འདྲོགས་ཤིག་བྱས་པས། ངེད་བཞི་ཐང་ལ་བརྒྱབ་སོང་། དེའི་ཚེ་ངའི་མིག་ནང་ནས་སྐར་མ་འདྲ་འཆར་བ་དང་མཉམ་དུ་ཅི་ཡང་མི་དྲན་པར་གྱུར་སོང་། ཅུང་ཙམ་འགོར་རྗེས་ང་དྲན་པ་སོས་དུས། ཨ་ཁུ་ནོར་བཀྲ། ཨ་ནེ་རྟམ་ཁོ་ཁོང་ཚོས་ང་རང་བསྐྱོར་ནས་བསྡད་ཡོད་ལ། ཨ་བུ་ཚེ་དཔལ་དང་ཞི་མོ་ཀུན་ནེ་གཉིས་ཀྱི་ངོ་ལ་རྨ་ཅུང་རེ་བྱས་ཡོད་ལ། ངུ་ཞོར་དུ་ངའི་རྩིབ་ན་བསྡད་འདུག ངའི་ཡིད་ལ“ང་ཅི་ཞིག་རེད་སོང་ཞིག་གོ ད་ཅི་མ་ཉན་ནི་རེད”སོགས་བསམ་བློ་གཏོང་སྐབས། ཨ་ནེ་རྟམ་ཁོས“བླ་མ་དཀོན་མཆོག གུང་ཐང་རིན་པོ་ཆེ་མཁྱེན། ད་དྲག་ཐལ། ངས་ཡུམ་འདོན་ད་ཤི་ནི་ཡིན་ས་མ་བསམ་ན”ཟེར་ཞོར་དུ་ངུ་ཞོ ར་བྱེད་འདུག དེ་དུས་ངའི་རྒྱབ་ནས་ན་ཚ་ཧ་ཅང་ཆེན་པོ་ཞིག་སྐྱེས་ལ། རྒྱབ་གཞུང་ནས་ཐུར་དུ་ཁྲག་བཞུར་བ་རང་གིས་ཤེས་འདུག
ཨ་ཁུ་ནོར་བཀྲས་ཁོ་རང་གི་སློག་པའི་སྐྱི་མོ་ཆེ་ཞིག་བཀོག་ནས། ངའི་རྒྱབ་ཀྱི་རྨ་ཁ་ལ་གླན། ངའི་རྒྱབ་ལ་རྨ་ཆེ་ཆུང་གཉིས་བྱས་འདུག་ཟེར། རྨ་ཆེ་བ་ནི་ཐང་ལ་རྒྱག་དུས་རྡོ་རྡོག་ཞིག་གི་ཐོག་ཏུ་རྒྱབ་པ་ལས་བྱས་ཤིང་། པགས་ཆེ་བ་ཞིག་བཀོག་ཡོད་པ་ལས་སྐྱོན་མེད། རྨ་ཆུང་བ་ནི་ས་ཐོག་གི་ཕུར་བ་ཆག་པོ་ཞིག་གི་མགོ་ལ་བརྒྱབ་སོང་བས། ཕུར་ཆག་གིས་རྒྱབ་གཞུང་ནས་ཅུང་མིན་ན་ནང་ལ་ཕུག་འདུག རྨ་ཆུང་ན་གཏིང་ཟབ་པོ་བྱས་ཡོད་པས། ཁྲག་མི་ཆོད་ལ་ཞིག་བྱས་སོང་། ཉིན་དྲུག་བདུན་ཞིག་ལ། ང་རང་ཡར་ལངས་ནས་སྒོ་ཁར་འགྲོ་མི་ཐུབ་པས། ཨ་ནེ་རྟམ་ཁོས་ཉིན་རྒྱུན་སྦ་ཡི་ཧྲག་མཐའ་ཡར་བཀྱག་ནས། ང་རང་ཉི་མའི་ནང་དུ་འདུག་བཅུག་ལ། མོས“དེ་རིང་ཁ་སང་ངའི་ཞི་ལུ་ནད་པ་རེད། ཅིག་མིན་ན་ཕ་དྲིན་ཅན་ནི་རྩིས་མ་འཕྲོད་ཐལ”ཟེར་ནས། ང་ལ་ཇ་བླུད་རྩམ་པ་རྫི་རོགས་བྱས། ཉིན་གུང་ཞོ་དང་མཚམས་རེར་ཡང་ཤ། གཡོད། རྒྱུ་མ་སོགས་ཟས་གང་དགའ་གང་ཡག་སྟེར། རྡོར་པ། ཀུན་ནེ་གཉིས་ཀྱང་སྐབས་རེ་ཁོང་ཚོའི་ཁྱིམ་ནས། ཤ་དང་། ཞོ་སོགས་ཟ་རྒྱུ་ཁྱེར་ཡོང་ནས། ངའི་རྩིབ་ལ་ཡོང་སྟེ། ངེད་ཚོས་མཉམ་དུ་ཟ་ཞོར་དང་རྩེ་ཞོར་བྱས། ཉི་མ་འདི་དག་ལ་ངས་ལྷག་ཏུ་ཕ་དྲིན་ཅན་དང་། ཨ་བུ་འཇའ་པེ་དྲན་འདུག མཚན་རྨི་ལམ་ནང་དུ་ཡང་ཕ་དྲིན་ཅན་དང་ཨ་བུ་འཇའ་པེ་ངོ་ཐུག་པ་ཐེངས་མང་དུ་རྨིས་སོང་།
ཉིན་བཅུ་ལྷག་འགོར་རྗེས། ང་རང་ཡང་ས་རྒྱུག་རྡོ་རྒྱུག་བྱེད་ཐུབ་ལ། ལུས་ཐོག་ཏུ་གཞན་གྱི་སྐྱོན་ཆེན་པོ་ཅང་བྱས་མེད། ཉིན་ཞིག་ཨ་ཁུ་ནོར་བཀྲས“ནུས་ཁོ་འདི་ཡུམ་འདོན་ཞི་ལུ་ཨ་ཧས་མཁྲེབ་ཐོ་ཞིག་མ་རེད་ན། དེས་མོས་རྨ་ངར་ཁྱོ་རེ་ཡས་བཞག་ན། ངུ་རྒྱུ་མི་དཔེ་ཁུ”ཟེར་བར། ང་རང་སེམས་ནས་ཧ་ཅང་དགའ་འདུག དོན་དངོས་སུ་ང་རང་ཐང་ལ་བརྒྱབ་ཚར་དུས། རྨ་ཁ་ཚ་གཟེར་ཡོད་པས་ངུ་བསམ་སོང་། ལྷག་ཏུ་ཕ་དྲིན་ཅན་དང་ཨ་བུ་འཇའ་པེ་རྩིབ་ན་མེད་པས། ང་རང་སེམས་སྡུག་ནས་ངུ་བསམ་སོང་། ཡིན་ནའང་ང་རང་མ་ངུས། ངའི་སེམས་སུ་ཕ་དྲིན་ཅན་དང་། ཨ་ཞང་རྒྱ་ཁོར་ཚོས་དུས་རྒྱུན་དུ“སྐྱེས་ཕོ་རབ་ཞིག་གི་མགོ་ནི་སྐྱིད་སྡུག་མང་བོ་ཡོང་རྒྱུ་ཡོད་ནི་རེད། ཙུག་གེ་རེད་མ་རེད་དུས། ངུ་འདུག་ནི་ཞིག་ཡིན་ན། བུ་རྒོད་པོ་མ་རེད”ཟེར་བ་སོགས་དྲན་ན། ང་རང་གིས་སེམས་ཐག་བཅད་དེ“མཐའ་ཅི་རེད་ན། མི་ངུ་སེམས་ཐག་ཡིན”བསམས་སོང་། དེ་དུས་ཨ་ནེ་རྟམ་ཁོས་ཡང“ངའི་ཞི་ལུ་ཡུམ་རྡོ་སྒོང་འདྲ་ཞིག་ཡིན་རྒྱོས་མ་རེད་ན། ན་ནང་ཞིག་ཝ་ཡང་རྐང་གཅག་ས་ནས། ཁོའི་མཛུབ་ཆུང་རྡོ་བར་འཐར་བཞག་ནོ། ཆད་ལ་ཁ་ཡས་བཞག་གདའ། ངུ་རྒྱུ་མི་དཔེ། ཆུང་དུས་འདི་ངུ་ཁ་མི་ལོན་ནི་ཞིག་ཡིན། ད་ནི་ངུ་མི་ཤེས་ནི་འདྲ་ཞིག་རེད”ཅེས་ཟེར། དེ་དུས་ཡང་ཨ་བུ་མགོན་གྲབ་ཀྱིས“འཇའ་པེ་ཨ་ཁུ་ཡས་ནོ་འགྲིག་བསྡད་ཡོད་ཐལ། མྱི་རྒྱུད་འཇམ་པོ། རིག་པ་རྣོ་ནི་རེད། ནུས་ཁོ་འདི་ཞི་ལུ་རྒོད་པོ་ཞིག་རེད། གསེར་ཡུམ་ཨ་ཁུ་ཡེད་ཉན་གི་ན། ཨ་ཁུ་ཡེད་རྒྱུ་མྱི་འདིས་མོའི་རྒོད་པོ་ཞིག་དགོས་ནི་མ་རེད། འདི་ལག་ཁྱག་ན། རྟ་བོའུ་དཔེ་མེད་ཞིག་ལག་ནི་ཞོག་གདའ། གསེར་ཡུམ་འདོན་དགྲ་ཚུར་ཡོང་འགོག་དགོས་ན། ཇག་ཕར་རྒྱག་འགྱོ་དགོས་ན། ཐུབ་ཤག་ཤག་མ་རེད་ན”ཟེར་བར། ཨ་ཁུ་ནོར་བཀྲས“དེ་ཡིན་རྒྱུ་རེད། ཁོང་ཚང་ ཕ་རྒན་གིས་ནམ་ཡིན་ན།‘འཇའ་པེ་ནི་དགེ་བའི་ལོ་ཏོག་ཡིན། ནུས་ཁོ་ནི་སྡིག་པའི་ས་བོན་ཡིན’ཟེར་ནི་རེད། འཇའ་ཁོ་ལོ་གཅིག་ལོན་དུས། སྔོན་ནི་ཅ་ལག་མང་བོ་བཞག་ནས་ཅི་ལེན་གི་བལྟ་དུས། དཔེ་ཆ་ཞིག་བླངས་ནི་རེད་ཟེར། དེས་འཇའ་པེ་ཡི་གེ་དགའ་ནི་རེད། ལག་ཁྱག་ན་ཨ་ཁུ་དཔེ་མེད་ཞིག་ཡིན་རྒྱོས་ཟེར་གོད་ཐ། ནུས་ཁོ་ལོ་གཅིག་རེད་དུས། སྔོན་དུ་བཞག་པའི་ཅ་ལག་ནང་ནས། འཇག་མས་ལས་ནོས་བོའུ་ཞིག་བླངས་ནི་རེད་ཟེར། དེས་ནུས་ཁོ་བོའུ་ནི་དགའ་ནི་རེད། ལག་ཁྱག་ན་ཁོས་ཨ་ཞང་ཚོ་འདི་ཚང་ནས་བོའུ་དཔེ་མེད་ཞིག་ཐབས་ཡས་ནས། ངེད་ཕ་བུ་གཉིས་ཀ་རི་དྭགས་བདའ་རྒྱུ་གདའ། ཇག་རྒྱག་ནེ་འགྱོ་རྒྱུ་ཟེར་གོད་ཐལ། རྗེས་ནས་དག་དག་འདི་འདྲ་ཡིན་རྒྱུ་རེད་གོ”ཟེར། དེ་དུས་ཨ་ནེ་རྟམ་ཁོས“ཡ་ནུས་ཁོ་ཁྱོ་ལག་ཁྱག་ན་ཅི་ཡེད་དགོས”དྲིས་པར། ངས“ང་ལག་ཁྱག་ན་བོའུ་ཁུར་ནས། ཨ་ཕ་ངེད་གཉིས་རི་དྭགས་བདའ་ནེ་འགྱོ་དགོས”ཞེས་བཤད། ཨ་ནེས“འོ་དེ་རེ་ནི། སྡུག་དུ་ཡིན་ན། ཡུམ་འདོན་སྡིག་རྒན་སྡུག་གི་མ་རུང་བ་ཞིག་འགྱུར་བསམ་མ་ཐ་ན”ཟེར། བཤད་ཀྱིན་བཤད་ཀྱིན། དེ་རིང་ཁོང་ཚང་ཁྱིམ་བཟའ་ཚང་གང་བོས། ང་རང་ལག་ཁྱག་ན་ཅི་བྱེད་འདི་བྱེད་སྐོར་ཀྱི་སྐད་ཆ་ཧ་ཅང་མང་བོ་ཞིག་བཤད་སོང་། ང་རང་རྩིབ་ཏུ་བསྡད་ནས་ཉན་ཞོར་དུ་ཡང་སེམས་ནས་མི་དྲན་དགུ་དྲན་བྱས། ང་རང་ལག་ཁྱག་ན་ཅི་ཞིག་བྱེད་རྒྱུ། འདི་ང་རང་གི་ད་ལྟ་ནས་ འདང་རྒྱག་དགོས་དོན་མེད་པ་འདྲ། མཚམས་རེར་བསམ་བློ་བཏང་ན། ང་རང་ལག་ཁྱག་ན་ཅི་ཞིག་བྱེད་རྒྱུ། འདི་ནི་མི་སུ་དང་སུ་ཡིན་ན། ཆུང་དུས་ནས་འདང་རྒྱག་དགོས་པ་ཞིག་ཡིན་རྒྱུ་རེད། དག་དག་བཤད་ན། རྗེས་སུ་ཅི་བྱེད་ད་ལྟ་ནས་བཤད་མི་ཤེས་པ་ཞིག་ཡིན་ལ། ཆུང་དུས་ནས་རང་རང་ལ་འདི་ལྟར་དང་། དེ་ལྟར་གྱི་འདོད་པ་རེ་ཡོད་ན། ལག་ཁྱག་རྗེས་དེའི་འདོད་ཐོག་འགྲོ་བ་ནི་ཧ་ཅང་དཀའ་མོ་ཡིན་རྒྱུ་རེད། འོན་ཀྱང་། ཆུང་དུས་ནས་མི་རང་རང་ལག་ཁྱགས་ན། ང་རང་གིས་འདི་བྱེད་དགོས། ཡང་ན་དེ་བྱེད་དགོས་བསམས་ནས། འདོད་པ་ཞིག་ཡོད་པ་ནི། མི་ཟེར་བའི་རང་གཤིས་ཡིན་རྒྱུ་རེད། དེ་བས་ང་རང་གིས་ཀྱང་ཆུང་དུས་ནས་འདང་བརྒྱབ་མྱོང་། ང་རང་ལག་ཁྱག་ན། འཁོར་གསུམ་ནི་འདང་རྒྱག་ཅི་ཡང་མི་དགོས་པས། རང་ཁ་རང་གསོ་བྱེད་པའི་གྲྭ་བ་སྐྱིད་པོ་ཞིག་བྱེད་དམ། རི་དྭགས་བདའ། ཇག་རྐུན་རྟ་དེད། མི་གསོད་མཁན་གྱི་མི་རྐྱང་རྒོད་པོ་ཞིག་བྱེད། ཡང་ན་ནགས་ཆགས་ཞིག་གི་ངོ་ལ་བལྟས་ནས། བྱིས་པ་ཆ་རེ་གཉོར་སྐྱོང་དང་། ནོར་རྫི་ལུག་རྫི་འགྲོ་མཁན་གྱི་ཁྱིམ་མི་གཉོམ་ཆུང་ཞིག་བྱེད། ཅི་བཤད་ཀྱང་། ད་རུང་ལོ་ཆུང་བས་ཞག་མ་སུམ་བརྒྱ་དྲུག་ཅུ་ལ། ལས་སྣ་སུམ་བརྒྱ་དྲུག་ཅུ་ཡོད་པས། ལག་ཁྱག་ན་འདི་བྱེད་དགོས་བསམ་ནས། ད་ལྟ་ནས་འདེམ་རྒྱུ་མེད་ཁོ་ཐག་རེད། ཡིན་ནའང་། སྐྱེས་པ་ཕོ་ཟེར་བ་འདི་ཆུང་དུས་ནས། འདོད་ཁུང་ནང་ལ་མི་དྲན་དགུ་དྲན་བྱེད་ཐུབ་པའི་དངོས་པོ་ཞིག་ཡོད་པ་ནི། རྟ་བོའུ་གཉིས་ཀ་རེད། སྐྱེས་པ་ཕོ་ཞིག་སུ་ཡིན་ཡང་། སེམས་ངོ་ཟིན་དུས་ནས། ལག་ཁྱག་ན། རང་ལ་བོའུ་བཟང་པོ་ཞིག་ཡོད་ན་མི་བསམ་མཁན་སུ་ཡོད། ང་རང་ཡང་འདི་ལྟར་ཡིན་ལ། ནམ་ཡིན་ན་ཕ་དྲིན་ཅན་གྱི་བོའུ་ལ་རག་རག་ཐུག་ཐུག་བྱེད་དགོས་པའི་རྒྱུ་མཚན་ཡང་འདི་འདྲ་ཡིན། བསམ་རྒྱུ་གཅིག་ལས་མེད“ཧ་བོ། ང་ལག་ཁྱག་ན་བོའུ་འདི་འདྲ་ཞིག་ཡོད་ན་ཅི་འདྲ་དགའ……”
ང་རང་གིས་ཆུང་དུས་ནས་དྲན་རྒྱུ་ནི། “ལག་ཁྱག་རྗེས་ཕྱུག་ན་ཆོག་སྤྲང་ན་ཆོག སྐྱིད་ན་ཆོག་སྡུག་ན་ཆོག མདོ་དོན་རྟ་བོའུ་བཟང་པོ་ཞིག་ཡོད་ན་དེ་ལས་གཞན་ཅི་ཡང་མི་དགོས།” བསམ་པ་འདི་ཡིན།


text:
གསལ་སྒྲགས།
[facetwp facet="keyword_filter"]
[facetwp facet="announcement_categories"]
[facetwp facet="tags"]
[facetwp sort="true"]
-
གསལ་སྒྲགས།༢༠༡༧ ཟླ་ ༡༡ ཚེས་ ༢༢ རེས་གཟའ་ལྷག་པ། ༄༅། །ཤེས་རིག་དཔར་ཁང་ནས་ཟོག་གཙང་ཆེད་དཔེ་དེབ་ཕྱི་ལོ་ ༢༠༡༧ ཟླ་ ༡༡ ཚེས་ ༡༥ ནས། ཕྱི་ལོ་ ༢༠༡༨ ཟླ་ ༢ ཚེས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༡༡ ཚེས་ ༩ རེས་གཟའ་ཕུར་བུ། ༄༅། །འདི་གར་ཚོགས་དྲུང་ལས་ཁུངས་ནས་བཏང་གནས་ནང་འཁོད་དོན། བཙན་བྱོལ་བོད་མིའི་བཅའ་ཁྲིམས་དོན་ཚན་བཞི་བཅུ་པ་ནང་གསལ་ལྟར་སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ལྔ་པ་ཕྱི་ལོ་ ༢༠༡༨ ཟླ་ ༣ ཚེས་ ༡༤ རེས་གཟའ་ལྷག་པ་ནས་ཟླ་ ༣ ཚེས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༡༠ ཚེས་ ༡༩ རེས་གཟའ་ཕུར་བུ། ༄༅། །འདི་གར་ནང་སྲིད་ལས་ཁུངས་ནས་བཏང་གནས་ནང་འཁོད་དོན། ཧོན་སུར་རབ་རྒྱས་གླིང་ས་གནས་ས་ཁང་ཞིབ་འཇུག་ཚོགས་ཆུང་ནས་ཞིབ་འཇུག་ཟུར་འདོན་ཞུས་པའི་གཤམ་གསལ་གཞིས་མི་ཁག་ (དོ་བདག་གི་མཚན་བྱང་འཁོད་པ་) ནས་ས་ཁང་གི་སྒྲིག་གཞིར་སྲུང་བརྩི་མ་བྱེད་པར་ལོ་མང་རིང་ས་ཁང་བེད་མེད་སྟོང་པར་བཞག་པ་སྒྲིག་འགལ་ཚབས་ཆེ་གྱུར་ཡོད་ནའང་ད་ལན་མུ་མཐུད་བདག་བེད་ཐུབ་ན་མཐའ་མའི་གོ་སྐབས་གཅིག་འབུལ་རྒྱུ་ལགས་ན། གོ་སྐབས་ལེན་འདོད་ཡོད་རིགས་དོ་བདག་རང་ཉིད་དམ་འདོད་གཅིག་ནང་མི་ཁུངས་ལྡན་ཡིན་པ་སུ་རུང་ནས་ཕྱི་ལོ་ ༢༠༡༧ ཟླ་ ༡༢ ཚེས་ ༣༡ ནང་ཚུད་ས་གནས་འགོ་འཛིན་ལས་ཁུངས་སུ་ངོ་བཅར་གྱིས་སྒྲིག་འགལ་ཇི་བྱུང་ལ་འགྱོད་བཤགས་དང་སླད་ས་ཁང་དང་འབྲེལ་བའི་ཁྲིམས་སྒྲིག་དང་སྲིད་ཇུས་གཏན་འབེབས་ཁག་ལ་བརྩི་སྲུང་དམ་དོན་ཞུ་རྒྱུའི་ཁས་ལེན་དམ་འབུལ་ཡིག་ཐོག་འབུལ་དགོས། ཅི་སྟེ་གོང་འཁོད་དུས་བཀག་ནང་ཞུ་གཏུགས་འབྲེལ་བ་མ་བྱུང་ཚེ་གཏན་འཇགས་གཞིས་ཐོན་ངོས་འཛིན་གྱིས་ས་ཁང་དེ་དག་བཙན་བྱོལ་བོད་མིའི་གཞིས་ཆགས་ཁག་གི་ས་ཁང་བདག་འཛིན་དང་བེད་སྤྱོད་བྱེད་ཕྱོགས་ཀྱི་སྒྲིག་གཞི་དོན་ཚན་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༡༠ ཚེས་ ༡༦ རེས་གཟའ་ཟླ་བ། ༄༅། །རྡ་ས་གངས་སྐྱིད་ལས་བྱེད་གསོལ་ཁང་དུ་མ་བྱན་ལས་རོགས་དང་གཙང་བཟོ་གཅིག་ལྕོགས་ཀྱི་ས་མིག་སྟོང་པ་གཅིག་ཡོད་ན། གཤམ་གསལ་ཆ་རྐྱེན་ཚང་ཐོག་ལས་བྱེད་དུ་ཞུགས་བློ་ཡོད་རིགས་ནས་ ༢༠༡༧ ཟླ་ ༡༡ ཚེས་ ༣༠ ཕྱི་དྲོ་ཚོུད་ ༥་༠༠ འགྱངས་མེད་དཔལ་འབྱོར་ལས་ ཁུངས་ཀྱི་དྲུང་ཆེའི་མཚན་ཐོག་འཚང་སྙན་དང་ཡིག་ཆ་ཁག་ཕུལ་འབྱོར་ཟིན་པ་དགོས། དགོས་ངེས་ཆ་རྐྱེན།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༡༠ ཚེས་ ༡༠ རེས་གཟའ་མིག་དམར། ༄༅། །རྡ་སྟེང་མེ་གྷན་ Bhagsunag Road ཧི་མ་ལ་ཡ་འགྲིམ་འགྲུལ་ལས་ཁང་གི་ཉེ་འདབས་སུ་བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་ཚོང་ཁང་ཁང་མིག་རྒྱ་ཁྱོན་ཁྲུ་ ༡༠་༦' x ༡༥' x ༩' ཅན་ཞིག་ཡོད་པ་བོགས་གཏོང་ཞུ་འཆར་ལགས་ན། བོགས་ལེན་འཛུལ་ཞུགས་གཏའ་དངུལ་ཧིན་སྒོར་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༡༠ ཚེས་ ༦ རེས་གཟའ་པ་སངས། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ཕྱི་ལོ་ ༢༠༡༣ ནས་བཟུང་ལོ་ལྟར་རྒྱ་བལ་གཉིས་ཀྱི་འཛིན་རིམ་བཅུ་པའི་སློབ་ཕྲུག་གསུམ་བརྒྱ་བརྒལ་བར་འགོ་ཁྲིད་ནུས་པ་སྐྱེད་སྲིང་གནང་ཕྱོགས་དང་འབྲེལ་བའི་ཟབ་སྦྱོང་གོ་སྒྲིག་ཞུ་མུས་ལྟར། སློབ་གྲྭ་ཁག་དང་ཕ་མ། དེ་བཞིན་མཉམ་ཞུགས་གནང་མཁན་སློབ་ཕྲུག་རྣམས་ནས་ཀྱང་ཟབ་སྦྱོང་འདི་ཉིད་སློབ་ཕྲུག་གི་ཐོས་རྒྱ་མཐོང་རྒྱ་གོང་མཐོར་གཏོང་བར་ཕན་ཐོགས་ཆེ་བའི་ལས་རིམ་ཞིག་ལ་ངོས་འཛིན་བྱེད་བཞིན་པར་བརྟེན། སྒེར་སློབ་ཁག་ནང་སློབ་སྦྱོང་བྱེད་བཞིན་པའི་བོད་རིགས་སློབ་ཕྲུག་གི་ཕ་མ་ཁག་ཅིག་ནས་ཟབ་སྦྱོང་འདི་ནང་སྒེར་སློབ་ཁག་གི་འཛིན་རིམ་བཅུ་པའི་བོད་རིགས་སློབ་ཕྲུག་རྣམས་ལ་ཡང་འཛུལ་ཞུགས་ཆོག་པའི་གོ་སྐབས་གནང་སྐྱོང་ཡོང་བའི་འབོད་སྐུལ་འབྱོར་བ་ལྟར། འདི་ལོ་ནས་བཟུང་སྒེར་སློབ་ཁག་གི་བོད་རིགས་སློབ་ཕྲུག་བུ་ ༨ དང་བུ་མོ་ ༨ ལ་ས་མིག་ཟུར་བཅད་གནང་གཏན་འཁེལ་བའི་གསལ་བསྒྲགས་ཞུ་རྒྱུ་ཡིན།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
དཔལ་ལྡན་སྲིད་སྐྱོང་མཆོག་དབུ་བཞུགས་ཐོག་ལྔ་དང་ལྔ་བཅུའི་འཆར་སྣང་གི་ལྷན་ཚོགས་སྐོར་གསར་འགོད་ལྷན་ཚོགས་བསྐོང་ཚོགས་གནང་བ།༢༠༡༧ ཟླ་ ༡༠ ཚེས་ ༥ རེས་གཟའ་ཕུར་བུ། ༄༅། །ཕྱི་ལོ་ ༢༠༡༧ ཟླ་ ༡༠ ཚེས་ ༥ རེས་གཟའ་ཕུར་བུའི་སྔ་དྲོ་ཆུ་ཚོད་ ༡༡།༣༠ ཐོག་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དབུ་བཞུགས་ཐོག་ཕྱི་དྲིལ་ལྷག་པ་ཚེ་རིང་ཚོགས་ཁང་ནང་། ཕྱི་འབྲེལ་དྲུང་ཆེ་དྭགས་པོ་བསོད་ནསམ་ནོར་བུ་ལགས་དང་དྲིལ་བསྒྲགས་དྲུང་ཆེའི་ཚད་མཉམ་ཤར་གླིང་བསྟན་འཛིན་ཟླ་སྒྲོན་ལགས་ཀྱིས་གཙོ་སྐྱོང་འོག ཕྱི་ནང་གི་གསར་འགོད་པ་མི་གྲངས་ ༣༠… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༩ ཚེས་ ༡༨ རེས་གཟའ་ཟླ་བ། རིག་གསར་ཚོང་ལས་དོན་གཉེར་ཅན་རྣམས་ལ་མཐུན་འགྱུར་རམ་འདེགས་ཀྱི་གསལ་བསྒྲགས། ༄༅། །བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་བོད་མིའི་ཡར་ཐོན་ཚོང་ལས་རམ་འདེགས་ལས་གཞི་ Tibetan Entrepreneurship Development (TED) Initiative དངོས་སུ་འགོ་བཙུགས་ཏེ་ད་ཆ་ལོ་གཉིས་ལྷག་སོང་ཡོད་པ་དང༌། ལས་གཞི་འདིས་བོད་མིའི་སྤྱི་ཚོགས་ནང་དེང་དུས་ཀྱི་དགོས་མཁོ་དང་འཚམས་པའི་ཡར་ཐོན་ཚོང་ལས་པ་ (Entrepreneur) ཇེ་མང་སྐྱེད་སྲིང་ཡོང་ཐབས་གཙོ་བོ་དང༌།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༩ ཚེས་ ༧ རེས་གཟའ་ཕུར་བུ། ༄༅།།སྡེ་ར་ལྡུན་དྭང་སློབ་ཏུ་ RT LAMA ཞེས་དམག་མི་རྣམས་ལ་ནང་ཆོས་ངོ་སྤྲོད་དམ་ཆོས་ཕྱོགས་ནས་སློབ་གསོ་གོ་བསྐོན་གནང་མཁན་ཆོས་དགེ་དམིགས་བསལ་བསྐོ་གཞག་གནང་ལམ་ཡོད་པ་བཞིན། ཐེངས་འདིར་ཆོས་དགེ་གཅིག་ཛ་དྲག་ཐོག་འདེམས་སྒྲུག་གནང་རྒྱུ་ལགས་པ་ན། དགེ་སློང་ཡིན་པ། ཆོས་སྡེ་སློབ་གཉེར་ཁང་ནས་ནང་པའི་གཞུང་ཆེན་ཁག་གི་སློབ་གཉེར་ཐོན་པ། རང་ལོ་ ༣༥ ནས་ ༤༠ བར་ཡིན་པ། ལུས་སེམས་བདེ་ཐང་ཡིན་པ་བཅས།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
དགའ་ལྡན་ཕོ་བྲང་སློབ་ཕྲུག་གཟེངས་རྟགས་དང་། འབུམ་རམས་པ་སློབ་ཐོན་པའི་སློབ་མ་རྣམས་ལ་སྲིད་སྐྱོང་གཟེངས་བསྟོད་བཅས་ཀྱི་བྱ་དགའ་བཞེས་མཁན་སློབ་མ་རྣམས་ཀྱི་ཐོ་གཞུང་།༢༠༡༧ ཟླ་ ༩ ཚེས་ ༢ རེས་གཟའ་སྤེན་པ། དགའ་ལྡན་ཕོ་བྲང་སློབ་ཕྲུག་གཟེངས་རྟགས། ༄༅། །ཤེས་རིག་ལས་ཁུངས་ནས་ཕྱི་ལོ་ ༢༠༠༢ ལོར་བོད་གཞུང་དགའ་ལྡན་ཕོ་བྲང་དབུ་བརྙེས་ནས་ལོ་ངོ་ ༣༦༠ འཁོར་བའི་དུས་ཆེན་སྲུང་བརྩི་ཞུ་སྐབས། དམིགས་བསལ་ལས་འགུལ་མང་དག་སྤེལ་བའི་ཁོངས་ནས་རྒྱ་གར་རྒྱལ་ཡོངས་འཛིན་རིམ་ ༡༢ ཡིག་རྒྱུགས་ཆེན་མོའི་ནང་ཚན་རིག་དང་། སྒྱུ་རྩལ། ཚོང་རིག་བཅས་སློབ་ཚན་སྡེ་ཁག་སོ་སོའི་ནང་ནས་སྦྱང་འབྲས་རྩེ་ཕུད་སོན་པའི་སློབ་ཕྲུག་རེར་དགའ་ལྡན་ཕོ་བྲང་སློབ་ཕྲུག་གཟེངས་རྟགས་ཞེས་ལོ་ལྟར་གནང་རྒྱུ་འགོ་འཛུགས་ཞུས་ཡོད་པ་དང་། འདི་ལོ་བྱ་དགའ་གནང་ཐེངས་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༨ ཚེས་ ༢༣ རེས་གཟའ་ལྷག་པ། ༄༅། །ལྡི་ལི་ཤེས་རིག་དཔར་ཁང་དབུས་ཡིག་ཚང་དུ་སྤྱི་ཁྱབ་རྩིས་པ་དང་ཞུ་དག་པ་ལས་བྱེད་ངོ་མ་དང་བྱུས་འགོད་པ་གཅིག་ཆོད་གན་ཐོག་བཅས་ས་མིག་གསུམ་སྟོང་པ་ཡོད་ན། ཆ་རྐྱེན་ཚང་ཞིང་ཞུགས་བློ་ཡོད་རིགས་ནས་གཤམ་གསལ་ཁ་བྱང་ཐོག་ཕྱི་ལོ་ ༢༠༡༧ ཟླ་ ༩ ཚེས་ ༢༧ འགྱངས་མེད་འཚང་སྙན་འབུལ་དགོས་རྒྱུ། འཚང་སྙན་ནང་སོ་སོའི་ཁ་བྱང་། ཁ་པར་ཨང་གྲངས། གློག་འཕྲིན་ཁ་བྱང་བཅས་ཁ་གསལ་བཀོད་དགོས་རྒྱུ། གོང་གསལ་དུས་བཀག་རྗེས་འཚང་སྙན་འབུལ་འབྱོར་རིགས་རང་བཞིན་གྱིས་རྩིས་མེད་བཏང་རྒྱུ་དང་།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༨ ཚེས་ ༡༨ རེས་གཟའ་པ་སངས། ༄༅། །བོད་མིའི་སྒྲིག་འཛུགས་ཤེས་རིག་ལས་ཁུངས་ནས་ཕྱི་ལོ་ ༢༠༡༨ ལོའི་ Horizon སློབ་ཡོན་ཐོག་རྒྱ་གར་གཙོས་ཕྱི་རྒྱལ་ཡུལ་གྲུ་ཁག་ ༡༧ ནང་ United World College (UWC)… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༧ ཟླ་ ༨ ཚེས་ ༩ ༄༅། །བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་ན་གཞོན་རོགས་སྐྱོར་ལས་གཞིའི་འོག་སྦེང་ལོར་ནི་ལ་མང་གྷ་ལར་ཕྱི་ལོ་ ༢༠༡༧་་་༡༨ ལོའི་སྐབས་གཉིས་པའི་མ་བྱན་ལག་ཤེས་སྦྱོང་བརྡར་ཕྱི་ལོ་ ༢༠༡༧ ཟླ་ ༡༠ ཚེས་ ༡ ནས་འགོ་འཛུགས་ཞུ་རྒྱུ་ཡིན་ན། འཚང་སྙན་ཁག་འབྲེལ་ཡོད་ས་གནས་འགོ་འཛིན་ལས་ཁང་བརྒྱུད་ཕྱི་ལོ་ ༢༠༡༧ ཟླ་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༨ ཚེས་ ༩ རེས་གཟའ་ལྷག་པ། ༄༅། །བོད་མིའི་སྒྲིག་འཛུགས་ཕྱི་དྲིལ་ལས་ཁུངས་སུ་ལས་དོན་དང་། ལས་བྱེད་ཀྱི་ནུས་ཤུགས་གོང་སྤེལ། ལས་ཁུངས་ཀྱི་ཡིག་འབྲེལ་འགན་འཛིན་ཞིག་ལོ་གཉིས་ཆོད་གན་ངོ་བོར་བསྐོ་གཞག་ཞུ་རྒྱུ་ཡིན། ལས་ཀའི་ངོ་བོ། ལས་དོན་དང་། ལས་བྱེད་ཀྱི་ནུས་ཤུགས་གོང་སྤེལ། ལས་ཁུངས་ཀྱི་ཡིག་འབྲེལ། ས་སྟོང་གྲངས། གཅིག ཤེས་ཚད། ༡། ཚོང་ལས་འཛིན་སྐྱོང་རིག་པའི་ཐོག་གཙུག་ལག་རབ་འབྱམས་ཐོན་པའི་ལག་ཁྱེར་ལྡན་པ།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༨ ཚེས་ ༩ རེས་གཟའ་ལྷག་པ། ༄༅། །བོད་མིའི་སྒྲིག་འཛུགས་ཆོས་རིག་ལས་ཁུངས་ནས་དྷ་ས་བོད་ཀྱི་དཔེ་མཛོད་ཁང་གི་མཐུན་འགྱུར་ཐོག་དེང་དུས་ཚན་རིག་འཛིིན་གྲྭ་མེད་པའི་ཆོས་སྡེ་ཁག་གི་དགེ་འདུན་སློབ་གཉེར་བར་དམིགས་ཏེ་བདུན་ཕྲག་གཉིས་ཙམ་དེང་དུས་ཚན་རིག་ཟབ་སྦྱོང་གོ་སྒྲིག་གནང་གི་ཡོད་པ་མུ་མཐུད་རྒྱུན་སྐྱོང་ཐོག་རིང་མིན་དྷ་ས་དབུས་སྣེ་ལེན་ཁང་གི་བསྟི་གནས་སུ་ཟབ་སྦྱོང་ཐེངས་བཞི་པ་བསྐོང་ཚོགས་གནང་གཏན་འཁེལ་བར། དོན་ཚན་དང་པོ། ཚོགས་ཚེས། ཕྱི་ལོ་ ༢༠༡༧ ཟླ་ ༡༠ ཚེས་ ༨ ནས་ ༢༢ བར།… རྒྱས་པ་འདིར་གཟིགས་རོགས་གནང་།


text:
མི་དམངས་དྲ་བའི་འཕྲིན། ཟླ་12ཚེས་7ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེ་མོར་ཀྲུང་གོར་རྒྱལ་དོན་འཚམས་འདྲི་གནང་བར་ཕེབས་པའི་མར་ཏི་ཝེའི་ཙུང་ཐུང་ཡ་མིང་དང་གྲོས་མོལ་གནང་བ་རེད།
ཞི་ཅིན་ཕིང་གིས་མར་ཏི་ཝེ་ནི་ཀྲུང་གོའི་མཐའ་འཁོར་གྱི་རྒྱལ་ཁབ་མང་པོའི་གྲས་ཀྱི་གཅིག་རེད། ཀྲུང་མར་རྒྱལ་ཁབ་གཉིས་པོའི་སྲོལ་རྒྱུན་མཛའ་གྲོགས་ཟབ་མོ་ཡོད། ཙུང་ཐུང་སྐུ་ཞབས་ཡ་མིང་ནི་ཀྲུང་གོ་ཕྱོགས་ཀྱིས་ཚོགས་ཆེན་བཅུ་དགུ་པའི་རྗེས་སུ་སྣེ་ལེན་ཞུས་པའི་མཐའ་འཁོར་རྒྱལ་ཁབ་ཀྱི་གཙོ་བདག་ཐོག་མ་དེ་ཡིན། ཕྱི་འབྲེལ་འབྲེལ་བ་བཙུགས་ནས་ལོ་45སོང་རིང་རྒྱལ་ཁབ་གཉིས་པོའི་དབར་འདྲ་མཉམ་ལྟ་སྟངས་དང་། མཛའ་མཐུན་མཉམ་གནས། མཉམ་ལས་གཉིས་ཁེ་བཅས་བྱུང་ནས་ཕན་ཚུན་ལྟེ་བའི་ཁེ་ཕན་དང་དོ་ཁུར་ཆེན་པོ་བྱེད་པ་དང་འབྲེལ་བའི་གནད་དོན་ཐད་ཕན་ཚུན་བསམ་ཤེས་དང་རྒྱབ་སྐྱོར་བྱེད་ཀྱི་ཡོད་པས་ཕྱོགས་གཉིས་པོའི་འབྲེལ་བ་སྔ་ཕྱི་བར་གསུམ་དུ་སྐྱོན་བྲལ་དང་བརྟན་ལྷིང་ངང་གོང་འཕེལ་བྱུང་ཡོད། ཉེ་བའི་ལོ་ཤས་རིང་ཀྲུང་མར་རྒྱལ་ཁབ་གཉིས་པོའི་འབྲེལ་བ་མགྱོགས་མྱུར་འཕེལ་རྒྱས་ཀྱི་བགྲོད་ལམ་ཐོག་སླེབས་ནས་རྒྱལ་ཁབ་གཉིས་པོས་འབྱུང་འགྱུར་ལ་ཕྱོགས་པའི་ཕྱོགས་ཡོངས་ཀྱི་མཛའ་མཐུན་མཉམ་ལས་རོགས་ཟླའི་འབྲེལ་བ་བཙུགས་ཡོད། ངས་བཏོན་པའི“རྒྱུད་གཅིག་ལམ་གཅིག”གི་གྲོས་འགོ་དེ་ཙུང་ཐུང་སྐུ་ཞབས་ཡ་མིང་གིས་བཏོན་པའི་མར་ཏི་ཝེའི་ས་བབ་ཀྱི་ལེགས་ཆ་སྤྱོད་པ་དང་དཔལ་འབྱོར་མགྱོགས་མྱུར་འཕེལ་རྒྱས་ཡོང་བ་བྱེད་པའི་འཐབ་ཇུས་དང་ཚད་མཐོའི་གཅིག་མཐུན་བྱུང་ཡོད། མར་ཏི་ཝེ་ཕྱོགས“རྒྱུད་གཅིག་ལམ་གཅིག”གི་འཛུགས་སྐྲུན་ནང་ཧུར་ཐག་ཞུགས་པར་ཀྲུང་གོ་ཕྱོགས་ཀྱིས་བསྔགས་བརྗོད་བྱེད་ཀྱི་ཡོད། མར་ཏི་ཝེ་ཕྱོགས་དུས་རབས་21གི་མཚོ་ཐོག་དར་གོས་ལམ་བུ་འཛུགས་སྐྲུན་བྱེད་མཁན་གྱི་མཉམ་ལས་རོགས་ཟླ་གལ་ཆེན་ཞིག་ལ་བརྩིས་ནས་མར་ཏི་ཝེ་ཕྱོགས་དང་འཕེལ་རྒྱས་ཀྱི་འཐབ་ཇུས་སྦྲེལ་མཐུད་དང་འཕེལ་རྒྱས་ཀྱི་གོ་སྐབས་མཉམ་དུ་སྤྱད་ནས་ཐུན་མོང་ཐོག་དར་རྒྱས་ཡོང་བ་བྱེད་འདོད་ཡོད་ཅེས་གསུངས་པ་རེད།
གྲོས་མོལ་གནང་རྗེས། རྒྱལ་ཁབ་གཉིས་པོའི་གཙོ་བདག་གིས་《“རྒྱུད་གཅིག་ལམ་གཅིག”འཛུགས་སྐྲུན་ལ་ཐུན་མོང་ཐོག་སྐུལ་འདེད་གཏོང་རྒྱུའི་སྐོར་གྱི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྲིད་གཞུང་དང་མར་ཏི་ཝེ་སྤྱི་མཐུན་རྒྱལ་ཁབ་སྲིད་གཞུང་གི་བསམ་ཤེས་དྲན་ཐོ་》དང་། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྲིད་གཞུང་དང་མར་ཏི་ཝེ་སྤྱི་མཐུན་རྒྱལ་ཁབ་སྲིད་གཞུང་གི་རང་མོས་ཉོ་ཚོང་གི་གྲོས་ཆོད་》དང་དེ་བཞིན་དཔལ་འབྱོར་ལག་རྩལ་དང་། མི་ཤུགས་ཐོན་ཁུངས་གསར་སྤེལ། རྒྱ་མཚོ། ཁོར་ཡུག འཕྲོད་བསྟེན། དངུལ་རྩ་སོགས་ཁྱབ་ཁོངས་ཀྱི་ཕྱོགས་གཉིས་པོའི་མཉམ་ལས་ཡིག་ཆར་མིང་རྟགས་བཀོད་པར་ལྷན་དུ་དཔང་པོ་གནང་བ་རེད།


text:
རྒྱ་ནག་མི་རིགས་ས་གནས་རང་སྐྱོང་གི་ཁྲིམས་སྲོལ་དང༌། བོད་ཀྱི་དངོས་ཡོད་གནས་སྟངས་སྐོར་བགྲོ་གླེང་ཚོགས་འདུའི་ཐོག་གནང་བའི་གསུང་བཤད།
རྒྱ་ནག་མི་རིགས་ས་གནས་རང་སྐྱོང་གི་ཁྲིམས་སྲོལ་དང༌། བོད་ཀྱི་དངོས་ཡོད་གནས་སྟངས་སྐོར་བགྲོ་གླེང་ཚོགས་འདུའི་ཐོག་གནང་བའི་གསུང་བཤད། བློ་མཐུན་པ་རྣམ་པ་ཚོ། བཙན་བྱོལ་བོད་གཞུང་ཕྱི་དྲིལ་ལས་ཁུངས་ཀྱིས་རྒྱ་ནག་མི་རིགས་ས་གནས་རང་སྐྱོང་གི་ཁྲིམས་སྲོལ་དང༌། བོད་ཀྱི་དངོས་ཡོད་གནས་སྟངས་ཞེས་པའི་བརྗོད་གཞིའི་ཐོག་བགྲོ་གླེང་ཚོགས་འདུ་ཞིག་གོ་སྒྲིག་གནང་བ་འདི་དུས་ཀྱི་དགོས་མཁོ་དང་འཚམས་པ་ཡག་པོ་བྱུང་འདུག བགྲོ་གླེང་ཚོགས་འདུར་རྒྱ་གར་དང༌། ཕྱི་རྒྱལ་དུ་བཞུགས་པའི་བོད་རིགས་མཁས་དབང་མང་ཙམ་ཞིག་གདན་འདྲེན་ཞུས་པ་ལྟར་ཚང་མ་དེ་རིང་ཕེབས་ཐུབ་པར་བོད་གཞུང་བཀའ་ཤག་དང༌། ང་རང་སྒེར་གྱི་ངོས་ནས་ལེགས་སོའི་བསྔགས་བརྗོད་དང༌། དགའ་བསུ་ཞུ་བ་དང་ཆབས་ཅིག་བགྲོ་གླེང་འདི་ཚད་དང་ལྡན་པ་དང༌། དོན་དང་ལྡན་པ་ཞིག་ཡོང་བའི་རེ་བ་བྱེད་ཀྱི་ཡོད།
བགྲོ་གླེང་གི་བརྗོད་གཞིའི་སྐོར་གོང་དུ་ཕྱི་དྲིལ་བཀའ་བློན་གྱིས་རྒྱས་ཤིང་རྒྱས་པ་བཀའ་གནང་གྲུབ་པར་བརྟེན་བསྐྱར་ལྡབ་ཞུ་དགོས་གང་ཡང་མི་འདུག དེ་མིན་ངས་ ཛྲསྔོན་ཆད་མ་བྱུང་བ་ཡང་འདིར་བརྗོད་མེད། ཛྲ ཅེས་གསུངས་པ་བཞིན་རྡ་སར་བཞུགས་མཁན་ཚོས་ཡང་ཡང་གསན་གྲུབ་པའི་གནས་ཚུལ་ཞིག་མ་གཏོགས། སྐད་ཆ་གསར་པ་ཞུ་རྒྱུ་གང་ཡང་མེད། འོན་ཀྱང་མཛད་རིམ་ནང་ངས་གཏམ་བཤད་བྱ་རྒྱུ་འཁོད་ཡོད་སྟབས། ས་བཅད་མ་སྟོང་ཙམ་གྱི་ཆེད་དུ་སྐད་ཆ་རྙིང་པ་ཁ་ཤས་བསྐྱར་ཟློས་ཀྱིས་ཞུ་རྒྱུ་ཡིན། ཕྱི་རྒྱལ་ནས་ཕེབས་མཁན་ཚོར་དོན་གནད་ཁ་ཤས་གསར་པའང་ཡིན་སྲིད་ཀྱི་རེད།
ང་ཚོ་ཚང་མའི་དྲན་ཡུལ་དང་ཚོར་བ་གཉིས་ཀའི་ནང་གསལ་པོ་ཡོད་བཞིན་པའི་བོད་ཅེས་པ་དེ་འཛམ་གླིང་ས་ཡི་ཡང་ཐོག་གམ། འཇིག་རྟེན་གྱི་མཛེས་རྒྱན་དུ་ལོ་སྟོང་ཕྲག་མང་པོའི་སྔོན་ནས་མུ་མཐུད་དེ་གནས་པའི་ཡུལ་ལུང་ཕུན་སུམ་ཚོགས་པ་ཞིག་ཡིན། ང་ཚོ་གནམ་གྲུའི་ནང་འགྲུལ་བཞུད་བྱེད་པའི་སྐབས་ཆབ་སྲིད་མ་ཡིན་པའི་ས་བབ་ཀྱི་ས་ཁྲ་ཞིག་བརྙན་འཕྲིན་ནང་བཏོན་གྱི་ཡོད་པ་དེའི་ནང་བོད་ཀྱི་ཡུལ་ལུང་ཕྱོགས་ཐམས་ཅད་ནས་ཆེས་མཐོ་བའི་གངས་རིའི་རྭ་བས་བསྐོར་བ་དང༌། དེའི་དབུས་རི་ཐང་འདྲེས་མའི་ཚུལ་དུ་ཡོད་པ་ཕྲ་ལམ་མེར་འབུར་དུ་ཐོན་པ་ཞིག་མཐོང་རྒྱུ་ཡོད། སྣོད་ཀྱི་བཀོད་པའི་དབང་དུ་བྱས་ན་འཛམ་གླིང་གཞན་ལ་མེད་པ་ཞིག་རེད་ཅེས་བརྗོད་ཆོག་པ་ཞིག་ཡིན། དེ་རིང་འདིར་ཆོས་ཀྱི་སྐད་ཆ་ཤོད་རྒྱུ་འབྲེལ་བ་མེད་ཀྱང༌། ཆོས་པ་ཚོའི་ཤོད་སྟངས་ལྟར་ན་བོད་ཆོས་ལྡན་གྱི་ཞིང་ཁམས་དང༌། སྤྱན་རས་གཟིགས་ཀྱི་གདུལ་ཞིང་ཞེས་ཟེར་གྱི་ཡོད་པ་རྣམས་སྣོད་ཀྱི་བཀོད་པ་གཅིག་པུར་བལྟས་ཀྱང་རང་བཞིན་གྱིས་འབུར་དུ་ཐོན་པ་ཞིག་མཐོང་རྒྱུ་ཡོད།
དེའི་ནང་ཡོད་པའི་བཅུད་ཀྱི་སེམས་ཅན་སྤྱི་དང༌། གལ་ཆེ་བ་བོད་མི་རིགས་ལ་ཆ་མཚོན་ན་ཤ་ཁྲག་གི་རྒྱུད་པའི་ཐོག་ནས་མི་རིགས་གཞན་ལས་ཐ་དད་དུ་གནས་པའི་རིགས་རུས་གནས་བབ་ཡོད་པ་ཙམ་མ་ཟད། གཙོ་ཆེ་བ་ནང་བསམ་པའི་ཡོན་ཏན་གྱི་ཐོག་ནས་ཟུར་དུ་དབྱེ་རྒྱུ་ཡོད་པའི་མི་རིགས་ཤིག་རེད། བོད་མི་རིགས་ཀྱི་ཁྱད་ཆོས་བཤད་སྐབས་སྣ་ཁུང་ལེབ་ལེབ་དང་ཙོག་ཙོག དཔྲལ་བ་ཆེན་པོ་དང་ཆུང་ཆུང༌། མིག་སྒོར་སྒོར་དང་ནར་ནར་ཟེར་བ་ཙམ་མ་ཡིན་པར་གཞན་ལས་ཁྱད་དུ་འཕགས་པའི་རྣམ་འབྱེད་ཤེས་རབ་ཀྱི་དབང་གིས་མཁས་པའི་འབྱུང་གནས་ཀྱི་མི་རིགས་ཤིག་ཡིན། མི་ཉུང་ཉུང་ཞིག་གིས་དུས་ཚོད་ཐུང་ཐུང་གི་ནང་འཛམ་གླིང་མི་རིགས་གཞན་སུས་ཀྱང་མ་ཐུབ་པའི་རླབས་ཆེན་གྱི་བྱ་གཞག་དང་ལག་རྗེས་མང་པོ་བཞག་ཡོད། ངས་ནམ་རྒྱུན་རིག་གནས་དང་རྣམ་དཔྱོད་ཀྱི་ཆ་ནས་བོད་མི་དང་འགྲན་ཐུབ་མཁན་གྱི་མི་རིགས་གཞན་སུའང་ཡོད་པ་མ་རེད་ཅེས་བཤད་སྐབས་མི་ཁ་ཤས་འདྲོགས་ཀྱི་འདུག སྤྱིར་བཏང་རིག་པའི་གཞུང་ལུགས་དང༌། ལྟ་གྲུབ་སོགས་ཀྱི་བརྒྱུད་རིམ་ལ་བལྟས་ན་བོད་པ་ནི་རྒྱ་གར་བའི་དགེ་ཕྲུག་དང་རྗེས་འཇུག་པ་ཡིན་ནའང༌། ལྟ་གྲུབ་དང་རིག་པའི་གཞུང་ལུགས་ཀྱི་ཐོག་ལག་རྗེས་འཇོག་སྟངས་ལ་བལྟས་ན་བོད་མི་རྣམས་རྒྱ་གར་བ་ལས་ཧ་ཅང་གི་ཁྱད་པར་དུ་འཕགས་པ་ཡིན། མཚུངས་བསྡུར་བྱེད་དགོས་པ་མེད་ཀྱང༌། གལ་སྲིད་མཚུངས་བསྡུར་བྱས་པ་ཡིན་ན། བོད་རིགས་མི་འབོར་ས་ཡ་དྲུག་ལས་མ་བརྒལ་བ་ཞིག་གིས་དུས་ཡུན་ལོ་ཆིག་སྟོང་སུམ་བརྒྱ་ཙམ་གྱི་ནང་རིག་གཞུང་དང་ལྟ་གྲུབ་ཀྱི་ཐོག་ལག་རྗེས་ཇི་ཙམ་བཞག་པ་དེ་དང༌། ང་ཚོའི་ཁྱིམ་མཚེས་རྒྱལ་ཁབ་རྒྱ་དཀར་ནག་ལྟ་བུ་མི་འབོར་ས་ཡ་སྟོང་ཕྲག་མང་པོས་དུས་ཡུན་ལོ་ལྔ་སྟོང་ནས་བདུན་སྟོང་བར་གྱི་བྱུང་རབས་ཀྱི་ཕྲེང་བ་ཡོད་མཁན་རྣམས་དང་བསྡུར་ན་ང་ཚོ་རྗེས་ལུས་ཐེབས་མེད་པ་མ་ཟད་མདུན་བསྐྱོད་བྱས་ཡོད་པ་དང༌། ལེགས་པ་བྱུང་ཡོད། དེ་དག་གི་རྒྱུ་མཚན་ཞིབ་ཚགས་ཤོད་རྒྱུ་གོ་སྐབས་མིན་པས་ཁྱེད་རྣམ་པས་ཞིབ་འཇུག་གནང་ན་མཁྱེན་ཐུབ་ཀྱི་རེད།
དེ་འདྲའི་ཁྱད་ཆོས་དང་ལྡན་པའི་སྣོད་ཀྱི་འཇིག་རྟེན་དང༌། དེའི་ནང་གནས་པའི་བཅུད་ཀྱི་སེམས་ཅན་བོད་མི་རིགས་གཉིས་ཀ་ད་ལྟའི་གནས་སྐབས་སུ་ཆགས་འཇིག་གི་གནས་སུ་གྱར་ཡོད། མ་འོངས་པར་བོད་མི་རིགས་འདི་མུ་མཐུད་གནས་ཐུབ་བམ་རྩ་མེད་དུ་འགྲོ་རྒྱུ་ཡིན་ཆ་མ་རྟོགས། གཅིག་བྱས་ན་སྔོན་མ་བོད་ཅེས་པའི་ཡུལ་ལུང་ཞིག་ཡོད་པ་དང༌། དེའི་ནང་ལ་མི་རིགས་འདི་འདྲ་ཞིག་ཡོད་པ་རེད་ཅེས་འགྲེམས་སྟོན་ཁང་ཁག་གི་ནང་འདམ་བག་དང་ཡང་ལས་བཟོས་པའི་བོད་མི་སྐྲ་རིང་པོ་ཡོད་མཁན་དེ་འདྲ་བཞག་སྟེ་ལྟད་མོ་བ་ཚོས་སྔོན་མ་བོད་མི་ཟེར་བ་འདི་འདྲ་ཞིག་བྱུང་ཡོད་པ་རེད་བསམ་དགོས་པ་ཞིག་ཡོང་ཉེ་བ་རེད། སྤྱིར་བཏང་མི་རིགས་ཤིག་རྩ་མེད་དུ་ཕྱིན་པ་ཧ་ལས་རྒྱུ་མེད། འཇིག་རྟེན་འདིའི་ནང་སྲོག་ཆགས་ཀྱི་རིགས་མང་པོ་རྩ་མེད་དུ་ཕྱིན་ཟིན་པ་མ་ཟད། མི་རིགས་དང་རིག་གནས། སྤྱི་ཚོགས་ཀྱི་དཔལ་ཡོན་བཅས་རྩ་མེད་དུ་ཕྱིན་ཟིན་པ་མང་པོ་ཡོད་ཀྱང༌། སའི་གོ་ལ་འདི་ད་དུང་གནས་ཡོད་པ་རེད། ཡིན་ནའང་བོད་ཀྱི་སྣོད་བཅུད་དང༌། ལྷག་པར་དུ་བོད་མི་རྣམས་ཀྱིས་ལོ་ཆིག་སྟོང་སུམ་བརྒྱ་ཙམ་རིང་འགྲོ་བ་མི་རིགས་སྤྱི་ཡོངས་ཀྱི་ཆེད་དང༌། དེ་ལས་ཀྱང་ཁྱབ་ཆེ་བ་སེམས་ཅན་སྤྱི་ཡོངས་ཀྱི་ཆེད་དུ་སྲོག་ལས་གཅེས་པར་བཟུང་སྟེ་འཛིན་སྐྱོང་དང་དར་ཁྱབ་བྱས་པའི་རིག་གནས་དང༌། ལེགས་བྱང༌། སྤྱི་ཚོགས་ཀྱི་དཔལ་ཡོན་བཅས་རྩ་བརླག་གྱུར་ན་དེའི་གྱོང་གུན་ནི་འགྲོ་བ་མི་རིགས་སྤྱི་ཡོངས་ལ་ཡོང་རྒྱུ་ལས་བོད་མི་རིགས་རྐྱང་པར་ཡོང་རྒྱུ་མིན་པ་མ་ཟད། བསབ་མི་ཐུབ་པའི་གྱོང་གུན་ཆེན་པོ་ཞིག་རེད།
གོང་དུ་ངས་བོད་མི་རིགས་ཀྱི་མི་འདྲ་བའི་ཁྱད་ཆོས་ནི་ཤ་ཁྲག་གམ་ལུས་བབ་ཀྱིས་དབྱེ་བ་མ་ཡིན་པར། བསམ་སྤྱོད་ཀྱི་སྒོ་ནས་དབྱེ་བ་ཞིག་རེད་ཅེས་ཞུས་པ་དེ་ཇི་འདྲ་ཞིག་ཡིན་ནམ་དགོངས་པ་ཡིན་ན། དེ་ནི་རིག་གནས་དང༌། སྤྱི་ཚོགས་ཀྱི་དཔལ་ཡོན། ལེགས་བྱང་གསུམ་གྱི་ལམ་ནས་བྱུང་བ་ཞིག་རེད། དེའི་ཐོག་ཆོས་བསྣན་ཡང་མི་འགྲིགས་པ་མེད། དེང་སང་མི་མང་ཆེ་བས་ཆོས་ལུགས་རིས་མེད་ལ་རྩ་ཆེར་བརྩིས་ནས་ཆབ་སྲིད་དང་སྤྱི་ཚོགས་ཀྱི་གནས་སྟངས་བཤད་སྐབས་ཆོས་ཟུར་འཇོག་བྱེད་རྒྱུ་བདེ་བར་མཐོང་གི་ཡོད། འོན་ཀྱང་མིའི་སྤྱི་ཚོགས་ཀྱི་དཔལ་ཡོན་དང༌། ལེགས་བྱང་གི་འཕེལ་རིམ་གྱི་ནང་ཆོས་ཀྱི་ཤུགས་ནུས་གཏན་ནས་མ་ཐེབས་པ་ཞིག་ཤར་ནུབ་གང་དུའང་རྙེད་རྒྱུ་མེད་པས་ཆོས་ཀྱི་སྐད་ཆ་ཤོད་རྒྱུར་འཇིགས་སྣང་བྱེད་དགོས་དོན་མེད། སྐབས་འདིར་གསལ་བཤད་ཞུ་དགོས་པ་ཞིག་ལ། ངས་རིག་གནས་དང༌། སྤྱི་ཚོགས་ཀྱི་དཔལ་ཡོན། ལེགས་བྱང་ཟེར་བའི་ཚིག་གསུམ་པོ་འདི་དག་དེང་རབས་ནུབ་ཕྱོགས་པའི་སྐད་ཆའི་ནང་རྒྱུན་དུ་བེད་སྤྱོད་བྱེད་པའི་ Science, Civilization and Culture ཟེར་བ་དེ་གསུམ་གྱི་ཆེད་དུ་བེད་སྤྱོད་བྱེད་ཀྱི་ཡོད། དེ་གསུམ་ནི་མིའི་བསམ་སྤྱོད་ཀྱིས་བསྐྲུན་པ་ཡིན་ནའང་མིའི་བསམ་སྤྱོད་ལ་དབང་སྒྱུར་བྱེད་པའི་ཤུགས་ནུས་གལ་ཆེ་བ་ཁག་རེད། རིག་པའི་གནས་ལྔའམ་རིག་པའི་གནས་བཅུ་ལ་བརྟེན་ནས་བོད་མིའི་བསམ་སྤྱོད་ཡར་རྒྱས་ཕྱིན་ཏེ་སྤྱི་ཚོགས་ཀྱི་དཔལ་ཡོན་ཞིག་བསྐྲུན་པ་དང༌། དེ་ལ་བརྟེན་ནས་འཚེ་བ་མེད་པའི་ལེགས་བྱང་ཞིག་བྱུང་བ་རེད། དེ་འདྲའི་ལེགས་བྱང་ཅན་གྱི་མི་རྣམས་ནི་རང་འདོད་ཆུང་ལ་སྤྱི་སེམས་ཆེ་བ། འཚེ་བ་མེད་ཅིང་བྱམས་བརྩེ་ལྡན་པ། འདོད་ཆུང་ཆོག་ཤེས། རང་བྱུང་སྣོད་ཀྱི་འཇིག་རྟེན་ལ་འགལ་ཟླ་དང་བཤུ་གཞོག་མེད་པར་མཉམ་མཐུན་གྱིས་གནས་ཤེས་པ་སོགས་བྱུང་ཡོད། དེ་འདྲའི་བསམ་སྤྱོད་ཅིག་བོད་རིགས་ལ་ཡོད་པ་དང༌། དེ་ནི་གོང་དུ་ཞུས་པ་བཞིན་ཆགས་འཇིག་གི་སོ་མཚམས་སུ་ཐུག་ཡོད། དེ་འདྲའི་གནས་ཚུལ་ལ་ཐུག་དགོས་པ་དེ་བོད་མི་རང་གིས་བྱེད་སྟངས་མ་འགྲིགས་པ་ཁོ་ན་ལ་བརྟེན་ནས་བྱུང་བ་ཞིག་མ་རེད། འོན་ཀྱང་བོད་མི་རང་གིས་བྱེད་སྟངས་མ་འགྲིགས་པའང་ཧ་ཅང་མང་པོ་བྱུང་ཡོད་པ་ནི་བྱུང་རབས་སྨྲ་བ་ཚོས་མཁྱེན་གསལ་ལྟར་རེད། བོད་མིའི་སྤྱི་ཚོགས་དང༌། བོད་ཀྱི་ཆབ་སྲིད་ཀྱི་དབུ་ཁྲིད་ཚོས་སྲིད་དོན་གྱི་ནོར་འཁྲུལ་མང་པོ་བཏང་ཡོད། བརྒྱ་ཆར་བགོས་པ་ཡིན་ན་ཧ་ལམ་བརྒྱ་ཆ་ཉི་ཤུ་སུམ་ཅུ་ཞིག་བོད་མི་རང་གིས་མ་བྱུང་བ་རེད། དེ་འཕྲོས་བརྒྱ་ཆ་བདུན་ཅུ་བརྒྱད་ཅུ་ཞིག་ནི་འཛམ་གླིང་སྤྱི་ཡོངས་ཀྱི་དཔལ་འབྱོར་དང༌། ཆབ་སྲིད་ཀྱི་འགྱུར་འགྲོས་ལ་བརྟེན་ནས་ད་ལྟའི་ང་ཚོའི་གནས་སྟངས་འདི་བྱུང་བ་རེད། འཛམ་གླིང་ཁྱོན་ཡོངས་སུ་དཔལ་འབྱོར་དང༌། སྲིད་དོན་གྱི་འགྱུར་འགྲོས་ཤུགས་ཆེ་ཕྱིན་པའི་སྐབས་ང་ཚོ་དོ་སྣང་མེད་པར་ཟུར་བསྡད་བྱས་པ་རེད། རྒྱ་ནག་ཏུ་གུང་བྲན་རིང་ལུགས་ཀྱི་གསར་བརྗེ་ལངས་ཏེ་བེ་ཇིང་ཡང་ཤོར་ལ་ཉེ་བའི་སྐབས་སུ་སླེབས་ཡོད་ནའང༌། བོད་ཀྱི་སྲིད་དོན་པ་ཚོས་བོད་ནང་དེ་འདྲའི་འགྱུར་ལྡོག་ཡོང་གི་མ་རེད་བསམ་པའི་རྨོངས་དད་དམ། རྨོངས་ཞེན་བྱས་ཏེ་བསྡད་པ་དེས་མ་བྱུང་བ་རེད། འོན་ཀྱང་གཙོ་ཆེ་བ་ནི་འཇིག་རྟེན་སྤྱི་ཡོངས་ཀྱི་སྲིད་དོན་གྱི་ཡོ་འཁྱོམ་ཞིག་སྟེ། གསལ་པོར་བརྗོད་ན་མ་རྩའི་རིང་ལུགས་དང༌། གུང་བྲན་རིང་ལུགས་གཉིས་ཀྱི་འཐབ་རྩོད་ལ་བརྟེན་ནས་འཇིག་རྟེན་སྤྱི་ཡོངས་ཀྱི་བདེ་འཇགས་ལ་ཡོ་འཁྱོམ་ཆེན་པོ་ཞིག་བཏང་བ་དེའི་ཞོར་དུ་བོད་མིའི་ད་ལྟའི་གནས་བབ་འདི་བྱུང་བ་རེད། དེར་བརྟེན་ྋགོང་ས་ྋསྐྱབས་མགོན་ཆེན་པོས་བོད་ཀྱི་དཀའ་རྙོག་འདི་བོད་མི་རྐྱང་པའི་སྒེར་གྱི་དཀའ་རྙོག་ཅིག་མ་ཡིན་པར། འགྲོ་བ་མི་རིགས་སྤྱི་ཡོངས་ཀྱི་གཞི་རྒྱ་ཆེ་བའི་རྙོག་འཛིངས་ཤིག་གི་མཚོན་རྟགས་རེད་ཅེས་བཀའ་གནང་གི་ཡོད། འགྲོ་བ་སྤྱི་ཡོངས་ལ་ཁྱབ་པའི་གཏིང་ཟབ་ཀྱི་རྙོག་འཛིངས་ཤིག་གི་མཚོན་རྟགས་སམ། ཐག་ཞོར་འགྲེམ་དྲུད་ལྟ་བུར་ང་ཚོའི་དཀའ་རྙོག་འདི་བྱུང་བར་བརྟེན་དེ་ལས་སྐྱབས་པའི་ཐབས་ལམ་འཚོལ་བའི་སྐབས་སུའང་འགྲོ་བ་མི་རིགས་སྤྱིའི་དཀའ་རྙོག་གི་གནས་སྟངས་དང༌། དེའི་རྒྱུ་རྐྱེན་ཤེས་པའི་སྒོ་ནས་འཚོལ་དགོས་པ་ལས་བོད་མི་རྐྱང་པའི་ངོ་གདོང་ལ་བལྟས་ཏེ་འཚོལ་རྒྱུའམ། ཡང་ན་བོད་མི་དང་རྒྱ་མི་གཉིས་ཀྱི་འགལ་ཟླའམ། འཐབ་རྩོད་ཀྱི་ངོ་བོར་བལྟས་ཏེ་བཙལ་བ་ཡིན་ན་འཕྲལ་སེལ་གྱི་ཐབས་ལམ་ཞིག་རྙེད་སྲིད་ནའང༌། རྒྱུན་གནས་ཐུབ་པའི་ཕུགས་འཕེར་གྱི་ཐབས་ལམ་བཟང་པོ་ཞིག་རྙེད་མི་ཐུབ། དེར་བརྟེན་ང་ཚོས་དང་པོ་བོད་མིའི་དཀའ་རྙོག་གི་ངོ་བོ་གང་ཡིན་ངོ་ཤེས་པ་དང༌། གཉིས་པར་དེའི་རྒྱུ་རྐྱེན་གང་ཡིན་བརྩད་ཆོད་པ། གསུམ་པར་དེ་སེལ་བའི་ཚད་ལྡན་གྱི་ཐབས་ལམ་གང་ཡིན་ར་འཕྲོད་པ་བཅས་ཀྱི་ཐོག་ནས་མིག་རྒྱང་རིང་པོ་དང༌། མཐོང་རྒྱ་ཆེན་པོའི་སྒོ་ནས་ཐབས་ལམ་བཙལ་དགོས། ཐབས་ལམ་དེའི་མཐའ་དོན་གྱི་གྲུབ་འབྲས་ཀྱང་འགྲོ་བ་མི་རིགས་སྤྱི་ཡོངས་ལ་ཕན་པ་ཞིག་དགོས་པ་ལས་བོད་མི་གཅིག་པུའམ། ཡང་ན་བོད་རྒྱ་གཉིས་ཀྱི་ཁེ་ཕན་ཙམ་གྱི་ཆེད་དུ་མིན་པ་ཞིག་དགོས། གནས་ཚུལ་དེ་ནི་ྋགོང་ས་ྋསྐྱབས་མགོན་ཆེན་པོས་དབུ་ཁྲིད་པའི་བཙན་བྱོལ་བོད་གཞུང་གི་གཞི་རིམ་གྱི་སྲིད་བྱུས་དང༌། ལངས་ཕྱོགས་ཡིན་པ་ཚང་མས་མཁྱེན་དགོས་པ་ཡིན།
བོད་མིའི་ཐུན་མོང་མ་ཡིན་པའི་ཁྱད་ཆོས་གོང་དུ་ཞུས་པའི་རིག་གནས་དང༌། སྤྱི་ཚོགས་ཀྱི་དཔལ་ཡོན། ལེགས་བྱང་བཅས་ཀྱི་རྒྱུན་འཛིན་དང༌། སྲུང་སྐྱོབ་བྱ་རྒྱུ་དེ་དེང་སང་གི་སྐད་ཆ་ཤོད་སྟངས་ལྟར་བྱས་ན་ང་ཚོའི་གཞི་རིམ་གྱི་ཐོབ་ཐང་ཞིག་རེད། འོན་ཀྱང་བོད་མིའི་སྲོལ་རྒྱུན་གྱི་ཤོད་སྟངས་ལྟར་བྱས་ན་དེ་ནི་ང་ཚོའི་གཞི་རིམ་གྱི་ལས་འགན་ཞིག་ཡིན་པ་དང༌། མ་བསྒྲུབ་ན་མི་རུང་བའི་འཇིག་རྟེན་སྤྱི་ཡོངས་ཀྱི་ཆེད་དུ་ང་ཚོར་འཁྲི་བའི་འགངས་ཆེའི་ལས་འགན་ཞིག་ཡིན་པ་ངོས་ཟིན་དགོས། ྋགོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གིས་བོད་མི་ཚུད་པའི་འགྲོ་བ་མི་རིགས་ཡོངས་ལ་བླ་ན་མེད་པའི་གདམས་ངག་གསར་པ་ཞིག་གནང་ཡོད་པ་དེ་ནི་འཇིག་རྟེན་སྤྱི་ཡོངས་ལ་འཁྲི་བའི་ལས་འགན་Universal Responsibility ཞེས་པ་འདི་ཡིན། ཆོས་ཚིག་གི་ཐོག་ནས་བཤད་ན་བྱམས་པ་དང༌། སྙིང་རྗེས་དྲངས་པའི་ལྷག་བསམ་དང༌། དེང་རབས་ཕལ་ཚིག་གི་ཐོག་ནས་བཤད་ན་འཇིག་རྟེན་སྤྱི་ཡོངས་ལ་འཁྲི་བའི་ལས་འགན་ཟེར་གྱི་ཡོད། ང་ཚོས་བོད་ཀྱི་དཀའ་རྙོག་བསལ་རྒྱུའི་ལས་རིམ་དེ་འཐབ་རྩོད་ཀྱི་ངོ་བོ་མ་ཡིན་པར་སྒྲུབ་པ་ཉམས་ལེན་གྱི་ངོ་བོ་དང༌། ཐོབ་ཐང་ལེན་པའི་ཆེད་མ་ཡིན་པར་ལས་འགན་སྒྲུབ་པའི་ཆེད་དུ་བྱེད་ཐུབ་པ་ཡིན་ན་དབུ་ཁྲིད་དང༌། རྗེས་འཇུག་རྣམས་ཀྱི་བྱེད་སྟངས་མཐུན་པ་ཡོང་གི་རེད། དེ་འདྲ་མ་བྱུང་ན་དབུ་ཁྲིད་རླབས་ཆེན་ཞིག་ཡོད་ནའང་རྗེས་འཇུག་པ་ཚོས་དབུ་ཁྲིད་ཀྱི་དགོངས་པ་དང༌། ལམ་སྟོན། གསང་བ་གསུམ་གྱི་མཛད་སྤྱོད་བཅས་དང་མི་མཐུན་པའི་བརྒྱུད་ལམ་ཞིག་ཏུ་བསྐྱོད་དེ་འཐབ་རྩོད་ཀྱི་རྣམ་པའི་ཐོག་ནས་ལས་དོན་བརྩམས་པ་ཡིན་ན་གྲུབ་འབྲས་གང་ཡང་འཐོན་རྒྱུ་མེད།
ད་ལྟ་བོད་རྒྱའི་དབར་འགལ་ཟླ་ཆེན་པོ་མང་པོ་ཡོད་ཀྱང༌། འགལ་ཟླ་དེ་ཚོ་བསལ་རྒྱུའི་ཆེད་དུ་ཉམས་ལེན་བྱེད་དགོས། སངས་རྒྱས་ཀྱི་གོ་འཕང་སྒྲུབ་པའི་ཉམས་ལེན་བྱེད་པའི་སྐབས་སུའང་སྤང་བྱ་དང་གཉེན་པོའི་འགལ་ཟླའི་ཐོག་ནས་ས་ལམ་བགྲོད་དགོས། ལམ་རེ་རེ་བཞིན་དུ་སོ་སོའི་ངོ་སྐལ་གྱི་སྤང་བྱ་ས་བོན་དང་བཅས་པ་སྤངས་ཏེ་སླར་མི་སྐྱེ་བའི་ཆོས་ཅན་དུ་བྱས་ནས་རྣམ་གྲོལ་གྱི་ལམ་ཐོབ་དགོས་པ་རེད། དེ་དང་མཚུངས་པར་བོད་དོན་བདེན་མཐའ་གསལ་ཐབས་ཀྱི་སྒྲུབ་པ་ཉམས་ལེན་བྱེད་པའི་སྐབས་སུའང་འགལ་ཟླ་ཡོད་པ་ནི་སྨོས་མེད་ཡིན། འོན་ཀྱང་འགལ་ཟླ་དེ་ནི་ཆབ་སྲིད་ཀྱི་ལྟ་གྲུབ་དང་མི་རིགས་ཀྱི་འགལ་ཟླ་མིན་ལ། དེ་བཞིན་ཆོས་དང་སྤྱི་ཚོགས་ཀྱི་དཔལ་ཡོན་ལ་བརྟེན་པའི་འགལ་ཟླའང་མིན། དེང་སྐབས་འཛམ་གླིང་ནང་སྤྱི་ཚོགས་ཀྱི་དཔལ་ཡོན་ལ་བརྟེན་པའི་འགལ་ཟླ་ Conflict of Civilization མང་པོ་མཐོང་རྒྱུ་ཡོད་ཀྱང༌། ང་ཚོར་དེ་འདྲའི་འགལ་ཟླའི་འཐབ་རྩོད་གང་ཡང་མེད། སྲིད་དབང་སུས་འཛིན་གྱི་དབང་ཆའི་འཐབ་རྩོད་ནི་དེ་བས་ཀྱང་ག་ལ་ཡིན། བོད་མིའི་རྩ་དོན་སྒྲུབ་ཐབས་ཀྱི་སྒྲུབ་པ་ཉམས་ལེན་གྱི་ངོ་བོ་བསྡོམས་བརྒྱབས་ཏེ་ཞུས་ན་ཐ་ཡི་ལེན་ཌའི་ནང་པའི་དབུ་ཁྲིད་སུ་ལཀ་ སི་ཝརཀ་སཱ་མཆོག་གིས་གསུངས་པ་དེ་སྟབས་བདེ་པོ་རེད། ང་ཚོའི་འགལ་ཟླ་ནི་བདེན་པ་དང་རྫུན་པའི་བར་གྱི་འགལ་ཟླ་དང༌། དྲང་བདེན་དང་དྲང་བདེན་མ་ཡིན་པའི་བར་གྱི་འགལ་ཟླ། འཚེ་བ་དང་འཚེ་མེད་ཞི་བའི་ལམ་བར་གྱི་འགལ་ཟླ་ཞིག་ཡིན་པས་དེ་སྤང་གཉེན་གྱི་ངོ་བོའི་ཐོག་ནས་ང་ཚོས་སྒྲུབ་པ་ཉམས་ལེན་བྱེད་དགོས་པ་ཡིན། དེར་བརྟེན་ང་ཚོའི་སྒྲུབ་པ་ཉམས་ལེན་འདི་ལ་བརྟེན་ནས་བོད་རིགས་ལ་ཁེ་བཟང་འཐོབ་རྒྱུ་དང༌། རྒྱ་རིགས་ལ་གྱོང་རག་རྒྱུ། ཡང་ན་རྒྱ་རིགས་ལ་ཁེ་བཟང་དང༌། བོད་རིགས་ལ་གྱོང་རག་རྒྱུ་ཞིག་མ་ཡིན་པར་བོད་དང༌། རྒྱ་ནག འགྲོ་བ་མི་རིགས་སྤྱི་ཡོངས། སེམས་ཅན་སྤྱི་ཡོངས་ལ་ཁེ་བཟང་ཡོད་པའི་སྒྲུབ་པ་ཉམས་ལེན་ཞིག་ཡིན། རྒྱུ་མཚན་དེ་ལ་བརྟེན་ནས་ང་ཚོའི་ཉམས་ལེན་འདི་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་དགོས་པ་ཡིན།
ྋགོང་ས་ྋསྐྱབས་མགོན་ཆེན་པོ་མཆོག་གིས་ལམ་སྟོན་མཛད་པའི་དབུ་མའི་ལམ་གྱི་སྲིད་བྱུས་ནི་གཅིག་ཁེ་གཅིག་ཕམ་གྱི་ཆེད་དུ་མ་ཡིན་པར་དབྱིན་སྐད་དུ་ ཟེར་བའི་དེང་རབས་ཀྱི་སྡུམ་སྒྲིག་བྱེད་སྟངས་ཡག་ཤོས་སུ་བརྩིས་པ་དེ་ཡིན་པ་དང༌། ཕྱོགས་གཉིས་ཀར་ཁེ་ཕན་ཡོད་པའི་ཐོག་ནས་བོད་མི་རིགས་དང༌། རྒྱ་མི་རིགས་གཉིས་ཀར་ཕན་པའི་ལམ་བཟང་པོ་ཞིག་བསྟན་རྒྱུའི་ཐབས་ཤེས་གནང་བ་རེད། དབུ་མའི་ལམ་གྱི་མངོན་འདོད་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ད་ཡོད་ཆབ་སྲིད་ཀྱི་སྒྲོམ་གཞི་དང༌། ཁྲིམས་ཀྱི་སྒྲོམ་གཞིའི་ནང་ནས་སྒྲུབ་ཐུབ་པ་ཞིག་ཡིན་པར་ང་ཚོས་ཡིད་ཆེས་བྱེད་ཀྱི་ཡོད། རྒྱ་ནག་མི་དམངས་སྤྱི་མཐུན་རྒྱལ་ཁབ་དབུ་ཚུགས་པའི་སྐབས་སྤོབས་པ་ཆེན་པོས་རྒྱ་ནག་གསར་པ་འདི་ནི་མི་རིགས་མང་པོ་འདུས་པའི་རྒྱལ་ཁབ་ཅིག་ཡིན་པར་བརྟེན། དེ་སྔོན་གོང་མ་རིམ་བྱོན་གྱི་སྐབས་དང༌། གོ་མིན་ཏང་གིས་གཞུང་འཛིན་པའི་སྐབས་སུ་བྱུང་བའི་མི་རིགས་གཉའ་གནོན་དང༌། མི་རིགས་བཤུ་གཞོག་གི་སྲིད་བྱུས་ངན་པ་དེ་དག་རྩ་མེད་དུ་བཏང་སྟེ་ཀོ་རལ་མར་ཁེ་སིས་གཏན་ལ་ཕབ་པའི་མི་རིགས་ཀྱི་ལྟ་གྲུབ་དང༌། ལེ་ཉིན་ལ་སོགས་པའི་རིག་པའི་གཞུང་ལུགས་དང་མཐུན་པའི་སྒོ་ནས་མི་རིགས་འདྲ་མཉམ་དང༌། མི་རིགས་མཐུན་བསྒྲིལ་གྱི་སྲིད་བྱུས་གསར་པ་ཞིག་བཟུང་སྟེ་གྲངས་ཉུང་མི་རིགས་ཡོངས་ལ་མི་རིགས་ས་གནས་རང་སྐྱོང་གི་གནས་བབ་སྤྲོད་དགོས་པ་དང༌། དེའི་འགལ་ཟླ་མི་རིགས་ཆེན་པོའི་རིང་ལུགས་དང༌། ས་གནས་མི་རིགས་རིང་ལུགས་གཉིས་ཀ་འགོག་དགོས་པ། མི་རིགས་ས་གནས་རང་སྐྱོང་དེའང་གྲངས་ཉུང་མཉམ་སྡོད་དང༌། གྲངས་མང་ཁ་ཐོར་གྱི་ཐོག་ནས་མི་རིགས་ཆེན་པོའི་རིང་ལུགས་ཀྱིས་གྲངས་ཉུང་མི་རིགས་ཟིལ་གྱིས་མི་གནོན་པ་དང༌། མི་རིགས་ཆེན་པོའི་སྐད་ཡིག་གིས་གྲངས་ཉུང་མི་རིགས་ཀྱི་སྐད་ཡིག་གི་ཚབ་མི་བྱེད་པ་དགོས་ཚུལ་སོགས་དྲིལ་བསྒྲགས་ཤུགས་ཆེ་བྱས་ཡོད། དེ་ཚོ་དངོས་སུ་ལག་ལེན་དུ་འཁེལ་ཐུབ་པ་ཞིག་བྱུང་ན་ང་ཚོའི་དབུ་མའི་ལམ་གྱི་དགོས་འདུན་དེ་སྒྲུབ་ཐུབ་རྒྱུར་ཐེ་ཚོམ་མེད།
དབུ་མའི་ལམ་ནི་ཧ་ཅང་གསལ་པོ་ཡིན། དེའི་ནང་ཧ་མི་གོ་བ་དང༌། རྒྱབ་ཏུ་ག་རེ་ཡོད་དམ་སྙམ་པའི་དྭོགས་པ་བྱེད་དགོས་པ་གང་ཡང་མེད། བོད་མི་རིགས་ཞེས་པ་དེ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཁྱིམ་ཚང་ཆེན་པོའི་ནང་གྲངས་ཉུང་མི་རིགས་ ༥༥ ཡོད་པའི་ནང་ནས་གཅིག་རེད་མ་གཏོགས་མང་པོ་མ་རེད། དེ་འདྲའི་བོད་རིགས་ཡོངས་སུ་རྫོགས་པ་ལ་མི་རིགས་དང་ས་གནས་ཀྱི་རང་སྐྱོང་གཅིག་གྱུར་ཞིག་ཡོང་དགོས་པ་ནི་ཟུར་བལྟས་ལེབ་མཐོང་རེད། “དུམ་བུར་བགོས་ནས་དབང་སྒྱུར་བྱེད་” ཅེས་པ་ནི་ནུབ་ཕྱོགས་པའི་བཀས་བཀོད་རྒྱུད་འཛིན་དང༌། བཙན་དབང་རིང་ལུགས་པ་རྣམས་ཀྱིས་མི་རིགས་གཞན་ལ་དབང་སྒྱུར་བྱེད་སྐབས་བེད་སྤྱོད་བྱེད་པའི་ལག་ཆ་ཞིག་རེད། དེ་ནི་དུས་ལས་ཡོལ་ཟིན་པའི་རུལ་སུངས་ཀྱི་ཐབས་ལམ་ཞིག་ཡིན་པས་དེང་སྐབས་དེ་འདྲའི་སྲིད་བྱུས་ཡོང་མི་ཤེས་པ་རེད།
མའོ་ཚེ་ཏུང་གིས་མི་རིགས་ཆེན་པོའི་རིང་ལུགས་ལ་ངོ་རྒོལ་བྱེད་དགོས་པ་ཐེངས་མང་གསུངས་ཡོད། དེ་ནི་བདེན་པ་རེད། མི་རིགས་ཆེན་པོའི་རིང་ལུགས་ལ་ངོ་རྒོལ་མ་བྱས་པར་ས་གནས་མི་རིགས་རིང་ལུགས་ལ་ངོ་རྒོལ་བྱེད་སྟངས་མི་ཤེས། ཇི་སྲིད་མི་རིགས་ཆེན་པོའི་རིང་ལུགས་གནས་པའི་རིང་ས་གནས་མི་རིགས་རིང་ལུགས་ཀྱང་མེད་པ་བཟོ་མི་ཐུབ་པ་ནི་དངོས་པོའི་གཤིས་ལུགས་ཤིག་རེད། དེ་ནི་དབྱིན་སྐད་ནང་ Action and Reaction ཟེར་བའི་ཕན་ཚུན་ལྟོས་གྲུབ་ཀྱི་གནས་སྟངས་ཤིག་རེད། མི་རིགས་ཆེན་པོའི་རིང་ལུགས་མེད་པར་གྱུར་ན་ས་གནས་མི་རིགས་རིང་ལུགས་ཀྱང་རང་བཞིན་གྱིས་མེད་པར་འགྲོ་བས་དེའི་ཆེད་དུ་དམིགས་བསལ་འབད་བརྩོན་བྱེད་དགོས་མེད། མདོར་ན་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་ནང་ཡོད་པའི་མི་རིགས་ས་གནས་རང་སྐྱོང་གི་གནས་བབ་མིང་དོན་མཚུངས་པ་ཞིག་བོད་རིགས་ཡོངས་སུ་རྫོགས་པ་ལ་དགོས་པ་དང་ཆབས་ཅིག་དེའང་མང་གཙོའི་རིང་ལུགས་དང་ལྡན་པ་ཞིག་དགོས་པ་དེ་དབུ་མའི་ལམ་གྱི་མཐར་ཐུག་གི་དགོས་འདུན་མདོར་བསྡུས་པ་དེ་ཡིན།
ད་རེས་ཀྱི་ཚོགས་འདུ་འདིའི་ནང་དགོངས་བཞེས་གནང་དགོས་པའི་གལ་ཆེ་བའི་དྲི་བ་ཁག་ནི།
ཀ རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་བསྐྱར་བཅོས་མ་དགོས་པར་ད་ཡོད་ཀྱི་ཆ་རྐྱེན་ཁག་གི་འོག་ནས་ཁྲིམས་བཟོའི་ལས་དོན་ཆ་ཚང་ཞིག་བྱས་པ་ཡིན་ན། ང་ཚོའི་མངོན་འདོད་ཀྱི་བོད་རིགས་ཡོངས་ལ་མི་རིགས་ས་གནས་རང་སྐྱོང་གི་གནས་བབ་ཆ་ཚང་ཞིག་འཐོབ་ཐུབ་ཀྱི་ཡོད་དམ་མེད།
ཁ རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་ད་ལྟ་བོད་རིགས་དང༌། གྲངས་ཉུང་མི་རིགས་གཞན་གྱི་ཐོག་ལག་བསྟར་བྱེད་བཞིན་པའི་རང་སྐྱོང་གི་གནས་བབ་དེ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་ཆ་རྐྱེན་རྣམས་དང་ཡོངས་སུ་མཐུན་པ་ཞིག་ཡིན་དང་མིན།
ག ལོ་བཞི་བཅུ་འཁོར་ཟིན་པའི་བོད་རང་སྐྱོང་ལྗོངས་ཟེར་བ་དེའི་ནང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་སུ་ཡོད་པའི་རང་སྐྱོང་གི་ཆ་རྐྱེན་རྣམས་ཚང་བ་ཞིག་ཐོབ་ཡོད་དམ་མེད་བཅས་རེད།
རྩིག་ངོས་སུ་བཀྲམས་པའི་རས་གཞིའི་ཐོག་བྲིས་པའི་བརྗོད་ཚིག་གི་ངོ་གདོང་ལ་བལྟས་ན། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ས་གནས་རང་སྐྱོང་གི་ཁྲིམས་སྲོལ་དང༌། ད་ལྟའི་བོད་ཀྱི་དངོས་ཡོད་གནས་སྟངས་གཉིས་མཐུན་མིན་དཔྱད་རྒྱུ་ལྟ་བུ་ཞིག་མངོན་ནའང༌། དེའི་ཤུགས་བསྟན་དུ་དབུ་མའི་ལམ་གྱི་སྲིད་བྱུས་ཀྱི་མངོན་འདོད་དེ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ད་ཡོད་མི་རིགས་ས་གནས་རང་སྐྱོང་གི་ཁྲིམས་སྲོལ་གྱི་འོག་ནས་སྒྲུབ་ཐུབ་ཐབས་ཡོད་མེད་ལ་ཤེས་འདོད་ཡོད་པ་རེད། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དོན་ཚན་བཞི་པ་དང༌། སུམ་ཅུ་སོ་གཅིག དོན་ཚན་བརྒྱ་དང་བཅུ་གཉིས་ནས་བརྒྱ་དང་ཉི་ཤུ་རྩ་གཉིས་བར་གྱི་དོན་ཚན་ཁག དེ་བཞིན་ཡུ་གུར་གྲངས་ཉུང་མི་རིགས་ཀྱི་ཆེད་དུ་གཏན་ལ་ཕབ་པའི་ཡིག་ཆ་ཨང་ ༤༦ པ། བོད་མི་རིགས་ཀྱི་ཆེད་དུ་གཏན་ལ་ཕབ་པའི་ཡིག་ཆ་ཨང་ ༣༡ པ་བཅས་ཀྱི་ནང་དོན་རྣམས་དངོས་སུ་ལག་ལེན་བསྟར་ཐུབ་པ་ཡིན་ན། ང་ཚོའི་དབུ་མའི་ལམ་གྱི་དགོས་འདུན་ཆ་ཚང་བ་ཞིག་སྒྲུབ་ཐུབ་ཀྱི་རེད་དམ། ཡང་ན་དགོས་འདུན་དེ་དག་སྒྲུབ་པ་ལ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང༌། ཁྲིམས་ཡིག་ཁག་ལ་འགྱུར་བ་མ་བཏང་ན་ཡོང་ཐབས་མེད་པ་ཞིག་ཡིན་ད་རེས་མཁས་དབང་རྣམས་ཀྱིས་དཔྱད་ཞིབ་ཀྱི་ལམ་ནས་གྲུབ་དོན་གསལ་བཏོན་གནང་ཐུབ་པའི་རེ་བ་བྱེད་ཀྱི་ཡོད། རྒྱ་ནག་གི་མི་རིགས་ས་གནས་རང་སྐྱོང་གི་ཁྲིམས་སྲོལ་དང༌། བོད་ཀྱི་དངོས་ཡོད་གནས་སྟངས་སྐོར་བགྲོ་གླེང་གནང་སྐབས་ད་ལྟའི་དངོས་ཡོད་ཀྱི་གནས་ཚུལ་ཇི་ཡིན་དཔྱད་ཞིབ་གནང་བ་དང་ཆབས་ཅིག་མ་འོངས་པའི་གནས་སྟངས་ག་འདྲ་ཞིག་ཡོང་ཐུབ་མིན་གྱི་གནས་ཚུལ་ཡང་གསལ་པོ་ཡོང་བའི་རེ་བ་བྱེད་ཀྱི་ཡོད། ད་རེས་ཀྱི་བགྲོ་གླེང་ཚོགས་འདུ་འདི་བཀའ་ཤག་གིས་གལ་གནད་ཆེན་པོ་བརྩི་བ་ཡིན། ཚང་མས་བགྲོ་གླེང་ལྷུག་པོ་གནང་སྟེ་བཙན་བྱོལ་གཞུང་གི་མ་འོངས་པའི་བསམ་བློ་གཏོང་ཕྱོགས་ལ་ཕན་ཐོགས་ཆེན་པོ་ཡོད་པའི་གྲུབ་དོན་ཞིག་འཐོན་རྒྱུའི་རེ་བ་ཡོད། ཐུགས་རྗེ་ཆེ། །


text:
བདག་གི་བྱིས་པའི་ལོ་རབས།(ལྔ་བ)
ཁོ་རང་གང་དུ་ཡོད་དམ།
ཕལ་ཆེར། ངའི་སྲིན་མཛུབ་གྱི་སྦོམ་ཕྲ་དང་མཚུངས་ཤིང་ཕོ་བྲང་པོ་ཏ་ལའི་རི་མོ་ཡོད་པ། སྨྱུག་ཆུ་རྒྱུག་པ་ཧ་ཅང་བཟང་ཞིང་ལག་ལ་ཤིན་ཏུ་བདེ་བའི་ལྕགས་སྨྱུག་དེ་ནི། ཨ་ཕས་ལྷ་ས་ནས་ཉོས་ཡོང་བ་དང་། སྔོན་དང་བསྡུར་ན། ངའི་སྐར་འབྲས་ཇེ་བཟང་དུ་སོང་བས་ཁོང་གིས་ང་ལ་བྱ་དགར་བྱིན་པ་ཡིན། ང་ཚོའི་འཛིན་གྲྭའི་ནང་ན་ལྕགས་སྨྱུག་དེ་ལྟ་བུ་སུ་ལའང་མེད་པས། ངས་ལྕགས་སྨྱུག་དེ་སློབ་གྲོགས་གཞན་གྱི་སྔུན་ནས་ངོམ་ངོམ་བྱས་པ་མ་ཟད། འཛིན་གྲྭའི་ནང་གི་སློབ་གྲོགས་འཇིགས་ལོ་ཡི་ཁ་ངོ་ལོན་ཆེད་ཁོ་ལ་ཐེངས་འགར་གཡར་བ་ཡིན།
འོན་ཀྱང་དགུན་གནང་སྐབས་ཀྱི་ཉིན་ཞིག་ལ། ངས་ཨ་ཕའི་དཔེ་སྒྲོམ་ནང་གི་དཔེ་ཆའི་བར་ལ་བཞག་ཡོད་པའི་ལྕགས་སྨྱུག་དེ་གར་སོང་ཆ་མེད་དུ་གྱུར་བས། དཔེ་ཆ་རེ་རེ་དང་ཉལ་ས། འཆའ་སྒམ་དང་ཇ་ཁང་། མགྲོན་ཤག་སོགས་ཀྱི་དངོས་པོ་རྣམས་ཡར་སློག་མར་སློག་ཅི་ལྟར་བྱས་ཀྱང་གཏན་ནས་མ་རྙེད་པས་ཨ་མར་དྲིས་པ་ཡིན།
ཨ་མས་ཀྱང་ང་ལ་རོགས་བྱས་ནས་ཅི་ལྟར་བཙལ་ཡང་། སྔར་བཞིན་ངལ་བ་འབྲས་མེད་དུ་གྱུར་བའི་སྐབས་སུ། ཨ་མ་གཉིད་ལས་སངས་པ་བཞིན། "འོ་རེད། དེ་རིང་ཉིན་གུང་། ཨ་ཞང་ཚང་གི་རྡོ་བྷ་འུ་ཚང་ལ་ཡོང་བ་ཡིན། ཁོས་རྩེད་ཆས་སུ་ཁྱེར་སོང་བ་ཡིན་ནམ།"ཟེར་བ་གོ་མ་ཐག ང་རང་བྱ་འཕུར་བ་ལྟར་ཨ་ཞང་ཚང་ལ་བརྒྱུགས་པ་ཡིན།
ཨ་ཞང་ཚང་གི་རྡོ་བྷ་ནི་ལོ་བཞི་ཙམ་གྱི་བྱིས་པ་ཆུང་ཆུང་ཞིག་སྟེ། ཁོ་ཐེངས་མང་བོར་ངེད་ཚང་ལ་རྩེད་མོ་རྩེ་རུ་ཡོང་བ་ཡིན། ངས་ཁོ་རང་མཐོང་མ་ཐག "རྡོ་བྷ། ངའི་ལྕགས་སྨྱུག་ཁྱོད་ཀྱིས་ཁྱེར་སོང་བ་ཡིན་ནམ།"ཟེར་ནས་ཅི་ལྟར་དྲིས་ཀྱང་། ཁོས་མགོ་བོ་གཡུག་གཡུག་བྱས་ཏེ་གཏན་ནས་མི་བཤད་པ་མ་ཟད། མཚམས་ཤིག་ལ། ཁོ་རང་ཁོ་ཚང་གི་ཨ་མའི་རྒྱབ་ཏུ་བྲོས་ཏེ་ལག་པས་མིག་ཟུང་འཕུར་ཞོར་དྲག་ཏུ་ངུས་པས། ཁོ་ཚང་གི་ཨ་མས། "དབྱངས་བྷ། དེ་རིང་ཕྱི་དྲོར་ཁོ་སྤེན་པ་ཚེ་རིང་དང་མཉམ་དུ་བརྩེས་ནས་བསྡད་པ་ཡིན། དོ་དགོང་ངས་ཁོ་གཉིས་ལ་འདྲི་དང་བཤད་ནི་རེད།"ཟེར་བས། ང་རང་ཐབས་ཟད་དེ་ཕྱིར་མི་ཡོང་ག་མེད་བྱུང་།
ང་རང་ཨ་ཞང་ཚང་གི་སྒོ་ཁར་བུད་པ་ན། ཁོ་ཚང་གི་ཁ་གཏད་དམ་ཁྱིམ་མཚེས་ཚང་གི་སྤེན་པ་ཚེ་རིང་རྩེད་མོ་རྩེ་བཞིན་འདུག ཨ་ཙི། སྤེན་པ་ཚེ་རིང་གི་ལག་གི་ལྕགས་སྨྱུག་དེ་ངས་འཚོལ་བཞིན་པའི་ལྕགས་སྨྱུག་མ་ཡིན་ནམ། རེད། ངའི་ལྕགས་སྨྱུག་ཡིན་ཁོ་ཐག་རེད། ངས་སྤེན་པ་ཚེ་རིང་གི་ལག་ན་ལྕགས་སྨྱུག་ཅིག་ཡོད་པ་མཐོང་དུས་དེ་ལྟར་སྙམ་ཞོར། ཁོང་ཁྲོ་གཏིང་ནས་ལངས་ཏེ། ལྕགས་སྨྱུག་དེ་བདག་གི་ལྕགས་སྨྱུག་ཡིན་པ་དང་། དེ་ང་ལ་སྟེར་དགོས་པའི་རྣམ་འགྱུར་ཅི་ལྟར་བྱས་ཀྱང་། ཁོས་མི་སྟེར་བའི་བརྡ་ལ། མགོ་བོ་གཡུག་པ་དང་ལག་པས་བཟོ་ལྟ་སྣ་ཚོགས་བསྟན་པས། ངས་ཁོའི་ལག་ནས་ལྕགས་སྨྱུག་བཙན་གྱིས་བླངས་པ་ཡིན། སྤེན་པ་ཚེ་རིང་ནི་སྐད་ཆ་བཤད་མི་ཤེས་པའི་ལྐུགས་པ་ཞིག་ཡིན་པས། ཁོས་ཁ་ནས། "ཨ་་་ཨུ་་་ཨ་་་ཨུ།"ཟེར་ཞོར་མིག་མཐར་མཆི་མ་འཁོར་ནའང་། ངས་ཁོ་ལ་ཁ་ཡ་མ་བྱས་པར་ཁྱིམ་དུ་ཡོང་བ་ཡིན།
གཟའ་འཁོར་གཉིས་གསུམ་ཞིག་གི་རྗེས་སུ། ངས་ཨ་མ་ལ་རོགས་རམ་བྱས་ནས་ཁྱིམ་ལ་གཙང་སྦྲ་བྱེད་སྐབས། ངའི་སྔོན་གྱི་ལྕགས་སྨྱུག་དེ་འབོལ་ཁྲིའི་སྲུབས་ཀ་ནས་རྙེད་བྱུང་། ང་རང་ཡ་མཚར་ནས་ཨ་མར་དྲིས་པ་ན། "དེ་ནི་ཧ་ལམ། རྡོ་བྷས་གཡུགས་པ་ཡིན་སྲིད། ངའི་ལྕགས་སྨྱུག་བོར་བའི་ཉིན་དེར། ཁོ་རང་འུ་ཚང་གི་འབོལ་ཁྲིའི་གམ་ན་རྩེ་བཞིན་འདུག"ཟེར།
ང་ལ་འགྱོད་པ་སྐྱེས་བྱུང་། ངས་སྤེན་པ་ཚེ་རིང་གི་ལག་ནས་བཙན་གྱིས་ཁྱེར་ཡོང་བའི་ལྕགས་སྨྱུག་དེ། མ་གཞི་དངོས་གནས་ཁོ་རང་གི་ཡིན་འདུག ཉིན་དེའི་ཕྱི་དྲོར། ངས་ལྕགས་སྨྱུག་ཁྱེར་ནས་ཁོ་ཚང་གི་སྒོ་ཁར་ཐེངས་འགར་སོང་མོད། ཁོ་ཚང་གི་སྒོ་ལ་ལྕགས་ཟྭ་ཆེན་པོ་ཞིག་བརྒྱབ་འདུག
ཉིན་དེ་ཚོར། ངས་སྤེན་པ་ཚེ་རིང་གཏན་ནས་མ་རིག དགོང་མོ་ཞིག་ལ། ངས་ལས་བྱ་འབྲི་ཞོར་ངེད་ཚང་གི་བཟའ་མིའི་ཁ་བརྡར་ཉན་དུས། "ཁོ་ཚང་ལོ་འགའི་སྔོན་དུ་ལྷ་ས་ནས་འདི་རུ་ཚོང་རྒྱག་ཏུ་ཡོང་བ་རེད། ཁོ་ཚང་གི་ཨ་ནེར་ན་ཚ་ལྕི་མོ་ཞིག་བྱུང་བས་མྱུར་དུ་བུད་སོང་། ཧ་ལམ་ཕྱིར་ཡོང་རྒྱུ་མ་རེད།"ཟེར་བ་གོ་བས། ངའི་སེམས་པ་སྐྱོ་སྣང་དང་ངོ་ཚ། འགྱོད་པ་སོགས་ཀྱིས་རབ་ཏུ་མནར་ཏེ་ལས་བྱའང་འབྲི་མི་འདོད་པར་གྱུར།
བརྗེད་མི་ཐུབ་པའི་མི།
ངེད་ཚང་གི་ཁྱིམ་ནས་སློབ་གྲྭའི་བར་དུ་ལེ་དབར་བཅུ་ཙམ་འགྲོ་དགོས་པས། ཞོགས་པ་སྔ་མོ་ནས་ལངས་ཏེ་ལམ་ལ་མ་ཆས་ན། ནངས་སྦྱོང་གི་རྗེས་སུ་ལུས་སྲིད། དེ་བས། ཁྱིམ་དང་སློབ་གྲྭའི་བར་ཐག་ཉེ་བའི་སློབ་གྲོགས་མང་ཤོས་དང་བསྡུར་ན། ང་རང་ནམ་རྒྱུན། དགོང་འཕྱི་འགྱངས་བྱས་ནས་ཡུལ་ལ་ཐོན་ན། ནངས་སྔ་ལངས་བྱས་ནས་སློབ་གྲྭར་འགྲོ་དགོས་པ་བཤད་མ་དགོས།
ལོ་རིམ་དང་པོ་ནས་གསུམ་པར་འཕར་བའི་བར་དུ། ཧ་ལམ་ཞོགས་པ་རེ་རེར། ཨ་ཕས་ང་རང་སློབ་གྲྭར་བསྐྱལ་བ་ཡིན། གྲང་ནས་ཁ་འཁོབ་ལག་འཁོབ་དང་། ཁངས་ནས་ཤ་འདར་རུས་འདར་བྱེད་པའི་དགུན་ཁའི་ཞོགས་པ་རེ་རེར། ཨ་ཕ་དང་ངེད་གཉིས། ནམ་མ་ལངས་གོང་ནས་ལམ་ལ་འབུད་དགོས་ཤིང་། མུན་ནག་གི་ཁྲོད་ན། དཀར་གསལ་གྱིས་འཚེར་བའི་ལམ་འགྲམ་གློག་འོད་ཀྱི་འོག་ཏུ། ཨ་ཕས་བདག་གི་དཔེ་ཁུག་ཕྲག་པ་གཡོན་པར་གཟར་ཏེ་སྔོན་ལ་འགྲོ་ཞིང་། ང་རང་ད་དུང་གཉིད་མ་སངས་པར། མིག་ཟུང་ཟམ་ཟིམ་དང་གོམ་པ་འཁྱར་འཁྱོར་གྱིས། ཁོང་གི་རྗེས་བསྙེགས་ནས་སོང་བ་ཡིན།
རྒྱ་ལམ་དཀྱིལ་དུ། སྟོད་ལྭ་དམར་སེར་གོན་པའི་ཨ་ཅེ་འགའ་རེས། ཕྱགས་མ་རིང་བོ་བཟུང་ནས་རྒྱ་ལམ་འཕྱག་བཞིན་འདུག་ལ། ལམ་འགྲམ་གཡས་གཡོན་གྱི་ལྕང་སྡོང་དང་སྦྱར་སྡོང་གི་འོག་ན། རྒས་ནས་སྐྲ་ལོ་དཀར་ཞིང་འཁོགས་ནས་གཉེར་མ་མང་བའི་ལོ་ལོན་རེ་འགས། རྐང་ལག་གི་བཟོ་ལྟ་སྣ་ཚོགས་སྟོན་བཞིན་ལུས་པོ་སྦྱོང་རྡར་བྱེད་བཞིན་འདུག
འབྱོར་བ་མི་བཟང་རྒྱུ་མེད་པའི་ཁྱིམ་བདག་མང་ཤོས་ཀྱིས། ཞོགས་པར་བྱིས་པ་རྣམས་ལྕགས་རྟའི་འཕོངས་ལ་བཞག་ནས་སམ། ཡང་ན་རླངས་འཁོར་བསྐོར་ནས་བྱིས་པ་སློབ་གྲྭར་སྐྱེལ་བཞིན་ཡོད་མོད། བདག་གི་ཨ་ཕས། ང་ནམ་རྒྱུན་རྐང་ཐང་དུ་འཁྲིད་པ་མ་གཏོགས། རླངས་འཁོར་གྱིས་བསྐྱལ་མ་མྱོང་།
མཚམས་ལ་རེར། ངས་ཨ་ཕ་ལ་ལེ་བདའ་བྱས་ནས། "ཁྱོད་ང་ལ་འདང་མི་ཆེ་བ་ཁོ་ཐག་རེད། གཞན་གྱི་ཨ་ཕས་རང་གི་བྱིས་པ་ལྕགས་རྟ་དང་རླངས་འཁོར་གྱིས་སློབ་གྲྭར་བསྐྱལ་ནའང་། ཁྱོད་ཀྱིས་ནམ་ཡང་ང་རང་རྐང་ཐང་དུ་འཁྲིད་དོན་ཅི་ཡིན་ནམ།"ཞེས་མཆུ་ཏོ་གཅུས་ནས་འགྲོ་དུས། ཨ་ཕའི་གདོང་ལ་འཛུམ་མདངས་མངོན་ཞོར་དང་། ལག་པ་གཡས་པས། ངའི་འགྲམ་པ་དང་གཉའ་ལྟག་གང་རུང་ལ་ཤ་གཅུ་ཡང་མོ་རྒྱག་ཞོར། "དབྱངས་བྷ། ཁྱོད་ཀྱིས་སློབ་སྦྱོང་བཟང་བོ་བྱེད་འདོད་དམ།"ཞེས་འདྲི་བ་ཡིན།
ངའི་སེམས་ལ། ངས་མགོ་ཡི་ཞྭ་མོ་བཤད་དུས། ཨ་ཕས་རྐང་གི་ལྷམ་ཀྲད་བཤད་དོན་ཅི་ཡིན་ནམ། སློབ་སྦྱོང་བཟང་བོ་བྱེད་པ་དང་། རླངས་འཁོར་གྱིས་སློབ་གྲྭར་བསྐྱལ་བ་གཉིས་ལ་འབྲེལ་བ་ཅི་ཞིག་ཡོད་དམ་སྙམ་ཞོར། "དེ་གཉིས་ནི་འབྲེལ་མེད་དོན་གཞན་རེད། ངས་སློབ་སྦྱོང་བཟང་བོ་བྱེད་མི་འདོད་ཅེས་སུས་བཤད་སོང་།"ཞེས་མ་དགའ་བའི་ཉམས་ཀྱིས་བཤད་པ་ན། ཨ་ཕས། "སློབ་སྦྱོང་བཟང་བོ་བྱེད་ན་ལུས་ཕུང་བདེ་ཐང་ཡིན་དགོས། ལུས་ཕུང་བདེ་ཐང་ཡོང་བར་ལུས་པོ་འགུལ་སྐྱོད་བྱེད་དགོས་པ་རེད།"ཅེས་བཤད་མོད། ང་ད་དུང་སྤོ་ལངས་ནས་མཆུ་ཏོ་འཇོང་འཇོང་བྱས་པ་ན། ཨ་ཕ་དགོད་ཞོར་དུ། "ང་ཁྱོད་ལ་འདང་མི་ཆེ་བར་སུ་ལ་ཆེ།"ཟེར་ནས། ངའི་འགྲམ་པའི་སྟེང་ལ་མཆུ་སྦྱོར་བྱེད་པ་ཡིན།
ཡང་སྐབས་རེར། ཨ་ཕས་གདོང་ལ་ཅུང་ཟད་གཟབ་ནན་གྱི་ཉམས་ཤིག་བཏོད་དེ། "འུ་ཚང་གིས་རླངས་འཁོར་སྟབས་བདེ་ཞིག་ཉོས་ཟིན་མོད། ཨ་ཕས་ད་དུང་། ཁ་ལོ་ཆོག་ཡིག་བླངས་མེད་པས། གང་འདོད་དུ་རླངས་འཁོར་སྐོར་མི་ཉན། འུ་ཚོས་རང་གི་བདེ་སྐྱིད་ཆུང་ཆུང་ཞིག་གི་ཆེད་དུ། གཞན་གྱི་བདེ་འཇགས་ལ་འགན་མ་ཁུར་ན་ག་ལ་ཆོག"ཟེར།
རྗེས་སུ། ང་རང་སློབ་འབྲིང་དང་མཐོ་འབྲིང་། སློབ་གྲྭ་ཆེན་མོ་སོགས་འགྲིམས་ནས་ལག་ཆགས་པ་ན། ངས་ཨ་ཕའི་སྐད་ཆ་དེ་དག་ནི་ཅི་འདྲའི་བདེན་པ་ཞིག་རེད་ཨང་འདོད་ལ། ངའི་ཨ་ཕ་ལགས་ནི། བསམ་བློ་བཞི་གསུམ་བཅུ་གཉིས་ཐོངས་ཤིང་། བློ་རྩེ་ཉི་ཤུ་རྩ་ལྔ་འཁོར་ཐུབ་པའི་མི་ཞིག་ཡིན་པ་མ་ཟད། རང་གི་བྱིས་པ་ལ་འདང་ཆེ་བའི་ཨ་ཕ་བཟང་བོ་ཞིག་ཡིན་པ་ཤེས་སོང་།
ད་ལྟའང་། ངས་ཁོང་གིས་བདག་གི་འགྲམ་པའི་སྟེང་ལ་འོ་བྱེད་པ་དང་། གཉའ་ལྟག་ལ་ཤ་གཅུ་ཡང་མོ་རྒྱག་པ། གྲངས་རིག་གི་ལས་བྱ་འབྲི་མི་ཤེས་དུས། རོགས་རམ་དང་མཛུབ་སྟོན། བློ་འབྱེད་བྱས་པ་སོགས་ཡང་ཡང་དྲན་བྱུང་།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།